
SVUDA TRAŽIM PJESMU
(izbor)
Svima koje volim i koje sam volio – svima koji me vole i koji su me voljeli 
SVUDA TRAŽIM PJESMU

Svuda tražim pjesmu. … Tražim je od rane

mladosti. Danju i noću. I u snovima.

U sebi i oko sebe. U svjetlosti i tami.

U veselim i žalosnim glasovima ljudi i

ptica. I u njihovoj višeznačnoj šutnji. …

Svuda tražim pjesmu. … Tražim je u plavim,

zelenim i crnim očima djevojaka i žena,

na dnu kojih ležim, kao mnoga 

od njih na dnu mojih, već odavno mrtav

i zaboravljen. … Svuda tražim pjesmu. …

Tražim je ispod kamena. Iza oblaka.

Ispod postelje i u njoj, gdje se događaju

najveća čuda i, iz zagrljaja,

koje prate smijeh i suze, rađaju se

istodobno život i smrt. Rađaju budući

ljubavnici i ubice, oni koji će graditi

i oni koji će rušiti svijet. … Svuda

tražim pjesmu. … Tražim je u starim i novim

knjigama. U njima nalazim jednom smeđu

drugi put sijedu vlas kose. Skrivenu novčanicu 

već propale države i na njoj smiješak odavno 

mrtvog svemoćnog vladara. I još koješta. …

Svuda tražim pjesmu. … Tražim je i u pjesmama

drugih pjesnika. Mada sam ubijeđen

da je mnogo lijepih, potresnih, majstorski

oblikovanih i vjerujem pjesniku koji je rekao:

»Sve je pjesma«, pjesmu koju svuda tražim

ne nalazim. … Svuda tražim pjesmu.

Katkad mi se učini da sam je našao.

Češće da je ona našla mena. Najčešće tamo

gdje je nisam tražio. Ali sve što sam dosad

napisao, a drugi prihvatili kao pjesmu,

bilo je samo otisak mojih prstiju na papiru,

na kojim je ostavila zlatni prah svojih krila,

prije nego što je nestala neznano kamo. Ne znam

što su ti tajanstveni znaci značili drugima,

meni su bili uvijek samo nove poruke

da i dalje tražim.

BARBARA I BARBAR

(1990) 

tužaljka

halo

sunce

oče halo

jedna ljubav

jedan život

jedna smrt

i suviše su mi

i malo

bijele perike na našim kriglama. pored nas sunča se

smaragdni gušter na prvom proljetnom suncu

držimo se za ruke

i gledamo u oči

u istom trenu

izgovorimo

istu riječ

nasmiješimo se

potom

ponovno

dugo šutimo

zabranjena ljubav. zabranjeno gaziti travu

doručkujemo u krevetu

vodimo ljubav na travi

naš grijeh brani posljednju nevinost svijeta

gle, isus se smiješi sa raspela

                                            danetu zajcu

od jedne ljubavi udaljava me

prevelika blizina

drugoj me približava

prevelika daljina

ne znam jesam li dobro razumio ono što je

promrmljao heraklit mračni

ljubav nije potpuna

ako ti žena nije i ljubavnica

a ljubavnica i žena

jer

ako je svijet i u kapi rose

onda su sve žene u jednoj

ali i jedna u svima

jesam li rekao da je moja majka, sa stomakom

do zuba, stajala na ulici i brojala bombe

koje su avioni bacali na sarajevo

mekoputa si bomba

podmetnuta u moju postelju

toplokrvna sam bomba

podmetnuta u tvoju

naša beznadna i samouništavalačka ljubav

iskušava vječnost trena

sve ubrzanije kuca satni mehanizam u tvojim

kuca u mojim grudima

dižemo jedno drugo u zrak

sretna smrt

koju ponavljamo

a miris lipe kiši na tek rasanjen grad

dok opišem krošnju procvjetalog kestena 

on već ocvao

svakodnevno

odlazim u poštu

kao na misu

šaljem ti pismo

a kada ga dobiješ:

ti više nisi ona kojoj sam ga uputio

kao što ja nisam više onaj koji ga je poslao

cvijeće strasti

šuma je jedina crkva

u koju možemo ući goli

oko nas je cvijeće strasti

voli me

voli

voli

bez srama se razmnožava paprat

držimo se kandžicama jedno za drugo,

kao šišmiši, usred dana, o strop mračne špilje

zabravljena vrata kuće tijela

i kapije sedmog neba

otvaraju se onima koji ljube

kao da to čine prvi i posljednji put

jednostavno i zagonetno

kao što nastaje poezija

sunce je novčić koji blista na dnu neba

vjetrom ljubavi nošen

mlad galeb

vrhovima krila urezuje

u plavičast led augustovskog neba

meni samo vidljiv

tvoj monogram

projezdiše nebom, dušo, gola liriko,

bijeli lipicaneri

pitaš:

voliš li moju pičku

kažem:

volim

a ti moj kurac

i ti odgovaraš isto tako iskreno

pri tom se

naravno

duša podrazumijeva

riječi ljubavnika

čiste su i čedne poput ruku grnčara

ne govorimo mnogo, jedno drugom čitamo misli

dlanovima dotičem ti lice

sadeći

u mislima

mlada stabla limunova u očevom vrtu

a ti kažeš:

ruke ti mirišu na lišće limuna

pa da čovjek ne vjeruje u misterij ljubavi

kada je djed nestao u ratu, baka se zaljubila

u isusa

bježimo u djetinjstvo

od onih koji su uspjeli odrasti

vraćamo se u vrijeme

kada je ljubav dijeljena i šakom i kapom

kada su nas tukli za naše dobro

i majke nam

puštajući nas na kupanje u rijeci

govorile:

utopiš li se

ne vraćaj se kući

ljubio sam te u čelo dok smo razgledali izložbu

židovi na tlu jugoslavije

na fotografiji:

židovima

na zatvorskim prozorima

sjenka rešetke ucrtava crn križ na čelima

poslije izložbe židovi na tlu jugoslavije

otišli smo na ručak

među predmetima nađenim u logorima:

male okrugle naočale

čiji vlasnik nije stigao vidjeti sva zla svijeta

i kašika koja je također umirala od gladi

a koju je kasnije gotovo sasvim pojela rđa

odbačen štiti, slomljen mač

neću

majko

da ginem na bojištu

ako mi je mrijeti

hoću

ljubavi

umrijeti u krevetu

vatri vatrino, zemlji zemljino

ne prestaju gorjeti lomače

zaljubljeni

kroče u plamen zagrljeni

vraća se vatri vatrino

zemlji zemljino

pepeo sipi na prazne ruke krvnika

jutro augustovsko zatiče me za stolom

pod maslinom. u tebi, još zelenoj, 

budi se mlado sunce

radoznala

nadnosiš se preko mog ramena

dok pišem pismo

onoj koja ga nikada neće primiti

jer

smrtno zaljubljen

zaboravljam ispisati adresu –

adresu one koju sam

svakodnevno gledajući u tebe

maloljetna narančo

izmislio

»pri mraku« – klokoće vino, puši se juha,

bijele salvete uzlijeću i slijeću

nitko ništa ne primjećuje

a naše cipele

pod stolom

gledaju se krupnim očima

dotiču se toplom kožom

ližu

jedna drugu

hrapavim telećim jezicima

i krišom se ljube

ima običnih života, ali sve ljubavi su neobične

ljubav je 

rekla si

voljenom prišiti i dugme

noćima

između naših susreta

slušaš čajkovskog

i zalud udijevaš nevidljiv konac

u još nevidljiviju iglu

pun mjesec

otkinuo se s plave košulje jutra

i otkotrljao negdje pod krevet

milovanka i dragoljub

spavajte

ljupki, ubavi

dan i noć

puše južni vjetar

njiše se božje drvce

spavajte

sužnji ljubavi

s injem po bradi kosi

pod starost

postali smo tako zaboravni

da smo iznova učili 

abecedu ljubavi

kada bih hodao na rukama, snijeg mi ne bi

padao na glavu nego na stopala

pahulja si

koja se koleba pasti na još vrelu zemlju

gdje će se pretvoriti u krupnu suzu

uzaludni su svi tvoji pokušaji povratka u nebo

nebeski cvijet

trag ruža svjedoči

da su tvoje usne

takle rub kristalne čaše

samo postojanje čaše

nije pouzdano

al' u pjesmi

bilo je 

i ono što je moglo biti

kafka je kriv za okupaciju praga,

kaže naš prijatelj tomaž šalamun

zima je došla

usred ljeta

na tenkovima

ne zaboravljajući jana palacha

polit ću se benzinom

i javno spaliti

da zagrijem tvoje srce

i hladno srce svijeta

vječno mlad zaručnik smrti

zaljubljen

i kao nikad

usamljen

nisam ni s onom s kojom spavam

niti sa onom koju sanjam

lutam gradom

kao mjesečar il' luda

pjevam od pregoleme nevolje

plačem od neizdržive sreće

vječno mlad zaručnik smrti

kupanje mrtvaca

okupaj me cvjetnonedeljskom vodom

da budem čist

mirišljav

i lijep mrtvac

neka se narikače zaborave

i zapjevaju

živa trava

umiru riječi živih

uskrsavaju riječi mrtvih

adušnice

knjige su bivše šume

a mi

ljubavi

buduće

svaki stih –

curak krvi na papiru –

upaljena je svijeća za mrtve i žive

PLAMEN, ŽAR, PEPEO I OBRATNO

(1991)

POSLIJE RAZGOVORA S DUŠOM ILI 11. SEPTEMBRA 1987. GODINE 

U LIPICI, DOK SU, LIPICANERIMA, U SNU, IZRASTALA KRILA

utrčala si u noć

za sobom si prosipala zvijezde

kako bi se znala

iz tog mrklog mraka

vratiti

ali nema povratka

nevidljiva ptica

pozobala je zvijezde za tobom

još uvijek lutaš tamnom šumom mojih stihova

JOŠ JEDNO OBIČNO POSLIJEPODNE U KOJEM JE SVE NEOBIČNO

odlaziš u šetnju rožnikom

po nebu plovi purpurni smiješak

sve dublje

u šumu

vodi te mladi vjetar

iz šume

izgubivši osjećaj za vrijeme

izlaziš

sa čašom punom svjetlosti

vraćaš se kući

s požarom na obrazima

lijevom rukom

igraš se plavim uvojkom

ne znam

da li to meni šalješ tajne znakove

u oku ti je ostala

krošnja ocvjetalog kestena

BEZGREŠNO ZAČEĆE ILI PLAKALI SMO OD SMIJEHA, KAD GOD SMO ODLAZILI U CIRKUSKU ŠATRU SA SMIJEŠNIM OGLEDALIMA
kada te gledam

kroz suzu u oku

stomak ti se zaobli

LETE GLAVE, VJETAR ODNOSI ŠEŠIRE
ti se sjećaš

kako je propala šeširdžinica tvoga djeda
koji je

i za vrijeme okupacije

nastavio izrađivati šešire

za svoje mušterije

koji se nikada nisu vratili iz logora

ja se sjećam

kako je moja majka govorila:

kada bih kape pravila

djeca bi se bez glave rađala

usprkos tome

ili baš zato

dušo

ljubimo se bezglavo

jer lete glave

vjetar odnosi šešire

LJUBAV VIDI ONO ŠTO NITKO NE VIDI, A NE VIDI ONO ŠTO SVI VIDE

oglasilo se zvonce

otvorio sam vrata

i nikoga nisam vidio

prišla si

pitajući

tko je

rekao sam

nitko

i zatvorio vrata

ti si rekla

kako nitko

na vratima je stajao slijepac

slijep od ljubavi

ništa nisam vidio

PISMA KOJA SAM TI PISAO ODLAZILA SU U VJETAR, A RUŽE KOJE SAM TI SLAO SLAO SAM U SMRT
barbara

dušo

čovjek nikada ne zna

nije li nešto završeno

i prije nego je počelo

ili je počelo

tek kada je završeno

zato ima podjednako razloga

i za nadu i za beznađe

istodobno 

                                  j.
p.s.

lako je biti pametan

teško je biti očajan
BOLI, ALI JE LIJEPO

kada god me pogodiš posred srca

boli

ali je lijepo

kao što me

u djetinjstvu

boljela u dlan duboko zarivena krhotina stakla

ali je bilo lijepo gledati

kako

na suncu

blista u duginim bojama

OD TUGE PREGOLEME SMIJALI SMO SE GLASNIJE NEGO IKADA DOTADA ILI SAMO NA RAZGLEDNICI LJUBLJANICA JE ZELENA I DUBOKA
jednoga dana muž ti je telefonirao

da će

tu i tu

tada i tada

zbog tebe

skočiti u ljubljanicu

ti si telefonirala meni

i zajedno smo otišli da ga izvadimo iz vode

drugoga dana ja sam ti telefonirao

da ću

tu i tu

tada i tada

zbog tebe

skočiti u ljubljanicu

ti si telefonirala mužu

i zajedno ste došli da me izvadite iz vode

trećega dana ti si telefonirala i mužu i meni

da ćeš

tu i tu

tada i tada 

zbog nas dvojice

skočiti u ljubljanicu

mi smo telefonirali jedan drugome
i zajedno otišli da te izvadimo iz vode

i to se ponavljalo 

iz dana u dan 

u isto vrijeme

i na istom mjestu

imali smo već stalnu publiku

ne osvrćući se na aplauze i zvižduke okupljenih

zajedno smo odlazili u baštu krčme uz ljubljanicu

pili

nazdravljajući jedno drugome

sušili odjeću na suncu

i dugo i glasno se smijali

postajali smo legenda

mada je ljubljanica plitka

i odavno se nitko u njoj nije utopio

PJESMA JE KAO I LJUBAV: ISPLJUNUT KRVAV UGRUŠAK, ISPLAŽEN JEZIK SMRTI
ljubimo se neprestano

kao dva davljenika

koji

jedan drugoga
spasavaju vještačkim disanjem

S LJUBAVLJU JE KAO SA VJEVERICOM – SAD JE VIDIŠ, SAD JE NE VIDIŠ

dok smo se uspinjali na šmarnu goru

viknula si:

pogledaj

vjeverica

pogledao sam tamo gdje si mi pokazivala

ništa nisam vidio

vjeverice više nije bilo

poslije

šetajući ka zaostrogu

puteljkom uz more

ugledao sam vjevericu između dva bora
i čuo tvoj glas

osvrnuo sam se tamo odakle je dopirao

ništa nisam vidio

tebe više nije bilo

I U STARAČKOM DOMU SE NALAZE I GUBE LJUBAVI

i u staračkom domu se nalaze i gube ljubavi

vjerojatno

kao što ja 

tražim

ispod stola i kreveta

olovku koju držim u ruci

ili

znam da sam

opet

nešto izgubio

ali ne znam šta

MOŽDA SE MOJA IZJAVA DA NI PRAZNINA NIJE ŠTO JE NEKAD BILA NE DOPADNE NOVOJ VLASTI ILI SVOJE PJESME IZ ZATVORA MORAT ĆU NAPISATI PRIJE NEGO ME ZATVORE, JER TKO ZNA DA LI ĆU SE U ZATVORU DOMOĆI OLOVKE I PAPIRA

godinama poslije vladareve smrti

njegov miljenik

bijeli kakadu

ponavljao je rečenice kojima ga je on naučio

kakadu je

bez greške

oponašao svaku pogrešku u vladarevom govoru

svaki njegov specifičan akcent

kad god bi kakadu progovorio

kazaljke na časovnicima okretale su se unatrag

a u vladarevu palatu vraćao se nekadašnji život

i nekadašnji strah

straža na ulazu zauzimala je stav mirno

posluga zakopčavala svako otkopčano dugme

a najbliži vladarevi suradnici

tiho i dugo

kucali su na vrata njegove prazne sobe

čekajući da im bude dopušteno ući
NE ZNAM JESAM LI OVO REKAO ONOME TKO MI JE TO DAVNO ISPRIČAO ILI SAM TO DAVNO ISPRIČAO ONOME TKO MI JE TO SAD REKAO

tko mnogo uči

mnogo zna

tko mnogo zna

mnogo zaboravlja

tko mnogo zaboravlja

malo zna

TE GODINE, BELGIJSKI PJESNIK, ČIJE IME I KADA BIH ZNAO NAPISATI NE BIH ZNAO IZGOVORITI, BIO JE NAJNESTRENIJI I NAJSRETNIJI, ALI I NAJUSPJEŠNIJI UČESNIK »SARAJEVSKIH DANA POEZIJE«, MOŽDA BAŠ ZATO ŠTO NIJE PROČITAO NI JEDNU JEDINU SVOJU PJESMU ILI NISMO PRIMIJETILI DA JE TO UČINIO

te večeri
na kojoj su nastupali pjesnici iz cijele jugoslavije
i mnogih zemalja svijeta

kada je prozvan

pred mikrofon je izašao pjesnik iz belgije

srednje dobi

više mlad nego star

i više lijep nego ružan

rekao je:

izašao sam pred vas samo da me vidite
i da čujete moj glas

neću vam reći ni jednu svoju pjesmu

jer ih ne znam napamet

a uza se nemam nijednu svoju knjigu

ja sam večeras najnesretniji čovjek na svijetu

jer je moj zeleni kožni kufer

u kojem je moja četkica za zube

moj kaladont

moja prugasta pidžama

moja bijela svilena košulja

moja leptir-mašna

dva para čarapa

dvoje gaće

i moje knjige pjesama

putem izgubljen

i nije stigao avionom

kojim sam doputovao u sarajevo

publika ga je pozdravila burnim aplauzom

na zajedničkoj véčeri učesnika

prosljednjeg dana manifestacije

taj belgijskim pjesnik

kucnuo je viljuškom o čašu

ustao

i kada je nastao tajac

rekao:

ja sam večeras najsretniji čovjek na svijetu

jer je moj zeleni kožni kufer
u kojem je moja četkica za zube

moj kaladont

moja prugasta pidžama

moja bijela svilena košulja

moja leptir mašna

dva para čarapa

dvoje gaće

i moje knjige pjesama

u međuvremenu nađen

i danas stigao u sarajevo

i ovoga puta bio je pozdravljen burnim aplauzom

te godine

taj belgijski pjesnik

čije ime

i kada bih znao napisati

ne bih znao izgovoriti

bio je najnesretniji

i najsretniji učesnik »sarajevskih dana poezije«

možda baš zato 

što nije pročitao ni jednu jedinu svoju pjesmu

ili nismo primijetili da je to učinio

PJESNIKOV DOM U KOJEM VEĆ ODAVNO NIKOG NEMA
kasno noću

odisej je ušao u taxi

upitao vozača

zna li gdje stanuje

kada mu je on potvrdno odgovorio

rekao je

vozi

za ovo para što imam

bilo kuda

samo ne tamo

KUĆU KUĆOM ČINE LASTAVICE, GOVORIO JE ĆAMIL SIJARIĆ, KOJI VIŠE NEMA NI KUĆE NI KUĆIŠTA
pod krovom moje kuće

danima

par lastavica pokušava sagraditi gnijezdo

donose

u kljunu

perke

slamke

grumenje zemlje

a kada gradnju gotovo privedu kraju

gnijezdo se sruši

počinju ponovno

ali

izgleda da im je jedino preostalo

snijeti krilata jaja

NE SJEĆAM SE DIŠEM LI U SNU
sjećam se kako me je

kada sam imao sedam godina

i upalu pluća

doktor merkulov

hladnim dlanom

prislonio o još hladniju ploču rentgena

i rekao

ne diši

a ne sjećam se je li rekao

diši 

HOĆEMO LI JOŠ JEDNOM USTATI IZ MRTVIH

i posljednji naš pokušaj samoubojstva nije uspio

sada se ljubimo nasred bolničke sobe

stojeći jedno drugom na crijevu za kisik

ČITAŠ LI PONOVNO ISTU KNJIGU, ONA NIJE ISTA, KAO ŠTO, SRETNEŠ LI

PONOVNO ISTOG ČOVJEKA, ON NIJE ISTI

danas nisam pisao pjesme

danas sam obdjelavao vrt

o kako su ruže čarobne

takve

i tako ne bih znao napisati
SARAJEVSKA KNJIGA MRTVIH

(1993)

BIJELA ZASTAVA

bijela je moja zastava

bijela kao pelena

u kojoj sam se životu predao

u vrtu jezika

pod krovom knjige sam živio

bez doma sam ostao

pusti otok

i pustinjak koji se na njega iskrcao

postao

koračam bijelim žalom papira

plima vremena briše moje tragove

bijela je moja zastava

AVIONI. PROBIJANJE ZVUČNOG ZIDA. SIRENE. ZRAČNA OPASNOST

mama 

trči brzo

ne šniraj cipele

ne zaključavaj kuću…

trči u hodnik

u podrum

u sklonište…

ne pitaj je li ovaj rat stvarnost

ili sjećanje na prošli

to je nastavak igre žmire sa smrću

sakrij se

što prije i što dalje

šćućuri se u nekom mračnom kutu

pokrij lice dlanovima

zažmiri

ne otvaraj oči ni ako te nađe

žmiri

i ponavljaj:

nema me nema nema

ZALUD NEPRESTANO DIŽEM TELEFONSKU SLUŠALICU, OKREĆEM BROJČANIK
mama

sjetio sam se

šta sam ti posljednji put htio reći
zalud neprestano dižem telefonsku slušalicu

okrećem brojčanik

je li i ovoga puta veza između nas trajno prekinuta

prije nego smo je uistinu i uspostavili

čuje se samo:

tu-tu tu-tu tu-tu…

jesi li još tu

u toj zgradi na koju svakodnevno pucaju
čuje se samo: 

tu-tu tu-tu tu-tu…

beznadni glas

koji se javlja i onima koji zovu svoje

odavno umrle

BRESKVA VEĆA OD BIVŠE TROSPRATNICE, VEĆA OD SUNCA

dječak je zagrizao veliku sočnu breskvu

gusti slatki sok cijedio mu se niz bradu

kapao na majicu

koju mu je majka obukla

prije nego su

nitko više ne zna kada

strčali

i sakrili se u podrum

po ruci mu lazi uholoža

izašao iz raspukle koštice breskve koju je zagrizao

nepostojeći uholoža

iz nepostojeće koštice

nepostojeće breskve

dječak je zagrizao veliku sočnu breskvu

veću od bivše trospratnice

veću od sunca

zagrizao je i

nasmiješen

umro od gladi

OSTARJELA DJECA, PODJETINJILI STARCI

preko noći

ostarjela djeca

podjetinjili starci

djeca sjede nepomično i zamišljeno

kao mudraci

a starci

prisjećaju se nekadašnjih nedoigranih igara

i ne prestaju postavljati pitanja

na koja im djeca ne znaju dati zadovoljavajuće odgovore

SVAKI ZID U SARAJEVU ZID JE PLAČA

proplakao sam djetinjstvo

plakao sam kada mi je mačka pojela goluba

kada mi je mačku razderao pas

kada su psa odveli šintori…

plakao sam čitajući hajdi
plakao čitajući čiča tominu kolibu
čitajući dječake pavlove ulice
dječaka motla…

nezaustavljivo sam plakao

kada god sam gledao film lesi se vraća kući
gdje je sada djevojčica u koju sam se prvi put zaljubio

gdje kuća u kojoj sam nekada stanovao

gdje su dječaci iz moje ulice

gdje je plavokosi dječak kojeg

gledajući se u ogledalo

nisam više prepoznavao…

je li se pas

koji leži ubijen

htio vratiti kući

hoće li se htjeti

i moći

kući vratiti

oni iz kuća svojih istjerani

oni koji su

kao mrtvi bez groba

bez krova nad glavom ostali

proplakao sam djetinjstvo

i

ne prestajem plakati

moje suze ulijevaju se u suzu koja potapa svijet
POŽAR GASE I ONI KOJI SU GA PODMETNULI

sarajevo je

iz dana u dan

u sve većem plamenu

plamen

ne sunce na zalasku

zlati krovove kuća

kupole džamija, crkava, sinagoga…

između visokog plamenja

i stubova crnog dima

lete preplašeni golubovi

zapaljenih krila

plamen grli ogromne krošnje lipa u cvatu

grli i ljubi moje prve i posljednje ljubavi

ne znam da li rukopisi mojih pjesama

brojni prevodi slovenske književnosti

i bezbrojne knjige moje biblioteke…

(moja odjeća

do ove na meni)

raspiruju najveći požar u povijesti sarajeva –

mog rodnog grada

u kojem izgaraju i njegova i moja prošlost i budućnost

kao što ne znam hoće li

moji još preživjeli sugrađani

zabljesnuti svjetlošću vatre

primijetiti da je došla

i prošla

od prethodne mračnija noć

RAZBIJENO OGLEDALO, RAZBIJENA SLIKA SVIJETA

od iznenadne snažne detonacije

sasuli se prozori

pali lusteri…

u stanu sve porušeno

i skršeno

razbijeno ogledalo

razbijena slika svijeta

s toaletnog stolića

popadale kutijice i flašice

širio se miris parfema

nasred sobe

žena obnažena

iz višednevne nesanice probuđena

jučer mlada

danas već starica

u krhotini ogledala nije se prepoznala

iz rane na čelu krv joj kapala

s lica europe – lica svijeta

šminku spirala i masku skidala

GRADSKI DUH

u mjesecima već sablasnom sarajevu

viđaju obnaženog mladića

koji se pojavljuje

čas u jednom čas u drugom dijelu grada

u vrijeme zatišja

i u vrijeme najžešćih borbi

mirno šetka pustim gradskim ulicama

i mračnim šumskim puteljcima

šetka i pjevuši

tvrde da je viđen na više mjesta

u isto vrijeme

svakog

tko ga je vidio

zaslijepila je njegova nagota i ljepota

šetka

kao da zna

da ga neće pogoditi nijedan metak

ka njemu upućen

do onog koji mu je namijenjen

mirno šetka i pjevuši

ide u susret svome metku

S MRTVIMA, SREĆOM, NE TREBA DIJELITI POSLJEDNJI GUTLJAJ VODE, POSLJEDNJI ZALOGAJ HRANE

visoko iznad grada

u plamenu i dimu

kruži golub pismonoša

mrtav je onaj koji je po njemu pismo uputio

mrtva ona kojoj je pismo bilo upućeno

visoko iznad grada

u plamenu i dimu

kruži golub pismonoša

nema se gdje spustiti

u zraku će i umrijeti

BIJEG IZ SOPSTVENE KOŽE, IZ TIJELA KRHKOG I RANJIVOG
poezija je sve što nije proza mračne svakodnevice

raj

na ovom

i onom svijetu

sve što nije sarajevski pakao

sve čega se

iza zamračenih prozora

i u zagušljivom podrumu prisjećaš

pjesnička je slika

smaragdno bistra voda mora

žar i blijesak mediteranskog sunca

miris guste borove šume…

bijelo jedro lađe

tiho krilo galeba…

gušter

zmija…

svjetlo smrti spas je u mraku života

biti što si bio:

sve i ništa

smrt je susret s istinom

jedina poanta

kako pjesme

tako i života

IZMEĐU DOBRA I ZLA


               neki, glumcu pozorišta mladih, koji je

                        braneći sarajevo, ostao bez obje noge
nema više čika pomeznog

koji je

prije svake lutkarske predstave

i između dva čina

izlazio pred zavjesu

i

svojim dubokim baršunastim glasom 

kazivao nam o čemu će
u onome što slijedi

biti riječi

kazivao da će se pojaviti razbojnici

zmajevi, vještice, vukovi i vukodlaci

ali da se ne bojimo

jer će

na kraju

dobro pobijediti zlo

danas

glumci pozorišta mladih brane grad

brane svoju publiku

koja

zajedno s njima

vjeruje u ono što je kazivao čika pomezni

ANDRÉ BRETON JE REKAO: ANDRÉ BRETON JE REKAO  PROĐI
stanovnici sarajeva
koje liči na picassovim očima viđenu guernicu
postali su nadrealisti

na automatsko oružje napadača

odgovaraju automatskim disanjem

živote im štite automatske kretnje

do savršenstva ovladana geometrija izbjegavanja smrti

i aritmetika očuvanja života

smrti umiču mladići

koji gradske raskrsnice hitro pretrčavaju

umiču joj starci

koji

po kiši granata

polako praznim trgovima koračaju

nadrealističke šale ih spasavaju

kao što je šala spasila život ženi

koja je išla ispod balkona

na kojem su četiri momka oponašala zvižduk granate

a ona potrčala

oni se nasmijali

uto

na mjesto na kojem se ranije nalazila

pala granata

žena se okrenula

i također nasmijala

SA STARIM ZLATOM USPOMENA I MIRISOM SMRTI

                                                                                    Duški
sve što nisu našli i odnijeli

pri stalnim pretresanjima i pljačkanjima stana

dala si za izlazak iz grada-mišolovke

koji nisu prestajali razarati

izvana i iznutra

bakin prsten

zlatnu naušnicu

srebrnu kašikicu…

bezvrijednim postajale su nekadašnje vrijednosti

sobom si ponijela nešto dragocjenih sitnica

suhi cvijet s vrha trebevića

kamičak s podačke plaže

crtež sestrinog sina…

prije nego je autobus

prepun onih već bez doma

a uskoro i bez domovine

skrenuo u mračnu šumu

bacila si posljednji pogled na grad koji umire

ta slika

koju je zamutila suza

ostat će zauvijek utetovirana u tvoje pamćenje

i oživljavat će u sve češćim trenucima samoće

kao što će

dok budeš

sa starim zlatom uspomena

i mirisom smrti

koji širiš oko sebe

poput lavande protrljane među prstima

lutala svijetom

od nemila do nedraga

u sve češćim trenucima samoće

oživljavati slika splita i slika ljubljane

koje je

također

zamutila suza

slika ukrcavanja u brod

ulaska u vlak

otišla si mašući uplakana

nama koji smo ostali mašući ti uplakani

kao što

danas

u svim pristaništima i na svim kolodvorima

mašu uplakani

jedni drugima

oni koji odlaze ne znajući kuda

i oni koji ostaju ne znaju gdje

DOMOVI U PAMĆENJU IZBJEGLICA KAO GNIJEZDA U PAMĆENJU LASTAVICA

što

za danak u krvi

bog rata nije odnio

bog vjetra je svijetom raznio

kao u sasušen cvijet maslačka

u grad je puhnuo

ljudsko sjeme se razletjelo

lebdjelo i kojekuda padalo

moji nekadašnji sugrađani svijetom lutali

pod kupolom ozvjezdalog neba

u gomili novog grada

usamljeni i izgubljeni

poput krijesnica u beskrajnom mraku gasnuli

ili sve iz početka počinjali
ponovno se rađali

učili govoriti

riječ po riječ sricali

ciglu po ciglu slagali

novi dom zidali

svaku stvar iznova

kao bog

imenovali

poslije života živjeli

ZAGRIŽENA OD ZLATA JABUKA

Napadača

gluha za pjesme djevojačke

zavele pjesme junačke

zaboravio

da od jačeg je jači onaj koji se brani

da

kao što sve prolazi

i od goreg će gore proći

da će drugi dani

ljepše noći doći

da

što je gradu bliži

grad mu je sve dalji

da se neće dovijeka momci preko nišana gledati

da će lažne snove herojske

miris duše djevojačke odagnati

da će se opet

kao nekada

momci i djevojke ljubiti

zaboravio da je sarajevo –

zagrižena od zlata jabuka

ŠTO JE VEĆI PLAMEN SVIJEĆE TO MANJOM POSTAJE NJENA TAMNA SJENKA KOJA SE OCRTAVA NA ZIDU

vjerovati je onima koji kažu

da ničija nije do jutra gorjela

vjerovati

(jer drugo i ne preostaje)

da će logika života logiku rata nadvladati

da će se ljudi malim svakodnevnim stvarima vratiti

ali ko u sarajevu preživi

ulicama će nevidljiv među nevidljivima koračati

sa sobom će naglas govoriti

kao da je sreo nekog znanog

(koga odavno već nema)

zastajati

bez vidljivog razloga se glasno nasmijati

a onda dugo, dugo plakati

I OPET ĆE DOĆI PROLJEĆE, DOĆI LJETO, JESEN, ZIMA

i opet će doći proljeće

doći ljeto

jesen

zima

i opet će se iz
iz snijega

pomoliti visibave

procvjetat će i zamirisati zova

lipa…

i opet će probeharati voćke

krupnjaće plodovi

rumnjeti se i sazrijevati

i opet će suncokret

od jutra do mraka

sunce pratiti

i opet će se

iz suhog lišća

ciklama pojaviti
i opet će…

i opet će pasti snijeg

opet će pokriti i zabijeljeti sve

polje, brijeg…
i opet će sarajevo

u sva četiri godišnja doba

biti kao na slikama safeta zeca

SARAJEVO ĆE, I AKO GA NE BUDE,  BITI ONO ŠTO JE BILO

razbijen krčag

nikada više

ono što je bio ne može biti

ali

krčag

koji pamtimo

nikada se i ne može razbiti

POVRATAK U GRAD

kada se vratim

hoću li prepoznati grad

kvart i ulicu u kojima sam rođen

u kojima sam odrastao

u kojima sam živio do odlaska

hoće li grad prepoznati mene

koje će ime biti ispisano na pločici

prikucanoj na vrata moga stana

hoće li na njoj biti moje stvarno ime

a ovo koje mi se čini stvarnim

samo ime koje sam sam sebi nadjenuo u snu

stvarnijem od stvarnosti

hoću li

kada pozvonim

ja

s onu stranu

i otvoriti vrata

hoću li stajati s obje strane praga

hoće li mi se samo priviđati da se vidim u ogledalu

koje već odavno ne zrcali moj lik

hoću li stajati nepomično

ne znajući ni otkuda sam došao

ni kamo sam se uputio

kao kada sam iz grada otišao

PRIVREMENI BORAVAK

dokumenta, potvrde, uvjerenja, preporuke, formulari…

ured za strance, pasoško odjeljenje, vrata, sobe, šalteri…

viši i niži službenici ministarstva vanjskih i

unutrašnjih poslova, policajci, čuvari, vratari, činovnici…

i svaki dna isto:

došli ste prerano

došli ste prekasno

donesite još ovo

priložite još ono…

iz grada se vraćam kroz tivolski park

jesenkovim putem preko rožnika do mosteca

šumskim putem idem polako

uspravan

uspraviniji nego ljubljanskim ulicama 

NA KONCU, NEĆE SE ZNATI NI TKO POSTAVLJA PITANJA, NI TKO NA NJIH ODGOVARA
tko si

nitko
gdje si bio

nigdje

šta si radio

ništa

CRNE ZASTAVE

crne su sve zastave

crne šarene krpe koje vode u crne dane

u noći bezdane

crne

vijorile su pred vama

dok ste hodili

tamo kuda su vas vodili

crne

vijorile su nad vama

nad vašim glavama

koje su u nebo gledale

i dok su u blato padale

po njima ste jedni druge raspoznavali

dok ste

ne znajući ni kud ni zašto

začaranim krugom lutali

i jedni drugima sve sličniji postajali

nekoć sa zlatnim ljiljanima

sa ljudskim lobanjama na sebi

crne su sve zastave

crne zastave na ratištima

na zgarištima…

crne zastave dima nad šumama

crne zastave noći nad danima

crne zastave nad rijetkim preostalim kućama

crne zastave u mnogim dušama i srcima

poraženika

i

pobjednika

vijore crne zastave

pod njima još samo žene bez sinova

bez muževa

od njih kroje crne marame

crne pelene

pod njima i nerođena djeca bez braće

bez očeva

vijore crne zastave

nad svim što što već odavno je progutao mrkli mrak

opći mrak

mrak s obje strane zrcala

crne su sve zastave

SALAMONOV PEČAT 

(1995)

SIROMAŠTVO ME JE OBOGATILO

Siromaštvo me je obogatilo. Svaka mrva

meni je, danas, cijeli kruh. Mirisan.

Mek. Topao. Kap vode - jezero, more.

Plava svila koja omotava tijelo moje

gole žene. Smiješak - dar od kojeg se

razvedri i siv, kišan dan. Kao da mi je

netko iskopao oči, kojima sam, donedavno,

gledao. Progledao sam, napokon. Kao Homer 

vidim zemaljski, vidim nebeski svijet. 

Živim sa svojim mrtvima. Tješi me njihova 

vedrina. I moja rana samo je znak

po kojem se prepoznaju oni koje je život

izabrao. Da ne vide ono što se drugima

čini da razumiju.

JESI LI I TI, OVE NOĆI, KAO I JA

Jesi li i ti, ove noći, kao i ja,

ustala iz tople postelje? Jesi li,

naga i bosonoga, išetala u noć?

Stojiš li, sada, kao i ja, pod ozvjezdanim 

svodom? Gledaš li u treptav sjaj

iste zvijezde? Mrznu li ti, kao i meni,

stopala, do gležnjeva u prhkom snijegu?

Je li i tebi pramen s čela pomjerio

lepet šišmišovih krila? Jesi li zastala

na pola puta od sebe k meni, kao što sam 

ja zastao na pola puta od sebe k tebi?

Prinosiš li i ti usnama čašu punu

mliječne mjesečine? Hoćeš li se i ti,

ne znajući kako, vratiti u već ohlađenu

postelju? I usnuti, kao i ja, ono što je

u ovoj pjesmi već opisano? Talasa li se to

crn baršun, koji progorijevaju zvijezde,

od damara naših srca, koja bdiju, i ove, 

kao svake noći?

SRETAN SAM POPUT SLIJEPCA IZ SIDRANOVE PJESME

Sretan sam poput slijepca iz Sidranove pjesme. 

Ne zato što ne vidim, svojim očima, što se 

uokolo, u Sarajevu, događa. Što ne vidim 

mrtve i ruševine. Ranjene. Svježu krv 

na asfaltu koju ližu psi. Plamene buktinje

više od krošnji jablanova i vitkih minareta...

Sretan poput onog koji hodi tim gradom

u njegovoj pjesmi. Koji pjeva svome gradu.

Slijep. Koji opjevava ono što nitko drugi,

do njega, ne vidi. Niti može vidjeti. Koji 

ne može, kao svak živ u tom gradu, bio čovjek, 

pas, mačka, golub..., svakog trena poginuti.

Koji zvukom zraka iz presahle česme umiva lice. 

Daškom lahora koji se, poput hladne zmije, 

prodijeva kroz pisak grijan prstima mrtvog 

klarinetiste. Sve je, ljubavi, odavno viđeno. 

Od viđenog obnevidjela su naša braća. Homer, 

Borges... I mnogi drugi koji su, slijepi, 

stostruko progledali. Davno je rečeno i davno 

napisano sve. A sve to nam je, dušo moja, 

ponovno reći i, na pergamentu sopstvene kože, 

ponovno napisati.

MA KUDA ŠETAO, ŠETAM SARAJEVSKIM ULICAMA

Ma kuda šetao, šetam sarajevskim ulicama.

Besciljno lutao Ljubljanom ili puteljcima 

između kraških vinograda, lutam, kao nekada,

sarajevskim ulicama. Sokacima i čikmama.

Mračnim uličicama na koje baca svjetlo rijetki

osvijetljen prozor, iza kojeg bdije, poput moje,

budna duša. Onaj koga je bol probudila iz sna

ili mu nije dopustila ni oka sklopiti. Brižan

za drugog više nego za sebe samoga. Moleći,

ni sam ne znajući koga, samo da se onoj koju ljubi

ništa loše ne dogodi. Da mine noć, razgrne se

tama i svane dan. Dan u kojem će, budan,

nastaviti snivati da živi u gradu u kojem je

rođen. Onakvom kakvim ga pamti. A ne, 

svakom svojom pjesmom, iznova dizati ga

iz pepela, razrušenog, i, u njima, rađati

svoju, ni živu ni mrtvu majku, koja u njemu

dogorijeva. Onu, čije srce usplahireno maše krilima

pod njegovim srcem, kao što je nekoć, njegovo

srce usplahireno mahalo krilima pod njenim, 

ne znajući, tada, kao ni njeno sada, šta ga u 

takozvanom životu očekuje. Šta će se, svakog trena,

zbiti ili se, i prije same pomisli, već zbilo.

U TOM GRADU ŽIVI I UMIRE MOJA PRVA LJUBAV

U tom gradu živi i umire moja prva ljubav.

U tom gradu, koji više ne liči na sebe.

U kvartu u kojem se za sve vrijeme puca.

U ulici koja nema ni svoje nekadašnje ime.

U zgradi koja liči na prazne police

iz kojih su pobacali knjige, pri pretresanju

stana. U stanu bez vrata i prozora.

Sjedeći uz već odavno mrtvu i hladnu peć.

S mačkom u krilu, koji je grije, pripijen uz nju.

ne bi li se i sam ogrijao. Svejedno joj je

da li je dan ili noć. Mene brine još jedna

ratna zima koja je na pragu. Brine me 

šta će jesti. Čime će se grijati. Hoće li se

pogoršati njeno narušeno zdravlje. Nju brine

samo moja briga. Ne brine je zima, jer za nju, 

kao i za njene sugrađane, zima su sva četiri

godišnja doba. Brine je, kao i nekada.

da se ne otkrijem u snu. Da me ne uhvati propuh.

Da mi netko, daleko od nje, ne učini nešto

nažao. A zlo koje se na nju sručilo, trpi

bez riječi. Krije bol i guši krik, kako bi me

poštedjela nesanice. Ne strahuje za svoj, nego

za moj život, jer ja sam njena posljednja ljubav.

U tom gradu živi i umire moja prva ljubav.

Moja majka, čija je tragična sudbina, kao i sudbina

mog rodnog grada, neizbrisivo utetovirana u moje srce.

MOJA MAJKA, KOJA JE STALNO GLANCALA ESCAJG

Moja majka, koja je stalno glancala escajg,

sada, sama usred Sarajeva, mada su, u gradu

bez vode, hrane i elektrike, kašike, viljuške i

noževi, kao i mnogo šta drugo, izgubili negdašnji

smisao, čini isto. Pomete srču razbijenih prozora

i prah gelerima okrunjenih zidova, stavi našeg

već prestarjelog sijamskog mačka u krilo i

glanca escajg. Glanca sve dok je njegov sjaj

ne zablješti i smorenu, od dugotrajnog bdijenja,

ne uspava. Pucnjem, stvarnim ili sanjanim,

probuđena, u ulaštenoj kašiki ugleda svoje

izobličeno, prerano ostarjelo i izmučeno lice.

Lice koje je danima sastavljala, slažući, klečeći

na podu, kao u crkvi, komadiće razbijenog ogledala.

I nastavlja glancati escajg. Escajg koji je,

u prošlom ratu, na isti način, glancala njena majka,

vjerujući da će doći dan kada će se u zrcalu kovine

oglédati nasmijana lica ukućana, okupljenih,

do posljednjeg, kao u vrijeme njenog vjenčanja.

TKO JE SVE ČITAO MOJA LJUBAVNA PISMA

Tko je sve čitao moja ljubavna pisma?

Pjesme u prozi kojima je svaka forma bila

težak okov i tijesan oklop. Tko je upadao,

naoružan, u stanove onih kojima sam ih, 

nekoć, slao, kao što su, naoružani, upadali

u moj stan? U moju kuću, uvijek širom otvorenih

vrata. U kojoj, i kada mene nema, žive, veselo,

moji kućni bogovi: Homer, Dante, Whitman, 

Dostojevski, Kafka... Tko je preturao, žurno,

a detaljno, njihove ormare, kao što su, ne

jednom, preturali moje? Tko je pretraživao svaki 

kutak? Istresao ladice. Zavirivao pod tepih.

Listao knjige, albume... Tko, pred ogledalom, 

oblačio njihove svilene haljine, kao što su

oblačili moja odijela? I ona koja sām nikada

nisam obukao. I moje cipele. Jesu li se,

podjednako, čudili zagonetnim sitnicama?

Smežuranom kestenu, porculanskoj krhotini, 

karti za praški metro, ulaznici za moskovski

cirkus, kamičku s jadranske plaže, sasušenoj 

grančici ruzmarina...? Za njih bezvrijednim,

za nas neprocjenjive vrijednosti. Jer su one, 

nama samo znanom čarolijom, oživljavale uspomene.

Razgrtale zavjesu zaborava. Rasanjivale naš

nekadašnji život. Jesu li im se čudili i više

nego što bi se čudili nađenoj bombi? Pogotovo 

onoj koju su, pri prethodnom pretresu, sami

podmetnuli. Jesu li se, tražeći novac i zlato,

a našavši, na skritim, dakle, sumnjivim mjestima,

moje, i do u pozna ljeta, mladalačke izljeve 

ljubavi, s prstom na obaraču, smijali mom 

neizlječivom romantičarstvu i sentimentalizmu?

Čipki nježnih riječi mog vedrog smrtopisa. Je li

žar s njihovih cigareta progorijevao papir pisama, 

kao što zvijezde progorijevaju tminu ljetnje noći? 

Je li itko od njih i pomislio da su ti hijeroglifi 

ljubavi, kojima su se, prostački, izrugivali,

pokušavali spriječiti rat i spasiti svijet? Spasiti 

mnoge živote, pa i njihove glave i duše. Glave

onih koji su već bili ili će tek biti ubijeni. 

I duše onih koji su već ubijali ili će tek ubijati.

GDJE SU SARAJEVSKI ČUDACI

Gdje su sarajevski čudaci? Gdje je ona

koja je obraze rumenjela krep-papirom?

Gdje Uča koji je ulazio u sve kavane redom

i, sa uzdignutim kažiprstom, u svakoj

izgovarao po jednu mudru rečenicu, poslije

koje je dugo vladao tajac? Gdje onaj koji je

više puta dnevno mijenjao kape i sve brže

nerazumljivo mrmljao što se kiša više bližila

gradu? Gdje ona, sva u roza, koja je, od

jutra do mraka, išla ulicama i pjevala?

Gdje onaj koji se kitio starim ordenjem?

Gdje Dedo, duge bijele brade i bijele ahmedije

na glavi, koji je prodavao pijesak za ribanje

počađavjelog suđa? Gdje Rabija sa bezbroj 

zavežljaja? Gdje onaj koji je, svakodnevno, u

čistoj košulji, sniježnobijeloj, poput njegove

kose, sa štapom u ruci, zazivao ime Alaha? 

Gdje ona koja je, svake večeri, milovala 

brončane mišiće kipa muškarca ispred Narodne

banke? Gdje veselo društvance koje je,

došljacima u grad, prodalo zgradu Vijećnice i 

sarajevski tramvaj više puta nego što je

prodan Ajfelov toranj? Gdje Joško, koji je,

sa starom kožnom tašnom i kišobranom u ruci,

dolazio na sva predavanja, na Narodnom 

univerzitetu, uvijek malo zakasnivši i

sjedajući u, najčešće prazan, prvi red,

vadio češalj, počeljao se, a onda u mali notes

zapisivao svaku izrečenu glupost, koja ga je 

budila i kada bi, na tren, utonuo u san? Joško,

koji je djeci, po gradskim igralištima, bez

riječi, dijelio bombone, a malo tko znao da

su mu, u prošlom ratu, pod ruševinama zgrade 

na koju je pala bomba, poginuli žena i troje

djece. Gdje su sarajevski čudaci? Gdje ostali,

koji su samo izgledali da to nisu? Sablasno pust je

grad u kojem kao da je danonoćno policijski sat.

MNOGO ČEGA SU TE POŠTEDJELI, 

HLADNOOKA DJEVOJČICE

Mnogo čega su te poštedjeli, hladnooka 

djevojčice, u naručju onoga koji će 

cijeloga života ponavljati samo jednu 

jedinu riječ: "Zašto?! Zašto?! Zašto?!..."

Poštedjeli su te očevih bezrazložnih grdnji,

majčinih batinanja za nepriznavanje onoga

što nisi učinila, pada s bicikla, zguljenih 

koljena, oštrog učiteljevog pogleda, ujeda 

ose, suza koje kaplju na stranice nedočitanog 

sentimentalnog romana, straha od mraka, 

užasavanja malim grudima u odsliku zrcala,

mornog sna, stida od draškanja blagog lahora,

muke prvog zaljubljivanja, nesanice, glavobolja,

iznenadnog grubog zagrljaja, razočaranja, 

bola... Svega toga, i još koječega neprijatnog 

u životu, poštedjeli su te oni koji su, mirnom

rukom i okom sokolovim, podešavali nišan snajpera.

Podešavali crni križić, kolebajući se samo,

prije pucnja, hoće li ga pobosti u udolinu

između tvojih gustih obrva ili na goli brežuljak

tvog djetinjeg srca. Pri tom, i mnogo šta ti

uskratili u, u načelu, ružnom životu, prepunom 

lijepih trenutaka. Ali o tome ne govori ova pjesma, 

kao ni o tome da si umrla na očevim rukama.

NOĆAS, MILA MOJA, OPET GRADOM ŠETA PLAMEN

Noćas, mila moja, opet gradom šeta plamen.

Šeta kao što sam tim gradom ja nekada šetao.

Radoznao, zaviruje i u najmračnije zakutke.

Osvjetljava draga, izbezumljena lica, koja su se,

danima, pretvorenim u noć, u neprozirnoj tmini

podruma, dugo gledala, ali ne i vidjela. Bila

samo bojažljivo i nježno opipavana i milovana

hladnim dlanovima. Pamćena mekim jagodicama

promrzlih prstiju. Šeta plamen kao osvajač i

oslobodilac istodobno. Njegov trijumfalan

pogled ledi srca. Pred njim zgušnjava se mrak.

Mrak u kojem se moja majka, dugo već samo kost

i koža, nije usuđivala pogledati u ogledalo.

U krhotinu ogledala koja mrkli mrak, u njoj i

oko nje, uvišestručava. A koji je grli strasno,

zaštitnički, poput mrtvog ljubavnika.

KNJIGE - ANĐELI, KUĆNA BOŽANSTVA

Knjige - anđeli, kućna božanstva - prepun vas je

bio moj sarajevski stan. Prepune police - oltar

pred kojim sam, toliko puta, stajao skrušen.

Pitajući se za kojom posegnuti. Čiju tajnu pokušati

odgonetnuti. U kojoj ostaviti tragove čitanja.

Tragove ushićenja i zahvalnosti. Upite i usklike

nesanice i zebnje. Zagonetne hijeroglife raznolikih

crtica, točaka i svakojakih drugih znakova olovkom. 

Nježne i grube ožiljke na papiru. Na margini i

između redova, nečitkim rukopisom ispisane izraze

ljubavi i srdžbe. A znao da, ma koliko čitao,

nepročitanoga ostat će nesrazmjerno više. Da u

knjigama ostat će skriveno blago za kojim sam cijeloga 

svog života tragao. Pri tom, tješilo me samo

saznanje da od njeg blago je veće samo traganje. 

Knjige - anđeli, kućna božanstva - prepun vas je bio

moj radni stol, moja ispovjedaonica. U kojoj sam se

s vama osamljivao i s vama razgovarao. Iskrenije 

nego i sa kim drugim. Pa i najbližim, najdražim.

Iskreno, kao sa samim sobom. Vašem otkrivenom srcu 

otkrivao svoje. Pred vašu razastrtu dušu polagao

svoju. Priznavao vam sve svoje grijehe. Sve želje. 

Namjere... Pred vama bio kao od majke rođen. Gol.

Skidao masku za maskom. Svlačio kožu... Ležale ste

svud uokolo po podu. Bile naslagane na noćnom 

ormariću kraj mog uzglavlja. Obasjavala vas svjetlost

lampe i kad bih, s onom koju sam, te noći, od vas 

izabrao, utonuo u san. Milujući je, kao što sam, 

u snu, milovao tijelo žene uz koju bih usnuo. I budili

me, sred noći ili u osvit, oštri rubovi korica.

Rubovi od mornih snova surovije stvarnosti. Knjige -

anđeli, kućna božanstva - u mojim rukama i pred 

mojim očima širile ste svoja krila. Kao da je šuštala

svila pod prstima trgovaca i kupaca, nestrpljivo 

žudeći da obgrli golo tijelo žene, oponašajući valove

mora po kojem je plovila barka kojom su je dovezli 

iz dalekih zemalja. Kao da su na moje ispružene

dlanove slijetali ili s njih uzlijetali golubovi.

Kao da su, uz vas, i meni samom izrastala krila.

Krila anđela koji su me, od djetinjstva, čuvali

mnogobrojnih ljudskih zala. Krila božanstava u koja

sam vjerovao i u koja sam se zaklinjao. Krila kojim

i danas nadlijećem svoj rodni grad. Grad utonuo u

mrak. Koji, knjige - anđeli, kućna božanstva - 

kao i vi, leži budan u tom mrklom mraku. Kao što sam, 

toliko puta, u mrklom mraku, ležao, u njemu, ja. Budan. 

Zaljubljen. Ili, kao i on, bez krivice kažnjen.

ISTE SMO PJESME, NEKOĆ, ČITALI

Iste smo pjesme, nekoć, čitali, sudbonosni 

dječaci, vršnjaci moji, književni suputnici, 

od kojih jedni napadate, a drugi branite grad.

Grad u kojem živi ili, točnije reći, umire moja 

majka i s njom moj stari sijamski mačak, koji je,

mnogima od vas, kao i njoj, ležao u krilu. U

mladosti, epika bila nam je i etika. Samo,

vrijeme je potvrdilo da smo različito čitali

te pjesme i različito ih tumačili. Jedni, možda

manje držeći do forme, učili od mučenih, a

drugi, neprestano brojeći slogove i provjeravajući

pravilnost rime, učili od mučitelja. Jednima su

one bile priručnik kako izdržati i najveće muke,

a drugima kako najvećim mukama nekoga izložiti.

Danas, bezbroj je, nepobitnih i krvavih, dokaza

o višeznačju pjesme, kao što je bezbroj, još

nepobitnijih i još krvavijih, dokaza o višestrukoj

namjeni noža.

JEDNI PJESNICI PIŠU KAO ŠTO ŽIVE

Jedni pjesnici pišu kao što žive, a drugi 

žive kao što pišu. Od onih sam koji pišu kao

što žive i žive kao što pišu. Svaka je moja

pjesma zaštitna povelja. Njom razgonim zle

duhove oko sebe i istjerujem đavola iz sebe.

PJESMA JE BILA, I OSTALA, TVOJ JEDINI DOM,

MARINA CVETAJEVA

Pjesma je bila, i ostala, tvoj jedini dom,

Marina Cvetajeva! To znam danas pouzdanije

nego ikada ranije i sam bezdomac, sjećajući se,

kao i ti, nekada, oporog okusa davno zagrizenog

ploda, s krošnje iz dalekog zavičaja i još

udaljenijeg djetinjstva. U vrijeme koje, po

količini zla i nesreće, toliko liči na tvoje,

da suvišno je pominjati da se histerija historije

ponavlja. I sam u godinama, u kojima si ti,

dugo se na to odlučujući, konačno, na pragu

pedesetih, napustila svijet. Osjećajući još

nezgaslu toplinu omče užeta koje je, snažnije

od ruku ijednog ljubavnika, zagrlilo tvoj vrat.

Suosjećajući sa onim što ti se, strasnoj i

raskuštranoj, svoj od vida i sluha, od srebra

i iskrenja, događalo na mračnim putevima kroz

život i na putu kroz cjelac papira. Zabljesnutoj

njegovom bjelinom. Opijenoj muzikom sfera koja se,

poput slapova svjetlosti, pretakala u tvoj stih. 

Razdvojen, kao i ti što si bila razdvojena, od

svojih najbližih, od kojih nas je razdvojio život, 

na način na koji, podjednako surovo, razdvaja 

samo smrt. Život, koji te je, svojeglavu od malih

nogu, a uspravnu i u najjačoj oluji i prebogatu

neprocjenjivim blagom dara, izlagao iskušenjima

neimaštine i ljudske taštine. Nerazumijevanju

i u domovini i u tuđini. Poniženju. Užasu i 

očaju. Život, koji te je, ni krivu ni dužnu,

nemilosrdno kažnjavao. Šibao te za svaku radost

i za svaki grešni smijeh. Tijelom si svojim

i plodovima utrobe svoje, koji su trunuli u

logorima i ginuli na frontovima, skupo plaćala 

svaku svoju rimu. O neizlječivoj nesanici i

teškoj gladi da i ne govorim. Kao ni o 

nepodnošljivoj samoći, koja se podrazumijeva.

Kao što se podrazumijeva tvoja ljubav, koju

nisi krila. Tvoj prkos i tvoja borba s vremenom

i sudbinom. A smrt te je, prerano, razdvojila

od majke, potom od oca i od muža, kao što je

tebe, također prerano, razdvojila od tvoje djece.

Ili, sve vas, napokon, okupila u, dotad, nikad

stečenom domu. Ako o domu osuđenih na emigrantski 

peron uopće može biti riječi! O domu onih 

kojima je, kao i tebi, koja si odbijala s vukovima

zavijati, svaki dom, i u izbjeglištvu i u

povratništvu, bio tuđ. A pisaći stol, kao, na

koncu, svakom pjesniku, bio ti stvarnom domovinom.

Uz njega bdijući ispisivala si svoj testament.

Pjesme svoje, koje su rasle, kako si sama

govorila, kao zvijezde i kao ruže. Vjerujući,

usprkos svemu, da će doći njihovo vrijeme, 

kao što dođe vrijeme za svako dobro vino.

Pisala pisma Pasternaku i Rilkeu... Pisma koja

čitam kao da su upućena i meni, kao što su sva

moja pisma upućena i tebi. Tebi, čija je duša

od rođenja krilata i koju je, na smrt umornu,

vlak života odvezao u nesmrtnost. Kojoj nitko

nije bio na pogrebu i za koju se ne zna gdje je

sahranjena. Koja si, za života, imala, kao što

i poslije smrti imaš: sve i ništa. Jer pjesma

je bila, i ostala, tvoj jedini dom, Marina

Cvjetajeva! Tvoj dom i tvoj grob, istodobno. 

Tvoja vječna kuća. Kuća u koju ulazim kao u svoju.

Bez kucanja.

U TVOJ SIROTINJSKI ŠEŠIR, UJEVIĆU, PADALE SU

ZVIJEZDE

U tvoj sirotinjski šešir, Ujeviću, padale su

zvijezde. Padali zlatnici kozmičke duše i

svemirske ljubavi. Ljubavi koja je za tebe

bila sve. Koja je bila tvoj Bog. Koja je

pozlaćivala i posvećivala svaku tvoju riječ.

Svako tvoje slovo. Napisano i u najvećoj

neimaštini. U borbi za svakidašnju koricu

kruha. Zlatna je bila i prašina na tvojim

iznošenim cipelama, u kojima si, kao emigrant,

šetao pariškim ulicama, s knjigama pod miškom,

kao što si, kasnije, sedam godina šetao i

sarajevskim ulicama. Ulicama kojima sam i sam

šetao, s knjigama pod miškom, ne znajući da 

idem tvojim tragom. Da i tvoja je soba, u tom

gradu, s željeznom posteljom, s porculanskim

lavorom i bokalom, kao i moja soba, bila

prepuna knjiga. Knjiga, koje smo listali

poput molitvenika i u kojima smo, moguće,

podvukli, ne jednu, istu rečenicu. Knjiga, 

koje su podjednako rasplamsavale i tvoju 

i moju, neizlječivo dječačku maštu. Lomaču

na kojoj si se, nekada, samospaljivao,

kao što se na njoj, sada, samospaljujem ja.

Polažući na žrtvenik prolaznosti svoje tijelo

i u sopstvenu kožu ukoričenu svoju dušu.

Knjiga koje su ti došapnule da skineš svećeničku

mantiju i vojničku uniformu, kao što su 

došapnule meni da svučem zmijsku košuljicu.

Knjiga, s kojima se nisi prestajao, damarom

ustreptalog srca, do kraja života došaptavati.

kao što vjerujem da se, također do kraja

života, s njima neću prestati došaptavati ja.

Dopisujući ih, svak na svoj način nesretan.

Moleći za svijet u slobodi, za svijet u ljepoti.

Za sve ono za šta si molio ti, koji si bio

i pjesnik i patnik. Za sve ono za šta molim ja

i za šta mole, danas, naša braća u Sarajevu.

Za šta su, zalud, molili pjesnici kroz cijelu

povijest. Povijest nasilja, u kojoj su, uvijek

iznova gubile smisao tihe, nježne riječi i 

skromni, od srca darovi. Sitnice u kojima se

krije smisao svega, ako išta, u našim životima,

smisla uopće ima. Zagonetni smisao koji, i u ovo

vrijeme, u bjelokrilim jatima izlijeće iz tvog

nekadašnjeg cilindra, zgužvanog i uprljanog,

pretvorenog u sirotinjski, ali ne i prosjački

šešir. Jer ti si, zvukom svoga bića, usaglašenim

sa svirkom svemira, molio, a ne i prosio.

U tvoj sirotinjski šešir, Ujeviću, padale su

zvijezde. Padali zlatnici kozmičke duše i 

svemirske ljubavi.

SVAKO PJESNIKOVO PISMO PISMO JE MLADOM PJESNIKU

                                                   Urošu Zupanu

Svako pjesnikovo pismo pismo je mladom pjesniku,

pjesniče koji ćeš vječno ostati mlad, kao što

mlad je ostao Rajner Marija Rilke. Pismo, kao

što su bila i njegova pisma mladom pjesniku,

uvijek pisana samome sebi. Mladom. Pismo dječaku

koji se sučelio sa čudom svijeta i tajnom života.

Kojeg je zaslijepilo sunce i primoralo da se,

unutrašnjim okom, zagleda u sebe. U tamu koju

progorijeva sjaj zvijezde, plamen cvijeta, bijelo

tijelo žene... U crnu svjetlost koja obasjava

snove i sjećanja samotnika nadnijetog nad

odbravljene škrinjice prepune tuge i želja. Kojeg

iz labirinta, ka odgonetki, vodi ljubav za sićušno.

Ljubav kojom se jedino doseže sve ono što preseže

vid i sluh. Nevidljivo i nečujno. Kojom se izriče

neizrecivo. Kojom anđeo gleda, s one strane 

ogledala, sebe - ispred ogledala. Kao onaj koji,

ljubeći drugog, ljubi sebe. I obratno. Muškarac i

žena, istodobno. Dva muškarca. I dvije žene.

Neizmjerna ljubav samoće. Neizlječiva bolest. 

Neobjašnjiva kratkotrajna radost ozdravljenja

između dvije dugotrajne teške boli. Kristal

djetinjstva. Nedopijena čaša svjetlosti koja

drhti u staračkoj ruci, kao što je u njoj drhtalo

pero kojim je pisao pismo mladom pjesniku...

Svako pjesnikovo pismo pismo je mladom pjesniku,

pjesniče koji ćeš vječno ostati mlad, kao što

mlad je ostao Rajner Marija Rilke.

ŠIROM, LJUBAVI, OTVORIMO OČI

Širom, ljubavi, otvorimo oči! Neka se u njih

pretoči modrina neba. Boja trave. Rastaljeno 

zlato sunca... Neka se trajno u njih urežu 

kraški vinogradi, obrisi usamljenih borova, 

crkveni toranj, sjenka ptice, krilo anđela...

Na dno njihovo neka padnu zvijezde, mladi

orasi s raskopčanim zelenim košuljama, zagrljeni

mjesečari... Neka ih zapljusne svjetlo, orosi

kišica... Prepune neka budu divovskih božurova

u cvatu... Ni mrava ne zaboravimo! Ni prašku

što pleše i svjetluca u zraci koja se probija

između lišća kao mač! Ni iskre kojom varniči 

krzno mačke koju zajedno milujemo! Ni krijesnice! 

Ni plamen svijeće!... Širom, ljubavi, otvorimo

oči! Iz dana u dan slabiji je vid. Sve neprozirnija

je jesenja magla. Sve gušća tmina. A, poživimo li, 

do u duboku starost ćemo, uz nevidljivu vatru,

jedno drugom pričati šta smo sve vidjeli, dok smo

vidjeli, ne vjerujući svojim očima.

NEVIDLJIVO, LJUBAVI, PREPUNO JE SMISLA

Nevidljivo, ljubavi, prepuno je smisla.

Prepuno mirisa poljskog cvijeća koje,

tihom smrću svojom, krijepi naše duše,

umorne poput tijela naših, ovog vrelog

augustovskog poslijepodneva, dok oznojeni

i zadihani, nepomični ležimo na postelji

koju su, do maločas, ljuljali snažni valovi.

Ljubavlju obnevidjeli, ljubavi, predvidjeli smo

mnogo. Previdjeli još više. Kiše, koje

smjenjuju sunčane dane. Sutonski smiraj.

Jesen mladalačke razuzdanosti. Tugu satira...

Dah moj vreli grije tvoj vrat, kao u vrijeme

dugih mrzlih zimskih noći. U udvojenoj 

samoći, riječ moja, i neizgovorena, otvara

srebrn medaljon koji o tankom lančiću visi

među tvojim obnaženim dojkama, u kojem 

kriješ svoju malu tajnu. Dúgu nad gradom 

koji se se ne vidi od tamnih oblaka dima.

U kojem su bijele noći, od požara, a crni

dani, od umiranja.


NAMA VIŠE NIŠTA, LJUBAVI, DO LJUBAVI

PREOSTALO NIJE

Nama više ništa, ljubavi, do ljubavi

preostalo nije. Do u stare dane

jedno drugom lizati nezacijeljene rane.

Od mraza braniti se toplinom tijela

i naizmjeničnim vrelim daškom u potiljak.

Polaganjem dlana na sva, pa i stidna mjesta.

Bestidnošću mjeriti kuražnost i slobodu.

U izobličenim, nekada lijepim tijelima,

vidjeti sklad životnog iskustva i zrenja.

Palimpsestu kože, štavljene brojnim milovanjima,

dodati i svoj, drhtav, rukopis. To sve smo 

više mi, što manje na sebe nekadašnje 

ličimo. Glina koju treba premijesiti da bi

od nje bio načinjen novi vrč. Vrč koji će,

kad iz njeg ispijemo vino, do vrha ispuniti

smrt.
PROLAZIŠ MI ZVUČNIM PRSTIMA KROZ KOSU

                                    Srečku Kosovelu

Prolaziš mi zvučnim prstima kroz kosu

kao što si kroz kosu zvučnim prstima

prolazila njemu čija riječ prati svakog

samotnika ovim lijepim krajolikom.

Pojavljuješ se iznenada. Kao sjećanjem

prizvana. Istrčavaš iz žbunja kraj

druma u kojem si se dugo i od mene i od

drugih skrivala. Trčiš za mnom i dotrčavaš

mi u susret, kao što ja trčim za tobom

i dotrčavam ti u susret. Grlimo se.

Okrećem se, u mjestu, na praznom trgu.

Plešem kao što plešu zanjihana stabla

oko mene sa svojim sjenkama. Nestrpljivo

raskopčavaš mi košulju. Dlanove, kojima si,

dugo hodeći podzemnim katakombama,

milovala ledene stalaktite, polažeš

na moje vrele grudi. Dišeš mi u potiljak

dahom koji do zemlje povija visoki stari

čempres pored crkve na brdu. Dahom koji

nebom tjera čas stado bijelih ovaca,

čas čopor sivih vukova. Koji hirovito spaja

i razdvaja ljubavlju opijen par grlica.

Usnama, kojima me ljubiš u čelo, došaptavaš se

s krošnjom ogromnog oraha u dvorištu

s koje uzlijeću jata vrana i sniježi zlatno

lišće. Pratiš me u stopu, poput mačke,

gladne nježnosti, do kuće čiju studen

razgoni plamen srca. Otvaraš i zatvaraš vrata

kroz koja nitko niti ulazi niti izlazi. Kucaš

na moje okno dugo u noć. I kada u njemu

ugasne ponoćno svjetlo. Kada sklopim knjigu,

ugasim svjetiljku i zalud pokušam utonuti u san.

Koračaš oko kuće. Šetaš vrtom. Bereš ruže

i jabuke. Prezreli plodovi padaju u travu

na kojoj, ujutro, ne zatičem ničije stope.

Hodaš na prstima kroz kuću. Pod tvojim

stopalima škripi daščani pod. Uvlačiš se

u moju postelju. Pripijaš se uz mene naga

i hladna. Donosiš miris mora i kišu. Raznosiš

daleko uokolo zvuk zanjihanog crkvenog

zvona i lavež iz sna probuđenih pasa. Razgrćeš

zavjesu guste jesenje magle i, kroz snažnim 

pljuskom opran zrak, ukazuje se zimsko sunce,

ukazuju blistave zvijezde, oštre ivice

ustalasanog obzorja. Grad u drugoj državi, 

Repentabor, kao na dlanu. Soneti vinograda

obasjani nesvagdanjim svjetlom... Gasiš

svijeću na Kosovelovom grobu i širiš miris

grobljanskog cvijeća po Krasu, nesmrtnu tugu

pjesnikovu, kojom te je, buro, opjevao.

Riječima kojima je opjevavao onu za kojom je

žudio cijelog svog kratkotrajnog života.

Riječima kojima i ja, kao sva naša, pjesnička

braća, opjevavam onu za kojom žudim. Poput 

tebe, buro, prisutnu, a nevidljivu.

IZNOVA GRADIM KUĆU

Iznova gradim kuću. Od neartikuliranih glasova.

Od lanca gusjenica. Bokora koprive u cvatu...

Od odrezanih noktiju, ostrižene kose, sasušene

sperme, pretvorene u bijeli prah. Od krika u snu

iz kojeg se nikada neću probuditi. Gradim je na

zadivljalom travnjaku na kojem je ležala gola 

žena sa zlatnim oblakom u oku i laticom božura

na dojci. Majka svih majki i ljubavnica svih

ljubavnika. Zarasla u bršljan. S mravinjakom pod

svakom miškom. S busenom trave na stidnom mjestu.

I buba-marom na vlati koju njiše nevidljiv vjetar

i studen pjesnikovog groba. Po kojoj kiši kravlja 

mokraća i miješa se s krupnim kapima toplog mlijeka.

S mirisom jasmina koji joj dopire iz zgaslog

sjećanja i pomjera joj pramen s čela. Gradim kuću.

Crkvu i kupleraj istodobno. Kuću koju ću svojim

uselenjem učiniti još praznijom i tužnijom nego 

što je bila prije pomisli na kutak u kojem treba

okončati pjesmu, kao što se okončava život, koji

ističe iz, zarđalim žiletom, prerezanih vena. 

Kutak u kojem ću, bezbolno, roditi svoju majku, 

kao što je ona rodila mene. I do smrti, o kojoj 

glas još nije stigao do mene, čuvala u platnenoj

tašni, na dnu ormara od orahovine, kožuricu

pupćanice i uvojak moje nekad duge plave kose.

Iznova gradim kuću. Ni od čega. I ni za koga.

Kuću od jezika.

JESAM LI OSTAO BEZ JEZIKA

Jesam li ostao bez jezika, bez onoga što mi je

jedino ostalo? Sve jeste i nije u imenu,

kažem bezimenim jezikom, kojim imenujem sebe

i sve oko sebe. Palaca li moj jezik, oštricom

noža rasječen, poput zmijskog? Ne šapuću li

nježne riječi i u mrtvouzlicu spletene zmije?

I djeca njihova, plodovi otrovne ljubavi,

koja svoja lijepa gola tijela povazdan izlažu 

suncu? Učiti iznova govoriti ili zauvijek

zašutjeti i, bezimenu te, dušo, samo dugo,

dugo gledati i milovati

KRAŠKI NARCIS

(1999)

KRAŠKI NARCIS

Kraški Narcis. Sin sunca. Sin

Narcisa, sina Narcisovog. I sam

sunce. Onaj koji je gledao lica

ljudi, predmeta... lice svijeta.

More trave. Lađu oblaka na valovima

kraških brežuljaka. Zagonetni 

smiješak žene. Suzu u oku. Dugu

na nebu. Ruku koja se mašila

noža... Onaj koji, gledajući se

u zrcalu, zaslijepljen blijeskom

vlastitog, sunčevog svjetla,

nikada nije vidio svoje pravo,

i sred dana, mračno lice. Lice,

koje su drugi, gledajući ga i

u njemu se ogledajući, vidjeli.
CRNI BOR U NOĆI BEZ ZVIJEZDA

Tama u meni nije mogla odoljeti tvojoj

privlačnosti, podjednako daleka i bliska,

bistrooka svjetlosti. Usprkos zabrani

i prijetnji da s tobom će iščeznuti i

nagoviješteni smisao besmislenog života,

okrenuo sam se. Nestala si prije nego

što su se posljednji put uspjeli sresti

naši pogledi. Dalje mi je lutati za tobom

s podjednako mrklom tamom u sebi i oko

sebe. Sve dok te ne nađem. Sve dok se

ne nađem.
VJEČNOST TRENUTKA

Kao što je mlijeko, koje se kuhalo

u loncu na štednjaku, svaki put, u

trenutku i najmanje majčine nepažnje,

pokipjelo, tako je, u trenutku,

dok sam se samo okrenuo za tobom,

preko ograde vrta prekipjela krošnja

procvjetale zove.

NENAPISANA PJESMA

Sanjao sam pjesmu: lijepu i cijelu.

Izbrušenu kristalnu kuglu. Otvorenu

krletku punu zlatnojesenje kraške

svjetlosti. U njoj prazninu s muzičkom

kutijom u srcu. Šum krila mrtve ptice

i podzemne rijeke čije puteve otkriva

pramen magle koji vijuga između

vinograda i usamljenih borova... Mašio

sam se olovke, koju stalno držim pri

ruci, kraj uzglavlja i uhvatio se

za nju kao onaj koji se utapa za tanku,

nepostojeću slamku. Ujutro sam se

probudio s olovkom u ruci. S tračkom

sunca koji obasjava križanje crta

života i smrti na mom dlanu. S,

noćnim pljuskom, okupanom krošnjom

velikog oraha u oku. S gugutom grlice

u uhu... Sna se više nisam sjećao.

To je bila još jedna moja nenapisana

pjesma. Pjesma koju je, kao i tolike

ljude, u gradu u kojem sam rođen,

progutala noć.
NOĆ ZALJUBLJENIKA

Život je, ljubavi, s tobom - prekratak.

Ali noć je, ljubavi, bez tebe - preduga.
POSTELJA USRED POLJA

Šetali smo po kraškom polju. I ne samo

šetali. Jer takav je bio taj ljetnji dan.

Od prevelike vrućine znojio se bor s

usijanom oreolom sunca iznad krošnje.

Od pritajene strasti ustalasale trave,

talasala se plavičasta svila zraka. Vrio

mravinjak. A maloljetno cvijeće uzbuđivao

pčelinji bruj. Pjevom, prepunim čežnje,

draganu svoju zvao crn kos. Sjeli smo,

ubrzo i legli u travu koja nas je

prerastala. I bilo je što je bilo.

Dogodilo se što nam se, kao i sve u

životu, moralo dogoditi. Zatim smo dugo

ležali goli i nepomični, tako da su se

po nama bez straha šetkali gušteri. Bez

srama smo u oči gledali makove, koji

su se, poput radoznalih dječaka,

pocrvenjelih obraza, propinjali na prste

i prema nama istezali svoje tanke

vratove. Glave naslonjene na tvoje grudi

osluškivao sam glasno kucanje tvog srca,

a ti kucanje jednako ustreptalog srca 

zemlje na kojoj smo ležali.

PONOVNO JE PUHNUO SNAŽNI RATNI VIHOR

Ponovno je puhnuo snažni ratni vihor.

Opustošio polja i naselja. Iz korijena

iščupao i stoljetna stabla. U zraku kuće,

bogomolje, mostovi... - bijelih lukova

između zemlje i neba. Napetih poput tijela

golih ljubavnika. Iznad pustih livada i

razrušenih gradova lete preživjeli ljudi.

Starci, žene, djeca... Sa zavežljajima

uspomena. Svima izrasla nevidljiva krila.

Lete kao što sniježe paperjaste pahulje

maslačka. Lete bez smjera i cilja. Za

ruke se čvrsto, grčevito drže svi oni

koje nije razdvojio val ratne nesreće. Oni,

koji ne ostanu lebdjeti u jantaru zimskog

zraka, past će na plodno ili na neplodno

tlo. Potražiti zavjetrinu. Ostacima krhke,

nikada više odrasle nade, pokušati

izgraditi novi dom. Topli kutak u kojem će,

sljubljeni u zlu, kao nikada dotad u dobru,

na nezgasloj vatri srca, jedni drugima

otapati sleđene suze. Sve dok ponovno

ne puhne snažni vihor rata.
SVE JE PRIVID SAMO

Ubio sam sljepića, misleći da je zmija

otrovnica. Hoće li mene netko ubiti,

misleći da sam čovjek koji svud i svakom

čini zlo?
JESENJE POSLIJEPODNE

Još jedna došla je jesen. Zlati se

prezrela kruška. Na nju slijeće osa.

Pod njenom težinom zanjiha se brončan

bat i zazvoni kristalno zvono neba.

Bude se dvije barokne crkvice na

brežuljcima tvojih grudi. Dok blaga se

svjetlost slijeva niz stube vinograda,

pohotljivo klečim pred oltarom tvog

tijela. Blista graška znoja na sramnoj

dlačici poput kapi rose na vlati trave.

Zlatnoj kao što zlatno je opalo lišće.

I sve ostalo što ubrzo će istrunuti.

Još jedna došla je jesen. Potom će zima.

I dug san o proljeću. Iza vrata i prozora

koje je zatvorila bura.
PRVA PJESMA

Vrt u Tomaju. Iza kuće od riječi. Od nade.

Između krčme i groblja. Između zemlje i

neba. Stojim u sjeni drveta kojeg više

nema. Okružen cvijećem, koje miriše i

kad ne cvjeta. Sam, kao što je samo sve

oko mene. Ljubljena žena, mačka, pas...

starice i djevojke, koje svake nedjelje idu

uzbrdicom u crkvu, na misu... usred zime

pricvjetalo očevo ime - Narcis... majka,

Veronika, koja bdije među mrtvim i živim

u Sarajevu, gdje je naša obiteljska

grobnica... moj nekadašnji i budući prazni

dom... Po svemu pozlata sunca koje se

oprašta. Stojim pred bezdanom jezika.

Bura se oglašava stotinama i podzemnih

svirala. Zvučnim prstima mi češlja kosu.

Nadglašava glasove iz mog rodnog grada.

Ljubavne i smrtne krike. Briše uspomene.

Odnosi male i velike oblake, čamčiće i

lađe, koji mijenjaju oblike i značenja,

u pristaništa iza valova vinograda. Ka

Devinu, gdje je Rilke pisao svoje elegije.

Ka Trstu, gdje je Joyce pisao Uliksa i

iskrena, besramna pisma ženi Nori. Ka

Veneciji, koja, zajedno s zagrljenim

zaljubljenicima iz cijelog svijeta, među

kojima je više puta bio moj imenjak, brat

svih pjesnika, Brodski, nezaustavljivo

tone. I još dalje. Pri tom pokrivaju i

otkrivaju kristalno plavo oko, koje,

gledajući u djetinjstvo svijeta, ništa

ne previdi. Ni u noći bez mjeseca. Kad

pred spavanje na golo rame žene stavljam

pečat usnica. Tih i vreo poljubac. Koji

peče, kao što peče Kosovelova vječna bol.

Koja gasi zvijezde i dijeli noć na tamnu

i još tamniju polovicu. Kada se uvijek

iznova upitam: "Hoću li opet sanjati svoju

prvu pjesmu?"

LJUBAVNO PISMO STARCA DJEVOJČICI

Vrt koji s radošću uređujem ljubavno je

pismo starca djevojčici. Onoj koja će

tko zna kada, kada ja ponovno budem sve

i pretvoren u svevideće oko, bosonoga

šetati po vrtu kroz visoku travu. Koja će

zastati pred čudom boja i mirisa. Pred

višeznačnim rasporedom iz dalekih krajeva

dobavljenog rastinja i, s podjednakom

pažnjom njegovanog korova. I dugo stajati

pred neodgonetljivom porukom koju zajedno

čine cvijet magnolije i cvijet koprive,

cvijet japanske trešnje i cvijet sljeza,

cvijet kamelije i cvijet kupine...

Poredak žutih cvjetova maslačka na

travnjaku istovjetan poretku svjetlucavih

zvijezda na vedrom ljetnjem nebu. Korak

od nje, poput mladog mjeseca na dnu kalnog

pojila, u travi davno zaboravljen i već

zarđao srp. A prije nego zakorači, visoko

će podići suknju i bljesnut će bedra

djevojčice tog trenutka pretvorene u

djevojku.
PLOD LJUBAVI

U naručju držim neobičnu životinju.

Napola je mačka napola štakor. Sivo-

bijela. Uši su bez dlaka. I dugi, tanki

rep. Nesporno plod ljubavi. Plod dugih

tomajskih zimskih noći. U kojima

zaljubljenici zaboravljaju na svaku

razliku i svako neprijateljstvo predaka.

Kada vlada samo jedan bog - razuzdani

eros. U tome nema nikakvog čuda, jer je

ljubav sama čudo veće od svih čuda.

U naručju držim neobičnu životinju. 

Ispušta glasove koji nisu ni mačji ni

mišji. Volim je i čini mi se da i ona

voli mene.
LJETNJE PODNE

Nijednog glasa, nijedne sjene, nijednog

daška... Sve je kao u zagrljaju leda. 

Ptica stoji u zraku. Stoji oblak. Svako

drvo srednjovjekovni reljef neznanog

majstora. Svaki pas pred kućom Anubis.

Svaka kuća sarkofag... Zastala ruka koja

je potegnula uže. Zastalo ukošeno zvono...

Tko je zažmirio, zaslijepljen prejakom

ljetnjom svjetlošću, tko je samo trepnuo

ili dremnuo u tom kratkom hipu, nije vidio

neviđeno i nije čuo nečujno. Ne zna da je

svjetlost svojim oštrim sječivom pred

njegovim slijepim očima i blizu njegovih

gluhih ušiju prepolovila jabuku na stolu

u vrtu.

JOŠ JEDNA LJUBAVNA

Sjeo sam za stol ispod jabuke u vrtu i,

gledajući opalo lišće i trule plodove u

svenuloj travi, namjeravao napisati još

jednu pjesmu o smrti. Na prve zvuke pisaćeg

stroja oglasio se šareni djetlić, koji je,

što sam brže tipkao, brže i glasnije

kljuvao koru susjedove kruške. Prelijetao

je s drveta na drvo. Sve više mi se

približavao. Dok, na koncu, nije doletio

na stablo jabuke, golih grana, u koje

su se uplitale svilene marame jesenje

magle. Zalud sam pokušavao napisati još

jednu pjesmu o smrti. U dobovanju njegovog

kljuna, tik iznad moje glave, koje je

nadglasavalo moje tipkanje, sve više sam

razaznavao glas zaljubljenika. A u zvuku

stroja odziv na taj ljubavni zov. I šta

sam drugo mogao napisati do još jednu

ljubavnu pjesmu.
NASRED SVIJETA

Vijesti s bojišta, ne samo bosanskih,

potvrđuju da je lakše ubiti čovjeka nego

posaditi drvo. Ja sam, i u vrijeme rata,

sadio drveće. U našem vrtu, vrtu ljubavi,

ležimo u travi, u sjeni jabuke. Ljubimo se

nasred svijeta. Jer svako drvo je, kao i

svaki čovjek, ma gdje bili, nasred svijeta.

DRVO SAM KOJE HODA, TRČI, LETI

Drvo sam koje hoda, trči, leti... Drvo

koje se, ni samo ne znajući kako, jer u

istinskoj ljubavi ništa nije objašnjivo,

s juga, našlo na sjeveru, okruženo

drugačijim drvećem. Potom tek ga iz

korijena iščupala ratna oluja. Nikada

neće znati da li u snu ili na javi,

mornijoj od najmornijih snova. Drvo sam

koje hoda, trči, leti... Drvo koje se

nije prestajalo, istodobno, diviti

prelijepom kraškom krajoliku i užasavati

onome što se događalo u njegovom zavičaju.

Ljudima, drveću, cvijeću, golubovima, 

psima, mačkama... Domaćim i divljim

životinjama... U gradovima, selima,

šumama... Drvo koje se znojilo obasuto

poljupcima sunca, a zeblo i drhtalo pod

snažnim šibanjima bure. U krošnji kojega

su se, preko noći osijedjeloj, okupljale

mnoge ptice da vide i čuju samotnu, u

krletku zatvorenu, njima, bojom i glasom,

dotad nepoznatu, egzotičnu pticu. Pticu

pjevicu, koja je danonoćno tiho pjevala.

Drugim jezikom, a svakom razumljivu,

tužnu pjesmu. Drvo sam koje hoda, trči,

leti... Drvo koje hoda na rukama i ogleda

se u zrcalu neba. Koje golo trči po

livadama, između dvije stvarnosti i dva

sna. Koje leti čas iznad Sarajeva, čas

iznad Tomaja. Koje, do ljubavi, nerazumne,

nema ni domovine ni zavičaja. Koje, i dok

lista i cvjeta, ne prestaje venuti i

umirati.
IZ SMRTI PROBUĐEN MLAD VOJNIK

Često me kasno noću iz sna probudi pisak

vlaka kojeg nikad nisam vidio. S kojim

si se, u mladosti, koja je bila i tvoja

starost, dragi Kosovele, vozio doma i

od doma. O kojem si pisao sestri Karmeli

u jednom od svojih pisama. Neka dođe njim,

misli li doći u Tomaj. Rekli su mi da se

i danas vlak svaki put nakratko zaustavi

u Krepljama, premda nitko godinama već

niti ulazi u njega niti iz njega izlazi.

Nitko više ne ide, kao što si ti nekada

išao, od postaje do Tomaja i natrag pješke

kroz vinograde i šume. Glasan pisak vlaka

probudi i moju ženu. Skupa dugo slušamo

pjesmu koja dopire iz pravca vojničkog

groblja pored Dutovlja. Tiho pjeva iz

smrti probuđen mlad vojnik. Pjeva svojoj

dragani. Vječnoj djevojčici, koju, kao i

ti onu o kojoj si pjevao, nikada nije

sreo. Jedinoj za koju bi dao i svoj život,

da mu ga nisu nasilno i prijevremeno

oduzeli.
LABIRINT

Tvoj glas, žalosni kraški slavuju, kojeg

prate zvuci klavira sestre Karmele, luta

podzemnim labirintima. Razliježe se

tamnim kristalnim hodnicima. Po akustičnim

podzemnim katedralama. U jednoj od njih se,

umjesto vila, godinama okupljaju pjesnici

iz cijelog svijeta. Služe svoje crne mise.

Osluškuju kako neprestano kaplje i tvoj

glas koji raste poput svetlucajućih 

stalaktita i stalagmita. Koji prorokuje i

potvrđuje proročanstva. Dotiče se teško

razlučive granice između vidljivog i

nevidljivog. Ujedno je svijetla Arijadnina

nit, koja budi nadu i mračno, prijeteće

lice Minotaura u labirintu poput života

bezizlaznih kraških špilja. Po kojem s

lakoćom može šetati samo slijepi Borges,

odnosno onaj koji ne zna kamo ide, a zna

kamo će dospjeti.
DJEVOJČICA MEĐU KRISTALNIM ČAŠAMA

U našoj kućici u Tomaju, koji još nikad

nije vidjela, moja majka je nasmijana

djevojčica. Danima, bez jedne jedine

riječi, samo gleda što radim, što čitam

i što pišem. I kada pišem pismo njoj,

koja i dalje živi u gradu kojeg doslovno

više nema. Izuzev u mislima onih koji u

njemu noćima bdiju u strahu za goli život

i u snovima onih, posvud po svijetu, koji

ga se s ljubavlju, čežnjom i bolom sjećaju

onakvog kakav je bio nekad. Svakog dana

sunčeva zraka, koja se probije između

listova loze na brajdi ispred kuće,

pozlati njeno lice. Tada postaje još

zvonkiji njen smijeh. Veseli smijeh

djevojčice među kristalnim čašama u

kuhinjskom kredencu, gdje čuvam njenu

fotografiju iz mladosti, kao što ona

čuva moju, u kuhinjskom kredencu svog

sarajevskog stana, na kojoj imam dugu

posijedjelu bradu. Kao da je na nju

usred ljeta pao snijeg.

ARABESKA

Ljubav zrelih ljeta, iznenadna i jednako

snažna poput mladalačke, sastavlja naš

sadašnji život od krhotina naših ranijih

života. Naša kraška kuća, utočište od

životnih oluja, sazidana je od uspomena

i očekivanja. Sami smo obojili zidove i

prebojili pokućstvo. Postelju u boju mora.

Stolice, stolove, kredence, ormare, vrata,

prozore... u boje cvijeća iz vrta. Ruža,

božurova, narcisa, jasmina... Crvene,

ljubičaste, žute... U boje mlade trave,

vedrog neba, mladalačkih i staračkih

snova... Naš je novi dom, kao i naš novi

život, kaleidoskop, koji se, i kada se

sasipa, iznova slaže u novu, lijepu,

šarenu arabesku.

UPITNIK

Ima noći kada sam sam. Kada je nebo

potpuno crno. Bez mjesečine i zvijezda.

Kada je sve, skupa sa mnom, u zagrljaju

neprozirnog mraka. Kad se ne vidi prst

pred okom. Put između vinograda, koji

vodi do seoskog groblja. Crvena ruža,

koja puže uz zid. Crn grozd na brajdi

ispred kuće... Kada oslijepe prozori.

Kada duša, pipajući, luta uokolo. I

kada munja iz vedrog neba, kao oštrom

sabljom, za kratak tren rasiječe gustu

tamu i nada mnom se ukaže velik zlatan

upitnik.
ZVIJEZDA-LJUBLJENA

Nije ljubav sto puta ljubljenoj naglas

reći: "Zvijezdo moja!" Ljubav je samo

jednom, potpuno sam u vrtu, jednoj

samoj zvijezdi na vedrom ljetnjem nebu,

prepunom sjajnih zvijezda, tiho, da

nitko ne čuje, reći: "Ljubljena moja!"

KAKO NASTAJE MOJA PJESMA

Dogodi se, kada sjednem za radni stol

i hoću napisati pjesmu, u sobu, kroz

otvoren prozor, ulete divlji golubovi.

Lete oko mene, kao što je u mom

sarajevskom djetinjstvu oko mene

letjelo mnogo domaćih golubova. Kada

ustanem da ih istjeram iz sobe,

preplašeno zalepršaju. U panici se

zalijeću u zidove, ogledala, prozorska

stakla... Iza njihovih ranjenih kljunova,

iz kojih kaplje krv, ostaju crvene mrlje. 

Posljednjeg, koji ne uspije naći izlaz

i izletjeti napolje, dugo njegujem.

Kada mu rane zacijele, iznesem ga iz

kuće i pustim. Dugo poslije toga u dlanu,

u kojem držim olovku, osjećam lupanje

njegovog jednako uplašenog kao i veselog

srca. Tako nastaje moja pjesma. I još

na tisuće drugačijih načina.

SJENA

Na smrt pomislim samo kada mi je teško.

A smrt stalno misli na mene.
GODINAMA VEĆ ŽIVIM SAMO OD USPOMENA

Godinama već živim samo od uspomena.

Sjećam se mnogo čega iz najranijeg

djetinjstva. Šumskih jagoda i zelenih

listića po rubovima stolnjaka, koje je,

prije mog rođenja, majka moje bake

izvezla vještim djevojačkim rukama.

U ratu nestalih članova obitelji, sa

fotografija, koje su pogubljene u miru.

Sjaja tetkinih ukosnica, od kojeg sam

morao, svaki put kada se saginjala

da me poljubi, zažmiriti. Nepodnošljivog

svrbeža novoispletenog vunenog džempera.

Glasova s one strane zida, iz očeve i

majčine spavaće sobe, kada su, uvečer,

za sobom zatvarali vrata i gasili svjetlo.

Glasova, u kojima nisam razlikovao bol

od užitka. Mraka u teškom ormaru od

orahovine, koji me plašio, kada su me,

za kaznu, u njega zatvarali, a štitio me,

kada sam se sam u njega skrivao. Ogromne

trešnje u stričevom vrtu i njenih plodova

od kojih su se grane povijale i lomile...

Sjećam se mnogo čega i iz dječaštva i iz

mladićstva. Iz zrelih i poznih godina.

Lica, očiju, glasova, kretnji, mirisa...

Suza i smijeha... Mnogih radosti i 

žalosti... Sretanja i rastanaka... 

Poljubaca i ugriza... Rana i ožiljaka...

Pisama i dnevnika... Albuma i herbarija...

Bolesti i ozdravljenja... Putovanja...

Dalekih zemalja i lijepih gradova...

Utrkivanja s vremenom... Prijateljstava

i ljubavi... Pobjeda i poraza... Knjiga

i snova... Godinama već živim samo od

uspomena. Sjećam se i onoga što sam davno

zaboravio. Čak i mnogo čega što nikad

nisam doživio, pročitao ili sanjao.

Sjećam se bake i djeda, kojih više nema.

Sjećam se oca, kojeg više nema. Sjećam se

šetnji rodnim gradom, kojeg više nema.

I u tom gradu majke sa starim sijamskim

mačkom u naručju, kojeg više nema.

Sjećam se i sebe samog, kojeg više nema,

onakvog kakav sam bio i kakvog me pamti

rodni grad i svi oni koji su me voljeli i

koje ja i danas volim, a kojih više nema.
PROLJEĆE NA KRASU

Kras je kraj mog ponovnog djetinjstva.

Na Krasu sam, lutajući sa suncem nad

sobom i s ranom u sebi, sreo novu

ljubljenu ženu, našao nov dom, nov jezik,

nove riječi svojih pjesama... Našao

krajolik koji nije daleko od onog u kojem

je nekad živio moj djed, prije nego je,

bježeći od rata, otišao u Bosnu i tamo

zauvijek ostao. Našao rovove soškog fronta

i vojnička groblja, koja je već odavno

obrasla trava. Našao i tačno ime svog

rodnog grada - Sarajeva. Vučji grad.

Našao mnogo onoga što sam u vrijeme

strašnog rata izgubio. Prijatelje među

živim i mrtvim pjesnicima. Ljubav...

A prije svega samog sebe. Izgubljenog

između stvarnosti i jednako besmislenih

snova. Našao ženu, koja je više puta

pobacila zimu i rodila lijepo djetešce.

Proljeće na Krasu. Lijepo kao što je

lijepa njegova sestra. Jesen. Kad smo

se sreli. Udarili glavama o zid, koji

se nije srušio. Do danas još nismo

prebrojali sve zvijezde na nebu! I danas

se dugo i glasno smijemo, kad, u proljeće

ili u jesen, kažem: "Che bella - pčela!"

Uvjereni da kad Krasa ne bi bilo trebalo

bi ga izmisliti. Kroz njegove šume,

između vinograda i po ledini šetati.

U udvojeno sunce dugo gledati, sve dok se

pred očima potpuno ne zatamni. I vjeđe,

pozlaćene, sklope se zauvijek.

ZALAZAK SUNCA

Znam da o ukusima ne treba raspravljati.

Meni se više sviđaju kraške ledine nego

bosanska bojišta i zgarišta. Prizori koje

nazivamo kič više od klasično lijepih

pejzaža mrtvih. Ne sramim se priznati

da me se uvijek iznova snažno dojmi

zalazak sunca u Tomaju. Kad po nebu plove

crveni oblaci. Kad se blago ustalasa

zlatno-crveno more brežuljaka, šumaraka i

vinograda. Kad po tom moru, iz kojeg se,

poput svjetionika, diže Repentabor, polako

hoda usamljen konj. Od prejake svjetlosti

proziran, kao sve uokolo. Kad duši izrastu

krila i s pogledom anđela obgrli obzorje,

šire od državnih granica. Kad je sve oko

mene kao u pjesmama Srečka Kosovela. I

tišina. Drugačija i tiša nego drugdje.

Tišina kojom se oglašava život, a ne smrt.

LJUBIM I ZA VAS

Ljubim i za vas, mrtva braćo, voljenu

svoju. Ljubim je kao što si ti, Trakle,

prije nego si u dalekom Krakovu umro

od prevelike doze kokaina, ljubio svoju

sestru. Ljubim je kao što si ti,

Majakovski, fanatično vjerujući da poezija

može izmijeniti svijet, prije nego si

odlučio u Moskvi, pucnjem iz revolvera,

staviti točku na svoj život, ljubio tuđe

žene. Ljubim je kao što si ti, Jesenjine,

koji si napisao da si sretan što si

ljubio žene, ljubio onu koja je umrla

poslije tebe, svilenim šalom snažno

zagrljena, ne znajući jesi li se, kada

si sebi oduzeo život u lenjingradskom

hotelu Angleter, okrenuo k njoj. Ljubim je

kao što si ti, Crane, ljubio privid one

kojoj si se htio pridružiti, skočivši,

u Meksičkom zalivu, s broda, a tvoje

tijelo nikada nije pronađeno. Ljubim je

kao što si ti, Attila, ljubio onu koja

te je napustila, kao što su te bili

napustili svi, prije nego si se bacio

pod vlak. Ljubim je kao što si ti,

Celane, ljubio svoju voljenu, jednostavo

zvanu Riječ, iz blistavog ničega

neprestano klesanu, prije nego si skočio

s mosta u Seinu... Ljubim i za vas,

braćo moja, svoju voljenu. Ljubim je

kao što ste vi, koji ste se sami ubili,

ne čekajući da vas ubiju ili po vas,

prerano ili prekasno, sama dođe smrt,

ljubili svoje voljene. Ljubim je dugo

i strasno. Ljubim je i sam često 

pomišljajući na smrt, a nastavljam

živjeti s nerazriješenom dilemom:

ljubiti ili se ubiti.
ANTIPJESMA

Pitaš me, pjesniče: "Znaš li, pjesniče,

svoj dug?" Tražeći od mene odgovor, kao

Bog svojom nenarušivom šutnjom od ubogog

Joba. I neka ti moj muk, umjesto vike,

na koju me nagovaraš, do znanja da da

nikome ništa nisam dužan. Da dosad nisam

pisao i odsad neću pisati pjesme "za

današnju upotrebu". Da ne znam i neću

govoriti u tuđe ime. Pogotovo ne u ime

naroda, kojeg su puna usta onima koji su

zaboravili na čovjeka. Zaboravili na

žive i mrtve ljude od čijih trupala su

načinjene stube kojima se uspinju do

zlatnoga trona. Ne pomišljajući da će

i on, kad-tad, strunuti. Da nisam slavio

i neću slaviti vladare. Ni one jučerašnje,

ni današnje, ni sutrašnje. A ti pitaš i

ujedno odgovaraš u moje ime. Priznaješ

ono što ja ne bih htio priznati, budu li

me i tukli, a tijelo, kao i duša moja,

moglo izdržati udarce i svaku bol. Samo

od neizdržljive boli "zavijat ću kao vuk"

i "pjesmu svoju urlati". Sam. Sam ću,

ni sa kim "zajedno", ni vodeći koga za

sobom, ni idući za kim, nastaviti svoj hod

preko osunčane cvjetne livade, kroz

gustim žbunjem obraslu tamnu šumu, kroz

sniježni cjelac... Putem koji, ma kuda

išao, ne vodi naprijed nego natrag. Tamo

odakle sam, a da ne znam gdje je to, i

došao. Preživim li još jednu zimu i

dočekam li još jedno proljeće, kao

nijednog proljeća dosad, neću biti ni

među lovcima koji tamane vukove, ni među

vukovima koji kolju ovce i lovce. Neću se

odazvati tvom pozivu, ni pozivu bilo kog

drugog, kao što se ni dosad nisam odazvao,

na umorstva i osvetu. Neću ponavljati,

kao što si ti ponavljao: "Zub za zub i

glava za glavu!" Jer svaki lanac, činio

nas on sužnjima prošlosti ili budućnosti,

jednom mora biti prekinut. Uz to, zubi

mi se već odavno klimaju i, jedan po

jedan ispadaju, tako da sve teže žvačem

i svoj svagdanji komadić kruha. A glava

mi se, pod teretom inja, koje ne prestaje

padati na nju, sve češće priklanja i

bliži zemlji. Ali ću, i ne progovorim li

ikada više ijednu jedinu riječ, sve dok

mi se ne ohlade usnice, do posljednjeg

daha utiskivati njihov vreli pečat i

ljubiti, ljubiti, ljubiti, ljubiti sve

oko sebe.

ZVIJER U ČOVJEKU

Iz bosanskih su šuma, od zvijeri u

čovjeku i zaglušujuće ratne pucnjave,

u šume slovenske pobjegli i medvjedi.

Ta zvijer, krvožednija od svake druge,

nevidljiva, a sveprisutna i samoga me,

kao mnoge iz tih krajeva, razgnane

kojekud po svijetu, prati u stopu.

Njeni koraci su odjek mojih vlastitih

koraka. Svojim gladnim očima danonoćno

gleda kroz prozore mog ljubljanskog

i tomajskog prebivališta. Grebe oštrim

kandžama po vratima, a istodobno se

skriva u ormarima i ispod kreveta.

Ujutro zatičem pocijepane rukopise i

oko kuće izgaženo tek posađeno cvijeće.

Na sve pada njena tamna sjena. Žena

pored mene, gola i oznojena, drhti od

studeni. Tisućoglava zvijer ne prestaje,

danju - na brus sunca, noću - na brus

mjeseca, oštriti ogromne svoje očnjake.

Koje je zarivala kako u još nerođene

tako i u već odavno mrtve. Drhti stablo

u dvorištu i drhte ptice u njegovoj

krošnji. Sred ljeta sniježi - lišće i

paperje. Kidaju lance i bijesno laju

psi. Razbježavaju se i skrivaju mačke.

Pijetlovi ne prestaju kukurikati.

Kao da više nikad, nikom i ničem, neće

svanuti. Ta zvijer nad zvijerima,

zloćudnija od poplave, požara i potresa,

ne prestaje mi disati u potiljak. Kako

na javi tako i u snu. Hoće li se

probuditi u meni ili u tebi, dušo, 

koju grlim, neprobuđen, još neprobuđenu.
GROBLJE

Zlatno smo lišće listopadnog drveća.

Cijelu zelenu mladost i zrelo doba,

kako u proljeće tako i u vrelom ljetu,

živimo misleći na jesen. Neprestano

drhteći. Od studeni zime koju nikad

nećemo dočekati. Jer samo smrt je

zimzelena.

VERONIKIN RUBAC
(2002)

VERONIKIN RUBAC

ili

umjesto predgovora

                                                                             mami Veroniki

Preda mnom je vrt, čudovit kao Veronikin rubac. Rubac, koji je svojim zlatnim rukama cijeli život vezla moja mama. Tako kao što mnogi pjesnici cijeli život pišu samo jednu knjigu pjesama. U njega je, bezglasnim jezikom spretnih prstiju, utkala svoju životnu priču. Uglavnom crnu kroniku naše obitelji, u kojoj je bilo uvijek više mrtvih nego živih. Više ubijenih u ratovima nego onih koji su umrli prirodnom smrću. Veronikin rubac je meni otvoren dosad nepoznat svijet, koji je moja prva ljubav stvorila tankom iglom i još tanjim, gotovo nevidljivim nitima svijetlih boja svojih neostvarenih snova, želja i nada i tamnih boja patnje, rana i boli. I na bjelini platna, koje je jednom bilo vedro modro nebo, drugi put oblačno sivo ili crno nebo bez zvijezda i mjesečine, treći put zelen travnjak ili tirkiznoplavo more, protkala ga vlasima, koje su, vremenom, kao sve u njoj i oko nje, mijenjale nijanse. Na kojem su rajske slike iz djetinjstva između prvog i drugog svjetskog rata zamijenile paklene iz starosti, u vrijeme posljednjeg rata, koji je također preživjela u Sarajevu, gdje me je rodila. A u cjelinu su ih povezali tragovi višegodišnje nesanice, kiše suza u dugim samotnim noćima i kapi krvi. Na njemu su naslikani i prizori iz mog života. Iz života njenog jedinog djeteta i istodobno njene posljednje ljubavi. Prizori, koji su već odavno izblijedjeli i u mom sjećanju: golog djeteta na njenim golim prsima za ruku drži dugokos dječak, sličan djevojčici, kojeg za ruku drži mršav ni dječak ni mladić, pretvoren u krupne začuđene oči, suočene s čudom i zagonetkom svijeta, koje prilagođavaju boju godišnjim dobima, a kojeg za ruku drži mladić, koji je poslije trčanja na atletskoj stazi gol pod tušem, s golim crncima, kojeg za ruku drži zaljubljenik u knjige i žene, zagledan u zvijezde, kojeg za ruku drži čovjek zrelih godina, s prvim injem u kosi i bradi, autor više knjiga pjesama i priča, i o njoj, koju drži za ruku, kojom je danonoćno uplitala svoj život u mrtvački pokrov, na kojem su svako drvo i svaki cvijet iz tomajskog vrta, koji nikada nije vidjela. Kao i oznojen i krvav otisak mog lica, koje sam nikada nisam vidio njenim očima. Ne sjeća se kada ga je djevojačkim rukama počela, kao što se neće sjećati kada ga je prestala vesti, jednako drhtavim, staračkim rukama. Bolesnim. Iz kojih joj već godinama ispadaju svi predmeti, teži od igle. Prstima,  kojima ne može više sama zakopčati i otkopčati dugme na bluzi. A kad se ubode iglom, iz njih ne teče krv i ne boji bijele rade i trešnje u cvatu u krvavocrveno. Ostat će nezavršen, kao što ostaje nezavršeno svako čovjekovo djelo. Na njemu će i dalje sijati sunce radosti što sam preživio rat, jer u opkoljenom gradu više je brinula za mene nego za sebe. A neće moći skriti njenu žalost zbog posljedica rata, a ni to, da nije mogla čitati knjige koje sam, živeći u tuđini, koja je postala moja domovina, napisao na drugom jeziku. Mada je znala da sam ih pisao kako bih preživio i da sam preživio zato što sam ih napisao. Isto kao što je ona sve vrijeme vezla svoj rubac, na kojem se, kao u mom vrtu i u mojim pjesmama, rimuju život i smrt.   

TAKAV SAM, KAKAV SAM

Takav sam, kakav sam. … Ne znam je li to sreća

ili nesreća. … Zahvaljujući slučaju, što je drugo

ime za sudbinu, rođen sam u gradu koji je bio,

prije nego su ga više godina opkoljavali i

pucali u njegovo srce, poznat prije svega

po historijskom pucnju u srce austro-ugarskog

prestolonasljednika i njegove žene. Metaforično

rečeno, mada se ne radi o poeziji, u srce 

omrznutog carstva, a uistinu u srce čovjeka. 

Pucanj, koji je pokrenuo lavinu nasilja koja se 

do današnjih dana nije zaustavila. … Zahvaljujući

slučaju rođen sam roditeljima, koje, kao 

nijedno dijete, nisam sam izabrao. Koji su bili

obični ljudi, ako uopće postoje obični ljudi. 

Koje je moje rođenje možda obradovalo, a možda

ražalostilo. … Zahvaljujući slučaju, mada mi se 

ponekad činilo i svojom voljom, bio sam u životu

sve ono što sam bio. …Zahvaljujući slučaju, 

kojeg nazivam i ljubavlju, izbjegao sam rat. 

Izbjegao uzeti pušku u ruke. Da me netko ustrijeli

ili da ja nekoga ustrijelim. … I zahvalan sam 

slučaju, koji se skriva iza tisuću imena,

što nisam, na bilo koji način, uprljao krvlju ruku

kojom pišem pjesme. … Takav sam, kakav sam. …

Ne vjerujem da su moje nesanice, patnje, rane i 

boli teže od nesanica, patnji, rana i boli 

drugog čovjeka. Ali, i kada bih htio, ne mogu iz 

vlastite kože. Pišem pjesme samo o svojim 

iskustvima i doživljajima. O prijatnim i mornim 

snovima. O trenucima u kojima je srce krunisano 

granjem ognjenog trna i o trenucima u kojima su oči 

prepune ljepote svijeta i kada led u srcu topi 

vatra u srcu drugog čovjeka. …Takav sam,

kakav sam. … Ne kažem: Bože pomozi!, jer vjerujem 

samo u slučajnost i u ljubav, koja je kraljevna 

svih slučajnosti. … Pri tom, dakako, 

ne zaboravljam na smrt. Kao što na nju 

ne zaboravljaju ni ptice koje se pred svitanje

oglašavaju ljubavnim pjevom.

POGLEDAJ DOM SVOJ, ANĐELE

Pogledaj dom svoj, anđele, svaku večer kaže mi 

glas dugogodišnjeg prijatelja. … I stvarno vidim 

svoj dom. Na ulaznim vratima pločica s mojim 

imenom. Isto kao nekada. Kao nekada upaljeno je

svjetlo u svim sobama i otvoreni prozori su oči,

zagledane u mrak. Na policama knjige. U kutu 

radni stol. Na stolu stroj za pisanje. Posvuda 

okolo papiri s rukopisima. Na zidovima crteži i 

grafike Metke Krašovec i obiteljske fotografije: 

Homer, Withman, Rilke, Trakl… Dostojevski, Kafka, 

Camus… Kiš, Kovač… Sve je kao što je bilo nekada.

Prije rata. Na vješalici u hodniku moj kaput i 

kaput moje nekadašnje žene. Ispod njih naše 

cipele i još mokar kišobran. Miris čaja 

od metvice i vanilije. Na stolu u kuhinji naši 

porculanski tanjuri. Uspomena na naše prvo 

zajedničko putovanje u Prag. … Pogledaj dom svoj,

anđele, svaku večer kaže mi glas dugogodišnjeg 

prijatelja. … I stvarno vidim svoj dom. U njemu je

sve isto i sve drukčije. U kupatilu na podu 

haljina moje žene. Pod tušem druga žena. Kosa joj

skriva lice. Prepoznam ručnik, ali ne i ruku, 

koja ga drži, vrat, rame… Gola, kao moja žena

nekada, prošeta se po kući i pogasi svjetla. 

Zavuče se pod jorgan u već toplu postelju, 

u kojoj je nestrpljivo čeka muškarac, koji je 

moje hlače, isto kao ja nekada, složio na 

naslonjač iste crvene stolice. … U našoj postelji 

dugo se ljube. Drugi ljudi. Oni koji su mi 

više puta ljutiti rekli: »Ti nisi odavdje! 

I nisi naš!« …Pogledaj dom svoj, anđele, svaku 

večer kaže mi glas dugogodišnjeg prijatelja. … 

I svaku večer se iz sna o nekadašnjem domu

probudim sav oznojen. Kao što se svaku večer 

već godinama poslije rata sav oznojen iz sna budi

onaj koji čuje glas zapovjednika neprijateljskih

vojnika, koji su ga dugo progonili kroz šumu: 

»Dovedite ga živog!« 

U DŽEPU JOŠ UVIJEK NOSIM KLJUČ

NEKADAŠNJEG DOMA

U džepu još uvijek nosim ključ nekadašnjeg doma, 

u kojem od posljednjeg rata u mom rodnom gradu 

stanuju drugi ljudi, koji su već odavno 

promijenili ključaonicu ulaznih vrata. …Znam 

da je ključ bez svoje ključaonice izgubio svaki 

smisao postojanja, ali taj ključ ima za mene viši

smisao, kao mnogo drugih, uglavnom nepotrebnih

predmeta. …Osušen kesten, koji sam pokupio u 

drvoredu koji vodi ka izvoru Bosne. …Podmetač za 

kriglu s pivom iz krčme Kod zlatnog tigra, 

gdje sam se sreo s Hrabalom. … Salvetu, na kojoj

mi je engleski pjesnik Adrian Mitchell nacrtao 

slonče. …U prah pretvoren cvijet limuna, 

nezaboravni miris kojeg me podsjeća na naše 

šetnje pored mora između Podace i Brista. …

Predmeta, koji griju dlan poput jajeta koje mi je

donijela susjeda, odmah nakon što ga je snijela

kokoška, i oživljavaju uspomene. …U džepu 

još uvijek nosim ključ nekadašnjeg doma. … 

Ne znam sanja li taj ključ svoj smisao, svoju 

drugu polovicu, kao što ja sanjam svoju ljubljenu

ženu, jednako mračnu i tajanstvenu, kojoj u snu,

mada spava pored mene, umjesto ljubavnih pisama 

već godinama pišem pjesme. Znam samo da mi na 

neobjašnjiv način pokazuje put do tamnice jezika,

u kojoj se jedino osjećam potpuno slobodan.

POSLIJE RATA GRADIMO KUĆU

Poslije rata gradimo kuću. … Poslije još jednog 

rata, u kojem su mnogi ostali bez krova nad 

glavom, gradimo kuću i uređujemo vrt oko nje. 

Gradimo je po ugledu na puževu, malu i lijepu, 

ali za dvoje. Učimo od lastavica. Za savjet 

pitamo vjetar i kišu. Gradimo je rukama koje

mirišu na zemlju, u koju se vraća sve što je 

iz nje izraslo. Rukama, koje se nježno dotiču i 

umorne glasno smiju kao cvijet zove. Pomažu nam 

kamen i voda koje spajamo s mirisom lavande i 

slikama iz snova. … Poslije rata gradimo kuću. …

Za tijela, koja će ležati u postelji kao pod 

probeharalom jabukom, i duše, koje će po njoj 

tiho šetkati kao što danas po njoj luta duša 

starice koja je živjela i umrla iza njenih zidova. …

Gradimo zidiće koji će nas odvojiti od surove 

stvarnosti, i stepenice, koje će nas voditi onkraj 

poznatog, kamo dospiju samo oni koji se vole. … 

Poslije rata gradimo kuću. … Danonoćno, mada smo 

svjesni da gradimo sutrašnje ruševine.

SUNCE SVUDA I SVE JEDNAKO GRIJE

Sunce svuda i sve jednako grije. … Nema tuđeg 

neba i na njemu tuđeg sunca, kao što kažeš, dobri

Aleksa, u pjesmi Ostajte ovdje. Ni u tvoje ni u 

moje, jednako strašno vrijeme. Tuđi su pod 

zajedničkim nebom i zajedničkim suncem samo ljudi

međusobno. Neprijateljski jedan prema drugom su,

prije svega, braća, na koje se pozivaš. Još od 

Kaina i Abela. Tome je upravo sunce, koje 

presuđuje hoće li pšenica dozrjeti ili izgorjeti,

odnosno hoće li biti kruha i vina, pouzdan 

svjedok. Kao i tome da nije domovina majka, 

za koju bi trebao svatko dati svoj život. … 

Ne vjerujem da čovjek živi zato da bi umirao za 

domovinu. Posebno ne za onu koja je sve vrijeme

bila bojište, zgarište i stratište. Koja je, 

ako je majka – ubojica vlastite djece. … Sunce 

svuda i sve jednako grije. … Nema tuđeg neba i 

na njemu tuđeg sunca, kao što kažeš, dobri 

Aleksa, u pjesmi Ostajte ovdje. … Svuda za čovjeka 

među ljudima, ako je čovjek i ako je uistinu

među ljudima, jednako cvjetaju cvijeće i pelin. 

Zato svima koje pozivaš da ostanu ovdje poručujem

da idu i ostanu tamo gdje se neće pitati tko će ih

ubiti, nego tko će ih ljubiti.

SUNCE NAD TOMAJEM

Sunce nad Tomajem. … Dane i dane zagledan u tebe, 

vidio sam tamu i u tvom srcu. Gledao sam u nju 

sve dok mi se pred očima nije potpuno smračilo i 

ništa više nisam vidio. Ni mladoženju u crnom 

ni nevjeste u bijelom – krošnju crnog bora i 

krošnje probeharalih krušaka pored puta koji vodi

ka crkvici na brežuljku. Ni crni grozd na brajdi 

ispred kuće. Ni kao krv crnu ružu pod prozorom, 

koji je otvorila buru. Ni crnog kosa, koji mi 

jede s dlana. Ni crne lađe, koje su pod teretom 

crnih uspomena potonule na dno crnog mora 

snova. …Sunce nad Tomajem. … Kad gledam u tebe

ne vidim te. Kao što ne vidim ljubljenu ženu, 

kada joj gledam u oči, koje me zaslijepe svojim 

sjajem.

KAP SI ROSE

Kap si rose koju sam između tisuću jednako 

blistavih kapi jedinu ugledao na jednoj od 

bezbrojnih vlati trave nepreglednog kraškog 

travnjaka. … Kap si rose… I kao kap rose po 

poljupcu sunca, koje žeže svakog dana, nestaneš 

ispred mojih očiju, koje ne vide ni najmanje ni 

najveće. Postaneš nevidljiva. Prosto ishlapiš. 

Potom si oblak koji se neočekivano pojavi na 

vedrom nebu. Iz kojeg počne padati kiša i 

usred vrta zagrliš me s tisuću svojih ruku i 

strasno me ljubiš s tisuću vlažnih usana, koje 

postaju sve hladnije, sve dok se ne pretvore u 

led. Prije toga si bujica koja otiče niz strminu i 

pretvori se u rijeku, koja se gubi u labirintima

kraških jama. Tada me tvoj stvarni glas, od kojeg

me dijeli zid sa slijepim prozorima, pozove da 

brzo uđem u kuću i preobučem se, kako se ne bih 

razbolio, kao što se na smrt razbolio pjesnik 

čije su nas pjesme, u kojima je sve što je oko 

nas, uhvatile u neraskidivu mrežu svojih 

tankoćutnih stihova. Pred kojim, kao ti preda 

mnom i ja pred tobom, stojim gol. Kao tek rođen. 

Sličan pužu golaću, koji je ostao bez tople i 

sigurne kuće, i s tobom se uselio u napuštenu 

krašku kuću, čiji se mali, ujedno rajski i pakleni 

vrt, koji je izrastao iz naših dlanova, raszrasta

visoko u nebo i ujedno zajedno s nama

nezaustavljivo tone sve dublje u zemlju.

NAŠ VRT LJUBAVI, LJUBAVI,

RJEČNIK JE I GRAMATIKA MOG

PJESNIČKOG JEZIKA

Naš vrt ljubavi, ljubavi, rječnik je i gramatika

mog pjesničkog jezika. … Vrt, u kojem k meni 

dolaziš nečujno kao jutarnja svjetlost, moj je 

rječnik bojā i mirisā. Kada šetaš po njemu 

bosonoga, pažljivo, da ne raniš vlati trave 

koje se pogibaju pod teretom kapi rose, cvjetovi

sveg cvijeća k tebi okreću raznobojne glave i 

pozdravljaju te različitim mirisima. Kada mi se 

približiš, u tvojim očima vidim odsjev nevena. … 

Tvoje oči nisu, kao što bi rekli mnogi pjesnici,

plave poput vedrog neba ili perunika, nego su, 

za mene, perunike i vedro nebo poput tvojih očiju.

Kao što meni tvoje golo tijelo ne miriše na 

cvijeće, nego mi cvijeće miriše na tvoje golo 

tijelo. … Naš vrt ljubavi, ljubavi, rječnik je i 

gramatika mog pjesničkog jezika. … Imenice 

drveće, grmlje i cvijeće koje smo zajedno 

posadili. Pridjevi njihovi oblici i boje. 

Zamjenice njihovo drugo, skriveno lice. Glagoli 

oblaci koji šetkaju nebom, mace koje trče kroz 

vrt i šišmiši koji predvečer lete oko naših 

glava. A brojevi neprebrojane zvijezde, mravi. … 

Zarez tvoja trepavica. Upitnik zmija koja se 

sunča. Uzvičnik čempres na groblju. Tri točke 

tri lastavice na žici. Dvotočka zjenice tvojih 

očiju. Točka smrt, koja nam ide u susret. … Naš 

vrt ljubavi, ljubavi, rječnik je i gramatika mog 

pjesničkog jezika, koji ima ritam pulsiranja 

naših srca, našeg ubrzanog disanja i sve bržih 

kretnji naših oznojenih tijela, koja se grle i 

ljube.

NAŠ TOMAJSKI VRT JE VRT

LJUBAVI I UŽIVANJA

Naš tomajski vrt je vrt ljubavi i uživanja. … 

Neprestanog zavođenja. Očijukanja. 

Besramnog namigivanja. Pokazivanja. 

Zadirkivanja i dosađivanja. Ovlašnog doticanja. 

Nježnog milovanja. Raznih erotskih fantazija i 

igrica. Strasnog grljenja i ljubljenja. Spolnih 

općenja. Ljubavne šutnje i svakovrsnih glasova. 

Uzdisanja. Krikova. Smijeha i plača. … Vrt 

bakanalija i orgija mladih i starih vlati trave, 

cvijeća, grmlja, drveća, mačaka, ptica, guštera,

pčela, puževa, leptirova, žaba, zmija. … Crno

stablo zove se danju i noću po njemu šeta u 

bijelom, čipkastom kombinezonu. Smokva golotu 

svog glatkog tijela skriva velikim lepezastim 

listovima. Ruzmarin preko kaduljinog ramena šalje 

poljupce lavandi. Bijeli i ljubičasti jorgovan

smješkaju se jedan drugom i dotiču srcolikim 

listovima, kao što se smješkaju i jedna drugoj 

na rame naslanjaju raskuštrane glave roza i plava

hortenzija. Perunika se koketno trudi da je uoči 

oko neba. Himalajski bor poseže rukom pod suknju

japanske ruže. Metvica ispod stola, prekrivenog

travnatim stolnjakom, isteže nogu ka međunožju

kraljevskog tulipana, koji, samozaljubljen, to 

ne vidi i dalje gleda odslik svog lica u već 

ishlapjeloj lokvi kišnice. Crni bor djevojčicama, 

jeli, tisi i tamariski, istodobno pokazuje svoje 

snažne mišiće i udu slične šišarike. Gospina 

cipelica leži među koprivama, tik kraj bose noge 

noćne frajle. Starčić vatreni trn s rukama u 

džepovima samome sebi priča škakljive priče iz 

mladosti. Mladi lovor uzalud traži skrivenu 

dražicu probeharale jabuke. Suncokret, kojeg, kao 

trešnju, uz kičmu podilaze žmarci, slijepim očima

zuri u tamu iz koje se pojavi, i u kojoj svakog 

dana iščezne njegov dragi, kojeg nikada nije 

vidio, a svakog puta ga usput pomoluje toplim 

dlanovima. … Otvoren je svaki ženski cvijet, 

jednako izazovno dignuti mali i veliki prašnici 

muških. Na njih dolaze pčele, gundelji i 

leptirovi, te ih ližu svojim pohotnim jezicima. … 

Strasno i razuzdano grle se i ljube također 

ježevi, otrovne zmije, škorpioni… Ptice danonoćno 

pjevaju ljubavne pjesme. Gnijezda su prepuna 

ptičjih i zmijskih jaja. Legu se svakakvi mladunci, 

koji se, čim otvore oči, počnu grliti i ljubiti. … 

Svjetluca cvjetni prah u zraku koji se talasa od 

ljubavnog pjeva i kretnji ljubavnika. Od jakog 

mirisa ljubavi često se raspamete i godišnja 

doba. I uopće nije neobično kada, ljeti, na topli

makov dlan i krilo zbunjene lastavice padne koja

pahulja ili, zimi, raskošno procvjeta magnolija. … 

Na vedrom ljetnjem nebu, kao ti meni usred vrta, 

na klupi ispod kruške, koju grli bršljan, sjedi 

gola zvijezda u naručju mladog mjeseca. Ljubimo se 

i šapućemo kao njih dvoje. Nad nama kao šapat 

ptica i cvijeća požudan šapat tisuću neprebrojivih 

vidljivih zvijezda i šapat pet i još pet i još pet…

pet tisuća petsto pedeset i pet i još više jednako 

sjajnih nevidljivih zvijezda… planeta, svemira. …

Naš tomajski vrt je vrt ljubavi i uživanja. … Vrt 

ljubavnih zagonetki i otkrića. Ispovijedanja 

ljubavi. Njenog priznanja. Vrt čiste, duboke,

vatrene, skrite, strasne, vjerne, nevjerne…ljubavi. 

Prije svega slobodne. Prve i posljednje. Sretne i 

nesretne. Čulne i nadčulne. Platonske, romantične, 

putene, tjelesne, postmodernističke… Ukratko, raj.

Još točnije, pakleno veseli kupleraj. U koji kroz 

ključaonicu voajersko skriven gleda uzbuđeni Bog. 

Bog, koji se upravo vratio iz rata. Koji se 

ne usuđuje u njega  ući i pridružiti se nama koji 

slavimo svetost života. Jer, mada mnogo zna, čak 

latinska imena sveg cvijeća i svih ptica, ne zna 

ima li za to muda.

KAO ŠTO SAM NEKADA ŽELIO

Kao što sam nekada želio, već nekoliko godina

imamo kuću između tomajske krčme i seoskog 

groblja, u kojem je Kosovelov grob. Stalno sam 

htio biti na ničijoj zemlji, između života i smrti, 

i cijelog života sam žudio za samoćom, koju sam 

na tisuću načina izbjegavao. … Kao što sam nekada 

želio, već nekoliko godina imamo kuću između 

tomajske krčme i seoskog groblja. Krčma je sve 

praznija, groblje sve punije. Smrt, kao svoju 

lijepu nerođenu djevojčicu, nosim golu na ramenima

i pokazujem joj naš vrt. Kada pomiriše cvijet

jasmina ili ljiljana, ostane joj žuta točka na 

vrhu nosa, i to je dovoljno da se jedno drugom 

nasmiješimo.

BEZIMENO DRVO U VRTU

Bezimeno drvo u vrtu niklo je iz sjemena meni 

nepoznate riječi. … Iz sjemena koje je neopisivo 

šarena ptica donijela u kljunu iz dalekih krajeva 

svojih snova i pri jutarnjem pjevu stavila mi ga 

na dlan, još neprobuđenom. U njegovom obliku, 

koji ne pominje geometrija, sreli su se tama noći 

i svjetlost dana. Posadio sam ga upravo u trenutku 

kada nije bio ni dan niti je bila noć. Niklo je 

između prošlosti i budućnosti. Raste nasred vrta.

Nema ni korijenje u zemlji ni krošnju u nebu. Ime 

za njega brusim od dragog kamenja novih riječi, 

koje danonoćno kotrljam pod jezikom. … Bezimeno 

drvo u vrtu niklo je iz sjemena meni nepoznate 

riječi. … Možda mu dam ime po tebi, draga dušo, 

koja uvijek ulaziš u vrt nečujno kao zora i 

iz njega odlaziš nevidljivo kao miris jasmina, 

koja se u mojim očima, kao šafran u tvojim, stalno 

udvajaš.

ČESTO SAM PONOVNO DIJETE

Često sam ponovno dijete. … Najčešće onda kada se 

nađem, danju ili noću, sam u vrtu. Kada stojim 

sred travnjaka, nepomičan. Sličan drvetu. 

S korijenjem duboko u zemlji i s krošnjom 

još dublje u nebu. I samo gledam, slušam, mirišem, 

osjećam. … Kada zaboravim sve što sam dotad 

pročitao i što sam naučio te ponovno pitam, kao 

u djetinjstvu: Tko je, rukama još spretnijim od 

ruku moje mame, stvorio toliko različitog drveća, 

grmlja, cvijeća…? I na svakom drvetu toliko 

jednakih listova? Tko je obojio i namirisao 

bezbroj čudesnih cvjetova? Tko je krila leptirova 

duginih boja posuo zlatnim prahom? Tko je sazidao 

puževima kućice? Tko je naučio ptice pjevati? 

Pauke plesti? Zvijezde blistati i treptati? Ljude 

umirati? … Često sam ponovno dijete. … Najčešće 

onda kada se nađem sam u vrtu. … Malen. Jednom pod 

plavim, drugi put pod crnim divovskim šeširom 

neba. Malen, da manji ne mogu biti. Manji od 

vlastitog oka i vlastitog uha, mada vidim i 

nevidljivo i čujem nečujno. … Kada osjećam miris 

još nerođenog cvijeta i bol u srcu svakog čovjeka, 

koji je često, kao i ja, ponovno dijete i pita se: 

Tko je stvorio kozmos? Nebo, zemlju, more, sunce, 

mjesec, zvijezde…? I, na kraju, kao na početku, 

ne očekujući bilo kakav odgovor: Tko je stvorio

Stvoritelja?

SVE U MENI I IZVAN MENE JE

MAGIČNO I MISTIČNO

Sve u meni i izvan mene je magično i mistično. … 

I cvijet koji raste nasred seoskog, ujedno i 

vaseljenskog smetljišta. Rosa mystica. Proziran 

cvijet. Od kamena. Ali u snovima. Fizički i 

istodobno metafizički. … Sve u meni i oko mene je

magično i mistično. … I cvijet koji raste nasred 

seoskog, ujedno i vaseljenskog smetljišta. … 

Cvijet, u obliku kojeg su združeni oblici svih 

poznatih i nepoznatih cvjetova. Ne samo zumbula, 

narcisa, ljiljana… ili tikve, krumpira, graha… nego

vjetrova, mora, zvijezda… A u njegovom mirisu

mirisi sveg postojećeg i nepostojećeg cvijeća. …

Cvijet mesojed i samojed ujedno, koji ima oblik

rođenja, a miriše na smrt.

ZARĐALIM BAJONETOM IZ

PRVOG SVJETSKOG RATA

Zarđalim bajonetom iz prvog svjetskog rata 

plijevim korov iz vrta. Zabadam ga duboko u 

zemlju, kao što su ga moguće zabadali u tvrdi 

kruh i meko ljudsko meso, u vrijeme koje je već 

odavno izbrisano iz njegovog sjećanja. Kada se 

u njegovom nekadašnjem sjaju zrcalilo od straha i 

neizvjesnosti izobličeno lijepo lice mladića, 

iz kojeg, na vojnom groblju, već desetljeća rastu 

kao on bezimeno cvijeće i korov. … Zarđalim 

bajonetom iz prvog svjetskog rata plijevim korov 

u vrtu. … Plijevim koprivu, maslačak… Kad 

bajonetom naletim na mjedenu čahuru u zemlji, 

puhnem u nju, kao što sam naučio u djetinjstvu. 

Krašku tišinu prekine neobičan zvuk i na njega se 

odazove čuk. Čuk, koji se, potom, cijelu noć 

oglašava svojim ujednačenim, zloslutnim glasom.

ČESTO SMO UHVAĆENI U PAUČINU 

ŠUTNJE

Često smo uhvaćeni u paučinu šutnje. … Ostanemo 

bez riječi i onda kada se naša tijela tako zbliže 

da ne mogu biti bliža. Kada nas povezuju užitak i 

bol istodobno. Kada se na našim golim kožama 

kapi znoja spoje u jednu kap, blistavu i slanu,

kao što je blistava i slana kap mora i njena sestra 

suza. … Često smo uhvaćeni u paučinu šutnje. … 

Tada naši pogledi izbjegavaju jedan drugog. 

Gledamo u nebo, u zemlju… U promjenljiv oblak na 

nebu, u brzu bubu u travi. U pticu, grozd, 

oleandar… Zagledamo se duboko u sebe. U krajolik 

uspomena, sanjarija i snova, koji nas sve više 

razdvajaju i udaljavaju. Kao što se razdvajaju i 

udaljavaju naša prošlost i budućnost od naše 

sadašnjosti. … Često smo uhvaćeni u paučinu 

šutnje. … Kada nas napuste riječi, anđeli smo sa 

samo jednim krilom. Drugo nam izraste tek onda 

kada se ponovno sretnu prsti naših ruku na leđima 

mačke koju zajedno milujemo.

UVIJEK, KADA POČNEM PISATI PJESME,

MAČAK MI SJEDNE U KRILO

Uvijek, kada počnem pisati pjesme, mačak mi sjedne 

u krilo. … Gleda me jantarnim očima na dnu kojih 

vidim sazviježđa svih očiju koje sam bilo kada 

u životu vidio i zrcalio se u njihovom bunaru. 

Oči ljudi i životinja. Posebno žena s kojima sam 

razgovarao i bez riječi, na jeziku koji poznaju 

samo oči. Bilo da se radilo o ženi koju sam volio 

ili o ženi s kojom sam se mimogred sreo. … Uvijek,

kada počnem pisati pjesme, mačak mi sjedne u 

krilo. … Tada prestanem pisati i dugo ga milujem. 

Potom počne sve češće žmirkati i sve glasnije 

presti. Pretvori se u krznenu glazbenu škrinjicu. 

Zatvori oči i još jače se priljubi uz mene. 

Kao da sluša kucanje mog srca. I sam začujem 

kucanje njegovog. Razgovor očiju se, kao u svakoj 

ljubavi, pretvori u razgovor srca. Njihov ritam 

prati pretakanje toplote iz tijela u tijelo, koja 

nije ni ljudska ni mačja, nego nešto više. Prosto

milina koja grije kozmos. … Uvijek, kada počnem 

pisati pjesme, mačak mi sjedne u krilo. … I u njemu 

dugo spava. Katkada, kada se trgne iz tko zna 

kakvih snova, oštrim me kandžama ogrebe do krvi i 

ode. Tek tada mogu nastaviti pisati prekinutu 

pjesmu o ljubavi i boli, koju ona uzrokuje.

KAFKA JE PISAO PISMO I MOM OCU

Kafka je pisao pismo i mom ocu. … Ne samo svom. 

Jer i iz mog oca je neprestano dopirao oštar dašak 

straha. U njegovoj hladnoj sjeni, i kada nije 

progovorio ni jednu jedinu riječ, ili upravo zbog 

toga, često sam se osjećao kriv. Bez krivnje. 

Bili smo otuđeni i tako različiti da sam sve do 

otkrića naslijeđenih bolesti sumnjao da se radi

o mom pravom ocu. Ne znam šta je sve očekivao od 

mene. Znam samo da su njegova očekivanja bila 

iznevjerena. Nisam bio ni jak, ni hrabar, ni 

lijep, ni bogat. Jak i hrabar, lijep i bogat 

nije bio ni sam. Tek kasnije sam saznao da mu se 

nisu ispunile želje. Postao je činovnik, a cijelog 

života željeo je biti lugar. Šetati šumom, a ne u 

zagušljivom zraku kancelarije gledati ispred sebe 

brda papira, koja osvjetljava slabašna svjetlost

žarulje, umjesto snijegom prekrivenih planina, 

koja je obasjavalo sunce. Svoju želju je skrivao, 

kao što sam sam skrivao svoju da bih htio postati 

pjesnik i pisac. Nije me tukao, ali, što je bilo 

još gore, više puta je bolno ranio moju dušu, 

koja je htjela letjeti, a nije mogla, podrezanih 

krila. Kada sam se i sam odlučio progovoriti, 

zapjevale su upravo te otvorene rane. Neizlječive,

pjevaju sve do danas. Bol ublažava samo ljubav, 

koje se Kafka također plašio, ne zbog straha od 

oca, nego zbog straha za sebe. Njegovo pismo 

nikada nisu pročitali ni njegov ni moj otac. …

Kafka je pisao pismo i mom ocu. … Ne samo svom. 

Pisma Mileni pisao je samo njoj. Ja sam svoja 

tebi, dušo, koja ih čitaš, morao pisati sam.

DANILO KIŠ U BORDELU MUZA

Danilo Kiš u bordelu muza. … U javnoj kući

podzemnog svijeta, imenovanog po knjizi Clauda Le 

Petita, kojem su, zbog životno istinitih i veselih 

pjesama odsjekli ruke i potom ga nasred trga 

spalili na lomači. Kiš, koji je bio i sam više puta 

javno spaljen i usmrćen, prije nego je došao 

u Had, zbog istine i pohotne ljubavi prema riječi,

sluša odjek onoga što je napisao i preveo. Ne 

srameći se pominjati muški ud i žensku nožnicu, 

kao što su ih pominjali mnogi pjesnici od 

starogrčkih do Verlaina, koji je bio opasno 

po život zaljubljen u Rombauda. Kao Mallarmé u 

Apsolut. I mnogi drugi majstori ljubavi, koji su 

mislili na dušu, a nisu zaboravljali tijelo. … 

Danilo Kiš u bordelu muza. … Gol među golim 

riječima. Svira gitaru i pjeva glasom koji već

odavno nije njegov, dubok i taman, nego opet 

mladalački treperav i svijetao. Svojom besmrtnom 

žudnjom i strasnom požudom, od koje svjetluca 

tama kozmosa, uvjerava nas da samo iskrena ljubav, 

uz pomoć alkemije jezika, pretvori gomilu govana

u zrna čistog zlata. To zlato, koje blista poput 

krvi, znoja i suza zajedno, godinama već kuražno 

krijumčari preko granice koja dijeli ovo s ove od 

onoga s one strane, neprestano plivajući od jedne 

do druge obale nevidljive rijeke.

UČIMO ŽUDJETI OD KAPNIKA

U KRAŠKIM JAMAMA

Učimo žudjeti od kapnika u kraškim jamama! … Od 

suza neba i zemlje. … Suza neba, koje je na Krasu 

jedno samo veliko oko, koje zemlju, za kojom žudi,

ljubi s tisućama kapi. Koju, poslije požudnog 

zagrljaja svaki put napusti i pusti čekati do 

sljedeće kiše. Predugo. Jer nijedno čekanje nije 

kraće od Penelopinog. … Učimo žudjeti od kapnika 

u kraškim jamama! … Od suza zemlje, koja žudi za 

nebom. … Od suza, koje se vremenom pretvaraju u 

svjetlucave kristale siga, stalaktita i stalagmita, 

slične prozirnim rukama koje se polako 

produžavaju i približavaju. S usnama na vrhovima 

prstiju koji žude i čekaju na poljubac stoljećima.

OD TEBE SAM, DRAGI BORGES,

MNOGO NAUČIO

Od tebe sam, dragi Borges, mnogo naučio. … Ono 

što si i ti bio naučio od Homera i druge naše 

braće – pjesnika, koji su, također slijepi, vidjeli 

više od onih koje vid nikada nije napustio i 

izdao. Koji nisu bili kažnjeni i nagrađeni 

ujedno. … Sudbina je htjela da obojica prerano 

dođemo iz mraka u majci i da nas snažno zaslijepi 

svjetlost, iz koje se rađao još dublji mrak. Mrak 

u srcu svijeta, koji, zajedno s nama, pada u

bezdanu crnu rupu. Nepovratno. Kao što su u mračne 

kraške jame nepovratno padali mnogi ubijeni, 

znajući ili ne da su sinovi ili očevi vječnih 

vojnika, ratnika. Padali zajedno sa svojim snovima. 

S vlastitom poviješću i poviješću naroda. S vjerom 

i sumnjom kako u pobjedu tako i u poraz. Koji su 

posljednji put vidjeli jutarnju rumen ili zalazak 

sunca. Ranu na nebu, krvaviju od one na Isusovim 

grudima. Poput kame u ruci krvnika, koji ih je 

nježno grlio, pozlaćen vrh smreke. Lastavice, 

koje su se, u njihovim očima, zaustavile u niskom 

letu iznad ledine i podsjetile ih na tanke obrve 

djevojke čije lice se, prozirno i nasmijano, 

rasplinulo poput maglice pred burom, i prije 

nego što su mu uspjeli uzvratiti smiješak. … 

Od tebe sam, dragi Borges, mnogo naučio. … Kako 

ubiti još nerođeno vlastito dijete i prekinuti bar

jednu verigu u lancu neprestanog nasilja, koje 

traje od početka svijeta i trajat će do njegovog 

kraja, ako uopće postoji početak i kraj ičega. 

Kako biti, istodobno, s obje strane zrcala. Kako u

snovima, koji su također stvarnost, sanjati sebe 

kako sanjaš sebe… U nedogled. I svaki put se 

buditi u drugom i drukčijem snu. Kako, kao ujedno

gospodar i sužanj jezika, lutati bezbrojnim 

bezizlaznim labirintima vremena i prostora. Kako, 

dakle, biti slijep, prije nego stvarno oslijepiš 

i kako otvoriti unutrašnje svevideće oko, kad 

oslijepiš. Kako opisivati sve ono što si i što 

nisi vidio i jednako ljubiti sve ono i sve one, 

koje nikada više nećeš vidjeti. Kako biti živ mrtav

i mrtav živ.   

NE ZNAM, KADA ĆU OSLIJEPITI

Ne znam, kada ću oslijepiti, kao što ne znam,

kada će me od voljene žene odvojiti život ili smrt. 

Zato u riznici uspomena skupljam i čuvam sve 

što sam doživio i saznao probuđenim osjetilima. 

Vidom, sluhom, mirisom, okusom, opipom… Dugo i

pozorno gledam sve oko sebe, slušam različite, 

glasne i tihe glasove, mirišem više ili manje 

jake, prijatne i neprijatne mirise, kušam slatke i 

gorke plodove, opipavam meke i grube, vruće i 

hladne oblike… Ne znam, kada ću oslijepiti, 

kao što ne znam, kada će me od voljene žene 

odvojiti život ili smrt. A znam da ću i tada 

po mirisu prepoznati svaki cvijet koji sam 

bilo kada pomirisao, po glasu svaku pticu koju sam

bilo kada čuo, po opipu svaki bilo kada opipan 

oblik. Prije svega nepogrešivo ću prepoznati svaku 

ženu koju sam bilo kada ljubio i dugo milovao. 

I onda kada bude bez riječi stajala pored mene, 

gola i umivena sapunom koji miriše na ružu. Čak 

bude li u međuvremenu vrijeme promijenilo njeno 

tijelo, prepoznat ću je po nepromijenjenom mirisu 

njene duše. Nevidljive i bezoblične. Slatko-gorke. 

Otrovne i istodobno ozdravljujuće.     

NISU SVE PJESME VEĆ NAPISANE,

DRAGI RÓZEWICZU

Nisu sve pjesme već napisane, dragi Rózewiczu. …

Mada često ponavljam, što si i ti ponavljao i 

prije tebe mnogi drugi pjesnici. Ne rijetko iste 

riječi, čak iste metafore i iste naslijeđene 

simbole. … Nisu sve pjesme već napisane, dragi

Rózewiczu. … Kao što nisu svi ljudi već rođeni,

mada su unaprijed na smrt osuđeni. Ni kod kog

smrtna rana, prepoznatljivo majčino obilježje,

nije bila, nije i neće biti jednako bolna. 

Kao što se jednakim pjevom ne oglašavaju različite

ptice. … Kukavica, ćuk, sova, kos, grlica, drozd,

žalosna sjenica... Nisu sve pjesme već napisane, 

dragi Rózewiczu. … Zato ih i dalje pišem, 

kao što si ih dalje pisao i ti. 

USPINJAO SAM SE I  SILAZI STEPENICAMA

TVOJIH STIHOVA, LJUBAVNIČE SMRTI,

FEDERICO GARCIA LORCA

Uspinjao sam se i silazio stepenicama tvojih 

stihova, ljubavniče smrti, Federico Garcia 

Lorca. … Dizao sam se u visine i spuštao u dubine 

tvoje duše, koja je imala jednom oblik romance, 

drugi put soneta, gazele, kaside… Koja je 

na početku dosad najkrvavijeg stoljeća pjevala 

lijepe i nježne pjesme, melankolične i žalosne

balade, te najviše rekla o životu kada je govorila 

o smrti. Kao da je slutila da će tvoja prerana i 

nasilna smrt biti nesumnjivo pokriće za svaku 

napisanu riječ. Da će na nedovršenu dramu tvog 

života preranu točku, pucnjem u tvoje cigansko 

toplokrvno srce, staviti žandari na samom početku 

španjolskog građanskog rata. Da će samo pred okom 

sunca, u zapuštenom maslinjaku, u brdima tvoje 

rodne Granade, koju si, kao i Cordobu i Sevilju, 

više puta opjevao, na tvojoj bijeloj košulji 

procvjetati crveni mak. Da će se na njega spustiti 

leptirovi iz pjesama i poema koje je nadahnula

Andaluzija i tvoja iluzija o zemlji ljubavi. 

Pjesme, koje su bile uvod u smrt, u kojima si se, 

čarobnjače riječi, mlad navikavao na tajanstveno 

s one strane i tisuću puta već umro, prije nego si 

čuo pucanj, poslije kojeg su za tebe konačno 

umuknuli zrikavci i zvuk gitare, koju je svirao 

lijep mladić, kao i ti zaljubljen u život. …

Uspinjao sam se i silazio stepenicama tvojih 

stihova, ljubavniče smrti, Federico Garcia 

Lorca. … Nitko ne zna točno gdje je tvoj grob. 

Zato je svuda. I u meni. A svaka tvoja pjesma 

nadgrobni natpis.

NAJEDNOM SE ZABLISTA USRED

VRTA

Najednom se zablista usred vrta. … Blista čudesno. 

Kao da je gorostasna krijesnica, opijena mirisom 

ruzmarina, lavande, kadulje i metvice, i poslije 

svitanja zaboravila ugasiti svjetiljku svog srca. 

Kao da je paun, pri noćnoj šetnji vrtom, za sobom 

ostavio najljepše pero iz repa i u njemu se zrcali 

oko zaljubljene djevojke. Kao da je na zelen 

travnjak, među ljubičice i margarete ispod 

procvjetale magnolije, pala zvijezda i prije

jutarnje rumeni zaboravila se vratiti na nebo. … 

Najednom se zablista nasred vrta. … Blista 

čudesno. … I ta svjetlost zasjeni ljepotu sveg 

cvijeća u vrtu. Sve dok sunce ne zađe i pred sobom 

ugledam krhotinu boce. Sličnu onoj na koju sam se 

kao dijete porezao.

KADA GOD SE SRETNEMO, DUGO SE

GLEDAMO

Kada god se sretnemo, dugo se gledamo. … Kada se 

neočekivano sretnemo na putu koji vodi kroz šumu 

ili vinograd, a i kada mi se u vrtu kroz travu, 

prepunu cvjetova maslačka, sličnih zvijezdama, 

približava gola. Gipkim kretnjama. Potpuno nečujno,

kao da hoda na prstima. U njenim lijepim očima, 

iz kojih dopire studen najdubljeg bunara, svaki put 

vidim svoje oči i u njima sunce koje žeže. Ne znam 

osjeća li i ona moju veliku želju, kao ja njenu, 

da se bar jednom strasno poljubimo. … Kada god se 

sretnemo, dugo se gledamo. … Tako se završi svaki 

moj susret sa zmijom.

LJUBAV ME JE NAČINILA PJESNIKOM

Ljubav me je načinila pjesnikom. … Ljubav, 

koja mi je otrovnom zlatnom strijelom, u ranoj 

mladosti, probola srce i otvorila neizlječivu ranu,

u kojoj se razrasta crn kristal oštrih rubova. 

Kristal, lijep i bolan, koji blista na raskršću 

duše i tijela. I pokazuje mi put, kojim se stalno 

vraćam tamo otkuda zapravo nikada nisam otišao.

U rodni grad i u vrijeme djetinjstva. U prapovijest  

mojih ljubavi. … Ljubav me je načinila pjesnikom. …

Ljubav, koja mi je dala snagu da ne spavam iz noći 

u noć i u dnevnik nesanice zapišem tisuće žalosnih

pjesama o životu i, nadam se, bar jednu veselu 

pjesmu o smrti.

KADA NISI SA MNOM U TOMAJU

Kada nisi sa mnom u Tomaju, danonoćno te klešem, 

sred vrta, od kristalnog vedrog kraškog zraka. … 

Po pomćenju očiju, koje su te dugo gledale i ruku, 

koje su te dugo milovale. Po pamćenju srca, koje je

slušalo pulsiranje tvog i pulsiralo s njim 

usklađeno. Po pamćenju duše, u kojoj su ostali 

neizbrisivi tragovi svakog našeg zajedničkog 

smijeha i plača, radosti i žalosti. … Kada nisi 

sa mnom u Tomaju, danonoćno te klešem, sred vrta, 

od kristalno vedrog kraškog zraka. U prirodnoj 

veličini i nevidljivu svakom osim meni.

NEKADA SAM, U MLADOSTI,

PISAO PJESME

Nekada sam, u mladosti, pisao pjesme, koje su 

mirisale na cvijeće. … Htio sam da se sviđaju 

djevojkama, koje ih budu čitale. Danas, u starosti, 

sadim cvijeće, koje miriše na mladalačke pjesme, 

želeći da se sviđaju staricama, koje svakog dana 

prolaze putem pored vrta. Da s njih njihov miris 

skine čini i pretvori ih u nekadašnje djevojke i 

vrati ih u vrijeme kada su čitale ljubavne pjesme, 

koje su mirisale na cvijeće.

KADA SAM UNIŠTAVAO KOROV  U VRTU,

MISLIO SAM NA TEBE, NELLY SACHS

Kada sam uništavao korov u vrtu, mislio sam 

na tebe, Nelly Sachs. … Posebno kada sam planski 

uništavao kupinovo trnje, koje je raslo u vrtu 

stare kraške kuće, koja je postala moj novi dom. 

I pokušao ga više puta iščupati zajedno 

s korijenjem. Kao što su više puta planski 

uništavali Židove i pokušali ih iščupati zajedno 

s tisućugodišnjim korijenjem. … Kada sam uništavao 

korov u vrtu, mislio sam na tebe, Nelly Sachs. … 

Na tvoju sudbinu i na tvoje pjesme, tkane od riječi 

koje su tihe kao šapat, meke kao prah, prozirne 

kao dim i tople kao pepeo, s kojima se oglašavala 

tvoja bol i sućut prema boli drugog čovjeka. 

Koje će dugo i potresno svjedočiti o patnji 

kojoj si bila sama izložena u koncentracionom

logoru. Zajedno sa svojom rodbinom i mnogim 

žutom zvijezdom neizbrisivo obilježenim 

sunarodnjacima, o čijoj sudbini svjedoči još 

jedino smrt. Kojima je tvoja pjesma, u kojoj još 

slavi smrt život, jedini grob i nadgrobnik. …

Kada sam uništavao korov u vrtu, mislio sam 

na tebe, Nelly Sachs. … Mislio sam na sudbinu 

Židova. Posebno sarajevskih. Na vlastitu sudbinu, 

koja me je nehotice učinila Židovom. Na lijepe 

Židovke, koje sam ljubio u mladosti. … Pri tom sam, 

priznam, zaboravio da su Židovke, koje sam volio, 

imale krupne oči, slične kupinama. Da kupina ima 

lijep, nježan cvijet koji se ne treba sramiti i 

skrivati pred drugim cvjetovima. Da me je njeno 

trnje ranilo rjeđe i manje bolno nego trnje ruže. …

Kada sam uništavao korov u vrtu, mislio sam 

na tebe, Nelly Sachs. … I bio svjestan, da sam, 

usprkos svemu što imam na savjesti, našao 

pribježište u svojoj pjesmi, kao što si ga ti, 

svojim pjesmama, našla u vječnosti.

PREDVEČER JE SVE PREPUNO 

SVJETLOSTI

Predvečer je sve prepuno svjetlosti. … Susjedov 

vinograd, u kojem su ozelenjela, zimi tajanstveno 

iskrivljena i nečitka slova loze. Naš vrt. 

Obeharale krošnje mladih voćki u njemu. Mali i 

veliki dlanovi lišća. Kelihi i monstrance 

raznobojnog cvijeća. … Čaše i tanjuri na drvenom 

stolu pod jabukom. … Predvečer je sve prepuno

svjetlosti. … Svjetlosti, od koje se zlate tvoje 

ruke, dok nam pripravljaš večeru, kao što se, 

u mom pamćenju, zlate ruke moje mame. Zlatna je 

tvoja duša, dušo. Zlatno je tvoje lice i zagonetan 

smiješak na njemu. Zlatno je perje ptica. Zlatna su

krila pčela. Zlatan je cvjetni prah, koji svjetluca 

u zraku. Zlatne su naše izgovorene i neizgovorene 

riječi. … Predvečer je sve prepuno svjetlosti. … 

Svjetlosti, koja, kao nas dvoje pred neizvjesnom 

budućnošću, drhti pred tamom, koja će, kao svaku 

večer, doći nečujno. Domiljeti iz svojih 

privremenih boravišta i skloništa… Iz kraških 

jama, u kojima sa stropa, između siga, vise

šišmiši, prinčevi tame. Iz podruma, u kojima, 

iz starih buradi, teče teran, gust kao krv, koja 

teče iz žila koje je prerezala ljubav. Iz pukotina 

u kamenom zidu, u kojima se skrivaju zmije i 

spavaju puževi. Iz otvorenog ormara u kući, koji 

maše svojim vratima kao crnim krilima gavran, 

koji leti nad morem zlatne pšenice na Van Goghovoj 

slici. Iz rukava kaputa i košulja na vješalicama

u ormaru, koji se tiskaju poput putnika u punom 

tramvaju ili onih koji, goli, nestrpljivo čekaju 

u redu pred plinskom ćelijom u koncentracionom 

logoru. Iz ladica i rukavica, koje u njima, ljeti, 

sanjaju oštru zimu. Iz naših raširenih zjenica. … 

Svjetlosti, koju će, kao nas i sve oko nas uskoro 

obgrliti tama i do sljedećeg jutra ljubiti nas 

svojim hladnim usnama. Svjetlosti, koja će naći 

utočište u našim srcima. I tamo prenoćiti kao 

u srcu cvijeća i ptica. Gdje će i dalje drhtati 

pred tamom. I u snu. Ne bude li bdjela zajedno 

s nama, sve dok se ne pojavi zvijezda Danica i, 

prije nego se razdani, oglasi se pijev svjetlošću 

pozlaćene tame srca. Žalostan pjev, koji glasno 

odjekuje u srcu tame, koja neprestano drhti pred 

svjetlošću.

KATKADA VIDIM KRAŠKI KRAJOLIK

VAN GOGHOVIM OČIMA

Katkada vidim kraški krajolik Van Goghovim 

očima. … Očima, u koje je kanulo rastaljeno zlato 

sunca. U kojima odsijava suština života i oživi 

svaka mrva priroda. … Na tanjurima zamirišu 

sunčevi plodovi, limunovi i jabuke, koje je 

naslikao kistom načinjenim od sunčevih zraka. 

Od prejake ljubavi i strasti ludim potezima. 

Jednakim onim kojima je naslikao pozlačene obline 

sanjanih golih žena. I po svemu, ne štedeći, 

posipao zlatni prah. … Katkada vidim kraški 

krajolik Van Goghovim očima. … Vidim njegov zlatni

šešir, koji bi ga trebao štititi od sunca, 

u koje je neprestano, i u snu, gledao. Vidim 

njegovom rukom pozlaćena žitna polja, travnjake, 

krovove i zidove kuća u Arlesu. Zlatnu stolicu 

u njegovoj sobi. Zlato na licima njegovih portreta 

i autoportreta. Zlatni oreol oko ljudi i predmeta, 

koji su time izbjegli truljenje i smrt. Boju 

zlatnog sunca na njegovim platnima, koju čuvaju

u pamćenju zvijezde, koje svijetle kao prozori 

kuća obgrljeni zloslutnom tamom. Crnjom od 

raširenih krila gavrana, kojima, ni noću, 

ne uspijeva zakloniti sunce, koje u njihovim 

očima ne zalazi. … Katkada vidim kraški krajolik 

Van Goghovim očima. … A još češće čujem govor 

prirode njegovim odrezanim uhom. U kojem se boje 

pretvaraju u zvuke, nečujna svjetlost u neizdrživu 

bol.

CIJELOG SE ŽIVOTA OPRAŠTAM

OD ŽIVOTA

Cijelog se života opraštam od života. … Od svega 

lijepog i ružnog u njemu. Od roditelja i druge 

rodbine. Od već mrtvih i još živih. Od prijatelja 

i neprijatelja. I od onih među prijateljima 

koji su se, u međuvremenu, pretvorili u 

neprijatelje, kao što su se neki od neprijatelja 

pretvorili u prijatelje. Od pobjeda i poraza, 

kojih je bilo mnogo, ne samo u mladosti, u 

unaprijed izgubljenoj trci s vremenom. Opraštam se

od svih svojih ljubavi. Od svih trenutaka najvećih 

užitaka i najveće boli, u kojoj sam, da budem 

iskren, ne rijetko i uživao. … Cijelog se života 

opraštam od života. … I od tebe, draga dušo, isto 

kao od sebe, neprestano se opraštam. Gledam te, 

milujem i ljubim, kao da je svaki put posljednji.

NEĆU LOVOROVO GRANJE SPLETENO U

POBJEDNIČKI VIJENAC

Neću lovorovo granje spleteno u pobjednički

vijenac, koji već na glavi dobitnika posrebri

prašina zaborava, jer poeziju ne pišu pobjednici, 

nego poraženi, neizbrisivim crnilom najdublje boli. 

Vlastite i boli svijeta. Neću lovorovo granje 

spleteno u pobjednički vijenac. … Hoću lovorovo 

drvo u vrtu, kojem lišće pozlati moćno kraško sunce 

i koje se, poslije kiše, kada ga, umiveno, ponovno 

pomiluju sunčeve zrake, zablista tako čudesno 

da ne znam je li u vrt došlo iz mojih snova ili 

u moje snove iz vrta, kojima granicu određuje samo 

moja pjesma.

ROSA MYSTICA

(2005)

PJESNIK JE OTAC I, ISTODOBNO, MAJKA

NEROĐENE DJECE

Pjesnik je otac i istodobno majka nerođene djece.

Njegova ljubavnica je sanjana ili izmišljena

riječ. S njom spava isto kao sa svojom ženom

od krvi i mesa, ne le u kući, u postelji,

nego i u gustoj šumi, na suncem obasjanoj

ledini, u mračnom haustoru… U praznoj hladnoj

crkvi i u kinu punom oznojenih tijela. …

Za njeno bezgrešno začeće i njihove grijehe

kažnjen je vjećnom trudnoćom. U njemu se

razrasta praznina koja hoće prerasti beskonačnu

prazninu oko njega. … Pjesnik je otac i

istodobno majka nerođene djece. … I raduje se

svom bolu.

SVAKI PUT KADA KAŽEM ILI NAPIŠEM

RIJEČ LJUBAV

Svaki put kada kažem ili napišem riječ 

ljubav, u mislima imam nešto drugo. …

Neku od svojih mnogih javnih ili skrivenih

ljubavi, od kojih svaka ima na tisuće 

sinonima, oblika i značenja. A najviše

tajanstvenosti. Jer svaka, kad se svuče 

do gole kože i čak kožu, ostaje nerješiva

zagonetka. Zato još privlačnija. … Svaki put

kada kažem ili napišem riječ ljubav, u mislima

imam nešto drugo. … Upravo u toj

višeznačnoj riječi jezik, koji je jedna od 

mojih velikih ljubavi, raskrije svoje

neiscrpne mogućnostu sudbonosnih nesporazuma. 

PJESNIKOVA RIJEČ NIJE DIJAMANT

Pjesnikova riječ nije dijamant koji nastaje

iz magme zemljine utrobe, mada je

čvrsta kao taj čudoviti mineral. Čak

čudovitija i tvrđa je od njega.

Pjesnikova riječ nastaje iz magme

čovjekove unutranjosti. Izbrušena

pod jezikom majstora, koji bdije dok cijeli svijet

spava, sija bolje od najbolje izbrušenog dijamanta

i premašuje njegovu vrijednost. Samo ona se

približava neprocjenjivoj vrijednosti života

čovjeka koji za nju živi i za nju umire. …

Pjesnikova riječ nije dijamant. A pjesnik

nije onaj kojem dijamant mnogo znači.

Ne krasi i ne hvališe se njime. Kao što se

ne krasi i ne hvališe riječima. Koje mu 

najviše znače. Rudnici riječi su duboki

i mračni poput rudnika dijamanata. Čak 

dublji i mračniji. Pjesnici su, poput kopača

dijamanata, goli do pojasa, oznojeni i

od praha crna umorna sirotinja. A nisu 

robovi i ne pretovaruju riječi kao što kopači

lopatom pretovaruju dijamante s gomile na gomilu.

Svaku, i najmanju, drže dugo na dlanu,

sve dok ne osjete trepet njenog srca, u kojem

odjekuje bol svih ljudi i cijelog svijeta,

koji ju je, bezobličnu, pretvorio u kristal.

AKO JE BOG U SVEMU

Ako je Bog u svemu, onda je i u tvom

tijelu, koje se u postelji, čunu koji nas

spasava od svakidašnjeg potopa, ovija

oko mog kao bršljan oko kruške u vrtu.

Smrtonosno, kao što je smrtonosan svaki

dodir naših vrelih golih koža, po kojima

sniježi talijanski barok. Svaki naš zagrljaj

i poljubac. Svaki damar naših plašljivih 

i istodobno veselih srca. Svaki naš pokret, 

jek, krik, smijeh, plač… I svaka naša

jednom prijatna, drugi put neprijatna duga 

šutnja. … Ako je Bog u svemu, onda je 

i u tvom tijelu. … U obliku, kojem dajem 

sadržinu, kao što ti daješ smisao mom

besmislenom životu. Isto kao što ga daješ

bijeloj ruži, crnom kosu, crno-bijelom mačku,

paru grlica, plamtećem ljiljanu… Ti, koja si

dala ime Bogu i time ga stvorila. I svemu 

onom što je stvorio on, kao što misle oni

koji u njega vjeruju. Ti, koja si bila 

na početku i bit ćeš na kraju svega. Rođenja

i smrti. Moja prva i posljednja ljubav.

majka, sestra, žena i ljubavnica istovremeno.

Ti, koju, bezimena riječi, godinama zalud 

pokušavam prizvati i imenovati.

PJESMA MORA IMATI RITAM

Pjesma mora imati ritam. … Bilo ritam

vlaka u kojem se putnik, koji putuje

od Ljubljane do Salerna i presjeda u Trstu,

Veneciji, Firenci i Rimu, sjeća onoga

što je nekada doživio u tim gradovima. …

Kada je po trščanskim ulicama išao tragom

Jamesa Joyjca. … Kada su mu na Trgu svetog

Marka golubovi jeli iz ruku. … Kada je sred

kolovoza, kraj Davida s malim udom, vidio

divovski ud konja, upregnutog u kočiju

i njegovu dva puta veću sjenu. … Kada je

potrčao za Livijem Beruttijem, olimpijskim

pobjednikom u trci na 200 metara. …

Bilo ritam srca onoga koji svaki dan,

po svakom vremenu, po kiši ili snijegu, 

posjećuje svoju ljubav u staračkom domu

koja se ničega više ne sjeća. … Pjesma 

mora imati ritam života.

KAD SAM S TOBOM

Kad sam s tobom, mislim na Riječ,

kad sam s njom, mislim na tebe.

Tebi sam dao njeno, njoj tvoje ime.

Zato sam neprestano s objema i

istodobno s nijednom.

MOJA MALA SVJETILJKA

Moja mala svjetiljka, uz koju kasno u noć

čitam roman Luigia Pirandela Il fu Mattia

Pascal, svoju blagu svjetlost baca na stranicu

na kojoj je štampana pjesma Nicole 

Tomasea, koja počinje stihom, kojim sam

naslovio ovu svoju tek započetu pjesmu.

Čitam je šapatom i razmišljam o

»filozofiji male svjetiljke«, koja me

uvjerava da govoriti o svjetlosti znači

govoriti, istodobno, o tami. I obratno.

Isto tako kao govoriti o životu ili smrti.

Ruke, pozlaćene svjetlucavim prahom

koji nečujno rosi na njih, opomenu me

da sam već duže vrijeme u mraku.

I sjete da su iz dana u dan sve sličnije 

očevim, staračkim rukama. Koje sam

posljednji put vidio prekrižene na njegovim

grudima. U lijesu. Iz kojeg se širio

jam miris bijelih ljiljana. Oko kojih su

zujale pčele i svojim veselim glasovima

razgonile nepodnošljivu tišinu. … 

Dok čitam osjećam kako, isto kao sam

pred tajanstvenom neizvjesnošću,

drhti mrak. Drhti pred svjetlošću moje male

svjetiljke, isto kao što njena svjetlost drhti 

pred njim koji je svuda okolo. Koji grli

sobu, u kojoj sjedim i čitam, a i kuću, 

u kojoj je ta soba, vrt oko nje, pun cvijeća,

malo kraško selo, nebo nad selom i drugim

selima, malim i velikim gradovima, kraj mora,

šuma, pustinja… cijelu Zemlju. I tko zna

koliko planeta još, koje skupa s njom lutaju

u gustoj tami. … Moja mala svjetiljka, uz koju

kasno u noć čitam roman Luigia Pirandella

Il fu Mattia Pascal svoju blagu svjetlost 

baca na stranicu na kojoj je štampana pjesma

Nicole Tomasea… Mrak, njen neželjeni 

mladoženja, sa svih strana je opsjeda. 

Čupka joj bijelu vjenčanicu od paučinastih čipki 

i strasno joj ljubi gola ramena, vrat…

Postavljam sebi, kao toliko puta dosad, prva

i posljednja pitanja. Pitanja, na koja 

od rane mladosti do starosti nisam našao

odgovore. Priznajem da štošta ne znam.

Ne znam hoću li cijelu noć čitati ili ću zaspati

uz upaljenu svjetiljku. Položiti glavu na knjigu

kao na panj. I zlatit će se do jutra u pozlaćenim 

rukama, jednako odrezanom od mraka

oštrim sjećivom nježne svjetlosti moje male

svjetiljke. Isto kao što ne znam hoću li se 

ujutro još jednom umiti svjetlošću ili mrakom

beskonačne noći.

KOLOVOSKA NOĆ U MEDANI.

POD GRADNIKOVOM MURVOM

Kolovoska noć u Medani. Pod Gradnikovom

murvom na dvorištu pred kućom, kojoj je

u stogodišnjoj borbi vrućine s jednako nesnosnom

hladnoćom već odavna ispucalo lice i u oči 

na njemu – od jake svjetlosti oslijepjela okna – 

odavno se uselio neprozirni mrak, slušam 

pjesnikinje i pjesnike iz cijelog svijeta koji 

čitaju svoje pjesme. Vesele i žalosne stihove 

od meni nepoznatih, očarljivo zvonkih riječi. 

Od opojnog mirisa čudesnog kraja u vrijeme berbe 

i njihovog jezikom omamljenog disanja i gibanja, 

koji nisu skrivali pohotu tijela, a još manje 

žudnju duše da ih preživi, talasa zrak, krošnja

i nad njom nebo, prepuno krijesnica. Oglase se 

muzičari – iz sna probuđeni zrikavci i čujem 

u mrežu granja ulovljen Gradnikov glas. 

Glas kojim je šapatom ili naglas u njenoj 

dubokoj sjeni sto puta ponavljao svoje, kasnije 

napisane i nenapisane pjesme. U kojima se 

najčešće strasno grle i ljube život i smrt. …

Kolovoska noć u Medani. Pod Gradnikovom

murvom slušam pjesnikinje i pjesnike koji čitaju 

svoje pjesme. Žubore njihovi glasovi. Prepliću se 

i prožimaju s glasovima svih živih i mrtvih 

pjesnika u jednu jedinu pjesmu. Nerazumljivu, 

a lijepu, kao što je lijep pijev slavuja na jeziku 

koji nitko ne razumije. 

ZLATO I KRV

Zlato i krv. Sunce poslije svitanja sve pozlati.

Zlati se kosa stabala – šumskih svetaca i svetica. 

Zlati odjeća ptičjih svećenika i ministranata. 

Zlate krila zmijskih anđela. Zlate kelihi cvijeća… 

Prije nego se smrkne, nevidljivi dželat na obzorju 

suncu glavu odreže i njegova krv sve preko dana 

pozlaćeno poškropi. Preko noći, dok mu se glava

u bezdan kotrlja, sunce gleda svojim crnim

ugašenim očima. U mraku je njegova krv nečujan 

krik koji me često oznojenog iz sna probudi.

DIJETE U MENI

Dijete u meni često radoznalo poviri

pod suknju noći. Potom mu cijeli dan,

isto kao u snovima, na dnu očiju,

dubokih zelenih bunara, sija bezbroj

golih zvijezda.

KAO MLADOG SRNDAĆA

MALI ROGOVI

Kao mladog srndaća mali rogovi,

kojima do krvi trlja o grane i koru

drveta da s njih skine baršunasto-

mahovinastu prevlaku, tako su i mene

svrbili prsti prije nego sam napisao

prvu pjesmu. I ne samo prvu, nego

svaku poslije nje, koja dođe tako 

usred noći kao i usred dana. Jednom

iz blistave tame, drugi put iz neprozirne

svjetlosti. A nitko ne zna, gdje se

uistinu rađa. Otkuda izvire. Kao što

nitko ne zna, gdje se rađa ljubavni zov

srndaća, koji prije ili kasnije prizove

samo smrt.

TI SI SUNCOKRET I U MRAKU

Ti si suncokret i u mraku. Kada nas sunce

napusti i za sobom pogasi sva nebeska i

zemaljska svjetla. Mjesec, zvijezde, krijesnice

i plamteće boje cvijeća. Kada se polako

smrači i ubrzo potom ne vidi više ni prst 

pred okom. Kamen ili korijen na putu 

kroz vinograd ili gustu šumu. Sva naša odjeće 

u brzini skinuta i bačena na pod oko postelje, 

u koju liježemo goli kao drveće u jesen, 

kad mu jaka bura otpuše i posljednji list. … 

Ti si suncokret i u mraku. I onda kada 

jedno drugom okrenemo leđa i zagrljena smo 

dva pitanja koja će ostati bez odgovora 

do kraja mračne hladne noći, koja se nastavlja 

iz dana u dan. U kojoj su i bijele plahte crne. 

I crni su prozori, kroz koje sve do svitanja 

možemo gledati još samo u sebe. I istodobno 

jedno u drugom tražiti skriveno sunčevo blago.

A vrijeme nam kljuje oči.

NISAM NI SVETAC NI GREŠNIK

Nisam ni svetac ni grešnik. Svoju crkvu, 

kao puž svoju šarenu kućicu, nosim sve vrijeme

sobom. Njeni pokretni zidovi su od zraka.

Njen pod – ako nije kamen – travnat.

U travi bezbroj ljubičica, ivančica… Na njenom

stropu, među oblacima koji jure nebom 

ili iza njih, bezbroj svjetlucavih zvijezda.

Zidovi su islikani brežuljcima, šumama i

vinogradima. Iza njih se jednom vidi, 

drugi put naslućuje more. Boje indiga. … 

U svojoj crkvi slušam propovijed vjetra i kiše.

Misu sunca, od kojeg sam primio prvu 

i posljednju pričest. Svjetlost i toplinu. 

Slušam i ponavljam molitvu ptičjeg pjeva

i mirisa cvijeća, koje prati zbor svih dosad

rođenih, svih umrlih i onih koji će se tek

roditi. … Nisam ni svetac ni grešnik. …

Znam da ranjavam i ubijam svakom svojom

kretnjom, svakim dahom, poljupcem…

A ljubavlju pokušavam liječiti rane drugom

i sebi, koje mi najčešće zadaje ljubav.

I ljubavlju vratiti drugog i sebe iz mrtvih

u život, koji je moguće strašniji od smrti.

Ne rijetko mi se to posrećilo. A svjestan sam

da se i najboljem majstoru jednom počnu

tresti ruke, kao što vremenom slabi vid vidaru

i ne može više razlikovati ljekovito bilje od

otrovnog… A i toga da kada čovjek umre

jedan je manje među onima koji nose njegov

lijes od doma do groba.

SVAKI DAN MISLIM NA SAMOUBOJSTVO

Svaki dan mislim na somoubojstvo. Od rane

mladosti. I prije nego sam saznao da ga je mama

zajedno sa mnom u naručju, starim jedva

tri godine, pokušala izvršiti, a spasili nas

u posljednji trenutak. Na njega mislim kada sam

sam. A sam sam cijeloga života. Kada oko mene

na ulici vrvi mnoštvo nepoznatih ljudi ili se

s tijelima onih čija lica ne vidim tiskam 

u prepunom gradskom autobusu, a i kada sam

među bliskima, s članovima obitelji ili 

prijateljima. Kada s njima, uz čašu vina,

razgovaram o bilo čemu. O lijepim ili ružnim

stvarima u životu. O ljubavi i mržnji, bolestima 

i lijekovima, bolu i jednako neizrdživoj ljepoti… 

Kada razgovaram s onom koju najviše volim 

ili kada šutimo, kada se samo dotičemo golim 

tijelima i čini nam se da toplina zagrljaja odgoni 

i najgoru studen. Kada čitam i prije nego napišem 

pjesmu. Žalosnu ili veselu. … Svaki dan mislim 

na samoubojstvo. …  Zašto bih ga izvršio, gdje, 

kada, kako… i zašto ne. U mislima sam dosad 

imao na tisuće razloga. I tisuće načina. Mnoge 

poznate, više puta iskušane i još više nepoznatih, 

koji vjerojatno ne bi zakazali. Iskreno rečeno, 

razmišljanje o tome me je često čak zabavljalo. 

Pri tom sam istodobno mislio na one koje sam volio 

i koje još uvijek volim, te zaboravljao na mnoge

razloge za i poneki protiv. … Svaki dan mislim

na samoubojstvo. … Pražnjenje napunjenog pištolja 

i skidanje namaknute omče uvijek me je iznova 

uvjeravalo u jaku želju za životom, kao što me je 

ljubav uvijek iznova uvjeravala u svoju stvarnost 

tek kad sam došao do ruba njenog bezdana. Bilo 

kako bilo, znam da ću živjeti sve dok budem 

svaki dan mislio na samoubojstvo.

VEĆ TISUĆU PUTA JE BILO REČENO

DA JE ŽIVOT BESMISLEN

Već tisuću puta je bilo rečeno da je život

besmislen. To ne poričem. Čak se slažem 

s tim. U svakidašnjem životu, i onda kada se

od njega udaljavam, a istodobno mu se još više

približavam, slušajući ispovijedi živih i mrtvih

pjesnika s kojima danonoćno razgovaram.

A kada sam sred vrta, prepunog cvijeća,

okružen njihovim bojama i mirisima, umnoženim

pjevom ptica, zagledan u tebe što gola, 

poput moje nenapisane pjesme, ležiš u travi

i zlatnim dlanom te miluje sunce, svaki put se

pitam nema li taj lijepi besmisao kakav dublji

smisao. 

KADA MI JE PRETEŠKO BREME 

ŽIVOTA

Kada mi je preteško breme života,

pogledam malu ljubičicu, koja

sred travnjaka, sa smiješkom na licu

nosi svoj komad ogromnog neba.

Uzvratim joj smiješak. I pomirišem je.

Onako kao što tebe, dušo, što skupa

sa mnom već godinama nosiš preteško

breme ljubavi, uzvratim smiješak 

i pomirišem te dok goli i oznojeni 

ležimo na zgužvanim plahtama 

i ne pitamo se o smislu života.

BUDIM SE KRAJ TEBE

Budim se kraj tebe. … Sviće. Sunce

izlazi. Milujem te još neprobuđenu.

Milujem te, hladnu, toplim dlanovima.

Postaješ sve toplija. Vruća. … Pečeš. …

Dugo gledam u nebo. U plavu čašu.

Sve dok mi se praznina iz nje ne pretoči

u oči. … Sunce zalazi. Smrkava se.

Milujem te još neprobuđenu. Milujem te,

toplu, hladnim dlanovima. Postaješ sve

hladnija. Studena. … Pečeš. … Kraj tebe

hvata me san. … I ti ćeš me, stijeno

na kraškoj ledini, u svojim snovima,

opet zagrliti kamenim rukama.

NE JA U KUĆI, NEGO KUĆA U MENI

BUDNOM SPI

Ne ja u kući, nego kuća u meni budnom spi.

Iza sklopljenih vjeđa njenih prozora svjetlo

još gori. Crvena, kao što su crvene oči bijelog 

zeca kojeg na fotografiji moj pokojni otac 

u naručju drži. … Ne ja u kući, nego kuća

u meni budnom spi. … Sve duže, mračnije

i hladnije su zimske noći. Samo naša ljubav,

ljubavi, tinja u potpunoj gluhosti svijeta i

tišini. Nečujna je vatra u peći. Nečujno dišu

usnuli. Nečujni su mrtvih ptica glasovi. …

Ne ja u kući, nego kuća u meni budnom spi. …

Meni se čini da su joj u snu izrasla krila. Da leti.

Da oko nje na tisuće zvijezda treperi i svijetli.

Ili da je u nebo, kao dijete, na ramenu debeli

korijen velikog oraha u dvorištu nosi. 

Oraha koji se u dubokom snu znoji, jer

po njegovom tek sanjanom lišću crni strah

rosi. I njegovo lišće srebrno opojno zamiriše.

Budnog me probudi. 

OTVORENA SU VAM VRATA MOGA DOMA,

PRIJATELJI

Otvorena su vam vrata moga doma, prijatelji. …

Danonoćno. Tebi, vjetre, koji ih za sobom

uvijek glasno zatvaraš, a mačke ostavljaju

uvijek otvorena. I tebi, svjetlosti, što dolaziš

kad iz njega, jednako tiho, ode tama, koja se

u njega vraća, kad ga ti napustiš. I vama,

ptičji glasovi i mirisi cvijeća iz vrta koji se, 

na putu do njega međusobno pomiješate,

tako da ne mogu razlučiti kojoj ptici i

kojem cvijetu pripadate. Ili, čak, nepoznatoj

i nepostojećoj cvijet-ptici koja istodobno pjeva

i miriše. … Otvorena su vam vrata moga doma,

prijatelji. … Vrata, iza kojih ćete, kada ih

otvorite, nad sobom ugledati nebo za krošnjom

jabuke, drugi put zvijezde i prozore, sadržina

kojih se odslikava na staklu slika na zidovima.

Bogati ih i neprestano ih čini drukčijim.

Slične snovima, kao što je snovima slično

sve u mom životu i u mojim pjesmama,

kojima su slični moji snovi. … Otvorena su vam 

vrata mojega doma, prijatelji. … U njemu su

sve moje uspomene mlade, kao što su

mlade sve moje dosadašnje ljubavi i ne staraju se,

kao što se ne staraju mlade jele od kojih su

načinjeni stolice, stol, stepenice i police. 

Kao što se ne staraju sve moje pročitane i

nepročitane knjige. I u njima već stoljećima

mladi ljubavnici i mladi mrtvaci. Kao što će

ostati vječno mlad mjesec nad krošnjom drveta

u noći, korijenje kojeg je ostalo na dlanu

slikara Safeta Zeca. … Otvorena su vam vrata

moga doma, prijatelji. … Danonoćno. Vrata doma

u kojem stare samo lica ogledala.

KADA ME TKO POSJETI

Kada me tko posjeti, pokažem mu kuću i vrt.

U kući stare i nove knjige. U vrtu staro i

novo cvijeće i drveće. Kameliju, forziciju, 

magnoliju, gliciniju… Tisu, himalajski bor, 

tamarisku… I još koješta lijepog, u tom kraju

rijetkog. A kad sam opet sam, vratim se 

knjigama ili u vrt. U njemu često napustim 

vatromet boja i mirisa te odem u najudaljeniji, 

zarasli mračni kutak. Gdje je, ispod gustog granja

zove i velikog lišća smokve, među kupinama

i koprivama, skrito đubrište. U njemu su 

lijepi slijepci, zelene i smeđe naborane žabe,

puževi, škorpioni, pauci, gusjenice, skakavci,

rogači, zrikavci, bogomoljke, koje se ljube

do posljednjega daha… Čak velik jež. Još

topla i već ohlađena napuštena gnijezda

kosova, osinjaci… Mravinjaci, krtičnjaci… 

I na tisuće svakovrsnih buba. Bijelih, crnih,

crvenih, šarenih, bezbojnih… Koje lete na sve

strane i šušte svojim prozirnim krilcima, 

te tiho ili glasno zuje. Svi šumovi, zvuci i

glasovi tog, pred pogledima skrivenog svijeta

u dubokoj sjenci, koji miriše na vlagu i 

trulež, združuju se u himnu životu koji se

neprestano rađa iz onoga što neprestano umire. 

SJEDIM NA KAMENIM STEPENICAMA

ISPRED KUĆE

Sjedim na kamenim stepenicama ispred kuće.

Zatvorenih očiju. Jako sunce mi je pozlatilo

vjeđe, kao što ih pozlati antičkim kipovima,

koji mogu gledati samo u daleku prošlost.

I tople ih od sunčeve svjetlosti neću da otvorim.

Mogu samo čuti kako mi se bliže sumrak i 

mahovina, tihim koracima bezbrojnih sitnih

nogica. Mahovina, koja je već odavno preplavila

vrt. Koja se s lastavicama nezaustavljivo seli

sa sjevera na jug. Koja će početi puzati

po mojim bosim nogama. Potom se uspinjati

po tijelu kao da se po njemu uspinje na tisuće

mrava. I kad budem potpuno zarastao, nastavit će

svoj put po zidu kuće i preko krova dalje, sve do

mora, koje se talasa za vjeđama mojih zatvorenih

očiju, koje tada neću moći otvoriti i kad bih htio. 

SVE STARI

Sve stari. Iz dana u dan je sve starije.

Kao što je iz dana u dan starija moja

i tvoja majka, mlade još samo na

fotografijama u starim obiteljskim

albumima. I kao što smo iz dana u dan

stariji nas dvoje i starije sve što volimo.

Tvoja djeca i moje pjesme. Mačke,

ptice, cvijeće, drveće, zvijezde, sunce i

svemirska tama. … Sve stari, dušo,

koja mi često kažeš, srce. Svijet stari,

kao što stare naša tijela, koja su onakva,

kakva su bila nekada, očuvana samo u

formalinu uspomena. Iz dana u dan je

sve stariji. I sve je starije. I nas dvoje. 

Manje u vlastitim nego u očima drugog, 

koje stare i ne vide što se krije iza viđenoga. 

Što također stari. Kao što vjerojatno stare, 

dušo, i naša često djetinje vesela staračka 

srca i još češće djetinje žalosne duše. 

Koje se, kad smo zagrljeni, smiju i plaču 

istodobno.

KADA SE ZAUSTAVIM NASRED VRTA

Kada se zaustavim nasred vrta i za trenutak se

izgubim u vremenu i prostoru. Kada se pred

mojim očima raskrije tajna prvog otvorenog 

pupoljka crvene kamelije. Kada začujem kako

diše iz zimskog sna probuđena mlada melisa,

kako s još gole jabuke kaplje med slavujevog

glasa… Kada se zaustavim nasred vrta i 

za trenutak se izgubim u vremenu i prostoru,

nevidljivi pauk mi tankom paučinom, kao da je

spletena od zlatnih niti jutarnjih sunčevih zraka,

oči premreži. 

MILUJEM LIPICANERA

Milujem lipicanera koji će, jednoga dana, 

biti glina. Milujem ga tako kao što kipar

Jakov Brdar miluje glinu, koja će, jednoga

dana, biti lipicaner.

UMRLA JE MAGNOLIJA

Umrla je magnolija. … Detalje neću pominjati.

Oni zamagle suštinu. … Umrla je magnolija,

bijela, zvjezdasta. Ona koju sam prije više

godina posadio u vrtu iza kuće. Koja me je

već odavno prerasla za glavu. Umrla je onako

kao što umiru djeca prije roditelja. U trenutku.

Neočekivano. Mlada i zdrava. Bar se nije vidjelo

da je bolovala. Umrla je pred mojim očima.

Ne doslovno, jer sam bio u tom trenutku 

okrenuo glavu u stranu. Ka zlatnoj rajskoj

jabuci i njenom crvenom lišću. … Ukratko,

umrla je magnolija. I ako postoji duša, njena će,

jako mirisna, lutati do kraja života. Ako uopće

postoji kraj na kružnom putu, na kojem je svaki

početak istodobno kraj. I, možda, obratno. … 

Umrla je magnolija. … Gdje će sada njen miris

zavoditi pčele? Po kojem će dječaku, preko 

noći sazrelom u mladića, sniježiti bijele latice

njenih cvjetova, kada se pred zoru probudi 

sav oznojen, s ispucalim usnicama, žedan

ljubavi? Kao što sam ljubavi, dušo, žedan ja

koji noćas ne mogu spavati. … Jer umrla je

magnolija.

DANAS JE SIVO NEBO I NAD TOMAJEM

Danas je sivo nebo i nad Tomajem. Sve je

promijenilo boju. I bistre oči one koju ljubim.

I u tom sivilu je svaki crveni cvijet, tulipan, ruža,

božur ili mak, živa rana. Uspomene, snovi.

žudnje i želje jednaka gorčina, koja i poslije 

žličice meda i čaše vode, kada nestane trenutna

slatkoća, ostaje ne samo u ustima, nego u duši

i srcu. U srcu, koje sred ljeta smrzava u kući

koja je dosad bila njegova jedina sigurna

zavjetrina pred olujama života. … Danas je

sivo nebo  i nad Tomajem. Ni zračka sunca,

od svjetlosti kojeg bi zablistala bar tanka nit

paučine. I na sve je pala sjena sveprisutne smrti.

Tajanstvenije od bilo koje žene. Smrti, u koju sam,

krišom, na smrt zaljubljen od ranog djetinjstva.

S kojom varam onu koju volim, kao što sam 

s njom varao sve one koje sam volio prije nje.

SVAKI DAN JE DAN MRTVIH

I TEK ROĐENIH

Svaki dan je dan mrtvih i tek rođenih, koji će,

prije ili kasnije, umrijeti. Siv i kišan ili vedar

i sunčan. Svaki dan se čuje šuštanje zvijezda,

koje, poput suhog lišća u jesen, padaju s krošnje

svemira. Svaki dan mi, ljubavi, kao i ja tebi,

pomažeš živjeti i umirati. Ne zaboravljamo,

ni onda kad smo najžalosniji ili najveseliji,

da je svaki dan dan mrtvih i tek rođenih, koji će,

prije ili kasnije, umrijeti. A ni to da smo 

iz jednog u drugo tisućljeće prokrijumčarili 

našu ljubav, tiho i nevidljivo, kao što se 

svake godine u našem vrti iz zime u proljeće

prokrijumčari miris kalikantusa. … Svaki dan je

dan mrtvih… Živi su samo oni koji ih prebrojavaju.

NA KRAJU

Na kraju ću poput škorpiona

poljubiti vlastitu smrt.

PJESMA U KOJOJ, IZUZEV U NASLOVU,

NE POMINJEM SMRT

Ruka, koja te je milovala, napisala je

ovu knjigu, posadila drveće i cvijeće

u vrtu, sazidala kameni zid i načinila

još ponešto u vrijeme svog dugog i,

istodobno, kratkog života. Kao što je to

svaki život. … Hoće li sutra, u sjeni

dozrele trešnje, ovu knjigu listati

lijepa, tvojoj slična, poput jasmina

bijela i mirisna ruka, a na kamenom 

zidu, kao danas, ležati šarena zmija

i spokojno se sunčati?

NA KRIŽU LJUBAVI (2008)

                                                          Urški Lunder

Zajedno smo posljednji put skinuli,  umili

i obukli moju ženu, umrlu ljubav

Zajedno smo posljednji put skinuli, umili

i obukli moju ženu, umrlu ljubav. Prvi put

sam je skinuo na dugačiji način nego 

toliko puta dosada. Polako i da je, pri tom, 

nisam ljubio. Umila si je nježno, kao da 

još uvijek osjeća bolove ili kao da umivaš

dijete. Stavila si joj maramu oko glave 

kako ne bi imala otvorena usta. I novčiče 

na vjeđe da ne gleda više ovaj svijet. 

Pomagala si mi da je obućem. I obukli smo 

joj ono što je najviše voljela i u čemu 

mi se najviše sviđala. Pri svemu tome 

ruke su nam se više puta srele i dotakle, 

ali kao da to uopće nismo primijetili.

Među nama, kao ženom i muškarcem, 

još je bila udaljenost tisuće svjetlosnih 

milja. Istina je, da sam te svaki put, 

kada si došla i kada si otišla, u zahvalu 

za sve što si učinila za nju, na vratima 

srdačno poljubio u obraz. Moguće i svaki 

naredni put s više zahvalnosti, jer si joj 

savjesno pomagala da, što je moguće 

spokojnije, bez straha pređe granicu, koja 

dijeli ono prije smrti od onoga poslije

nje. I u zahvalu sam ti poklonio nekoliko

svojih knjiga pjesama i priča. I sve se 

među nama slagalo i, kao što se kasnije

pokazalo, složilo tako, da je, poput suhe

trave, samo čekalo iskru, koja će zapaliti

vatru. I dogodilo nam se što nam se, kao

što sve potvrđuje, moralo dogoditi. Zagrlili 

smo se i zagrlila nas je vatra, u kojoj i

oko koje smo plesali cijelu zimu i proljeće.

Vatra, koju smo, usred proljeća, kako bi 

ti produžila svojim već odavno izabranim

putem, a ja nastavio sa svojom tomajskom

samoćom, gasili bosim nogama. A sada

hodamo po žeravici, ne znajući hoće li se

pretvoriti u pepeo ili upaliti novu vatru. 

Na grob moje žene, kojoj si ti pomagala

umrijeti bez bolova…

Na grob moje žene, kojoj si ti pomagala

umrijeti bez bolova, a meni i dalje 

živjeti s njima, došli smo s rukom u ruci.

Zagrlili smo se i poljubili. I time se,

s najvećim poštovanjem, poklonili 

istodobno smrti i ljubavi.

Kao Kolumbo Ameriku, tražeći Indiju,

i ja sam tebe otkrio slučajno

Kao Kolumbo Ameriku, tražeći Indiju,

i ja sam tebe otkrio slučajno. Mada smo

godinama živjeli u susjedstvu, nikada se

ranije nismo sreli. Dotada smo, vjerojatno,

išli u isto vrijeme različitim ulicama i 

istim ulicama u različito vrijeme. Moguće 

i istom ulicom u isti vrijeme, ali u 

suprotnom pravcu. A ako smo se i sreli,

ti nisi znala, da sam to ja, isto kao što 

ja nisam znao da si to ti. … Kao Kolumbo

Ameriku, tražeći Indiju, i ja sam tebe

otkrio slučajno. Potom nas je, bukvalno,

smrt zbližila, a ljubav združila. I otada

slavim slučajnost, mada ne znam da li

uopće postoji.

Kod nas se i smrt osjećala doma

Kod nas se i smrt osjećala doma,

mada nas dvoje zajedničkog doma uopće

nismo imali. Sva naša boravišta bila su

privremena, kao što je privremen i naš

život. Sve vrijeme smo je pominjali ili

govorili o njoj. Čak više nego o životu,

u koje nam je donosila više radosti nego

žalosti. Kad si dolazila s posla, donosila

si miris smrti, a bila si zadovoljna ako je

toga dana neki bolesnik ili bolesnica,

najčešće starac ili starica, za koje si  

brinula i smatrala ih, kao što ih još uvijek

smatraš, svojim ljubavnicima i ljubavnicama,

okončao patnju i umro. Posebno ako je

umro bez bolova, smiren. A katkada čak

nasmiješen. I onda smo i nas dvoje bili

veseli i nasmijani. … Kod nas se i smrt

osjećala doma. I sam sam je smatrao 

članom obitelji, mada nas dvoje nikada 

nismo bili prava obitelj, nego nešto manje

i istodobno više od nje. Ne jednom sam,

kada si kuhala, a ja pripremao stol za 

ručak, greškom, stavio na njega umjesto 

dva, tri tanjura.  

Znam da je tvoj ljubavnik, draga, vjetar

Znam da je tvoj ljubavnik, draga, vjetar.

I da se je s njim svakom drugom koji to

nastoji biti teško takmičiti. Brži je od

svakog drugog. Ni meni ništa ne pomaže

što sam nekada bio među najbržim. Vodi te

svim svojim čarolijama, htjela ili ne, samo 

u jednom pravcu. Ne dozvoljava ti da ideš

stranputicom. Uz to je nježniji, ne samo

od mene, nego od svih koji su te dosad

milovali, jer te miluje s tisuću baršunastih

dlanova istodobno. I svuda. I strasniji je

od drugih ljubavnika. Njegova požuda

pali najveću moguću nevidljivu vatru.

A, pri tom, gasi sve svjetiljke, izuzev

plamena one koja je u tebi. Koja ti svijetli

na mračnom putu u sebe. Na kraju kojeg

ćeš se, nadaš se, konačno sresti s svojim

pravim licem, na kojem neće biti nijedne

maske i nikakve šminke više. Sresti sama

sa sobom, koja nećeš više biti ona, koja

ti se činila da si ili kakvu su te drugi, 

zajedno sa mnom, vidjeli. Taj put je uzak

i strm. Upravo to je bilo za tebe izazov.

Njim ide, mada i taj ne lako, samo jedan 

sam. Zato si me, bez riječi, s na tom putu

suvišnom prtljagom ovozemaljske ljubavi, 

ostavila u podnožju planine, gdje se put

počinje uspinjati strmo nagore. I, ne 

okrećući se, uspinjala si se njime sve 

više i više. Gledao sam za tobom, sve dok

mi se činilo da te vidim. I potom. Kada sam

još samo vidio iznad oblaka snijegom 

prekriveni vrh visoke planine. Koji gledam

još uvijek. I vidim kako na njemu snažan

vjetar, koji te tamo nestrpljivo čeka, na

sve strane razmeće snijeg. 

Otišla si, draga, svojim putem kroz mračnu 

šumu u kojoj nema nijednog puteljka

Otišla si, draga, svojim putem kroz mračnu

šumu u kojoj nema nijednog puteljka.

Trčala si između drveća i grmlja prema

glasu koji si prvi put čula u dječjim 

snovima. Nehotice si me ranila granom

punom trnja. Krv teče iz otvorene rane na

grudima. Osjećam jaku bol i volim je, 

kao što još uvijek volim tebe, draga, 

koja si otišla svojim putem kroz mračnu 

šumu u kojoj nema nijednog puteljka.

I, zaustavljen na raskrižju nepomičan se

smiješim od lijepe jake boli na križu ljubavi.                               

Kako bih se i danas, kada nisi pored mene,

s tobom gledao oči u oči

Kako bih se i danas, kada nisi pored mene,

s tobom gledao oči u oči, ljubio u usta i 

strasno grlio, gledam oči u oči, ljubim u usta i 

strasno grlim sve. Zrak, vodu, zemlju i

vatru.

Ležao sam u postelji, kada si došla nečujno

Ležao sam u postelji, kada si došla

nečujno. Ne čuvši da si otvorila vrata

i za sobom ih zatvorila. Kao ni tvoje

korake, kada si šetala po kući. Pod 

tvojim bosim stopalima nijednom nisu

zaškripale drvene stepenice ili daščani

pod. Samo kada si mi se približavala,

učinilo mi se kako je zrak, koji je 

uzmicao pred tobom, ustalasao svilenu

plahtu kojom sam bio pokriven. Ležao sam

nag, zatvorenih očiju, na ničijoj zemlji

između snova i budnosti. Čelo mi je 

dotaknuo tvoj nježni dlan. Čak nije ni

dotaknuo, nego je lebdio iznad njega,

kao suhi list, koji još ne zna hoće li pasti

na zemlju ili se, ponovno, polako dići u

nebo. Na vjeđe su mi pale sjene tvojih

trepavica, kao da je na njih počeo sniježiti

zlatni prah s krila šarenog leptira. Da si

i ti bila naga kazivao je ovlašan i nježan

dodir malinastog vrha tvoje dojke s već

kot kosa sijedim dlakama na mojim 

grudima, koje su, orošene, svjetlucale 

poput trave na vrtu u prvi osvit. Tvoje

nosnice mirisale su cvjetna polja moje

gole kože. Vrat, rame, pazuh… Tvoje

usnice, kao usnice crvene ruže, ljubile su

auru moga tijela boje duge. Zaustavile

su se na ruci koja je ležala preko plahte 

i dugo ljubile prste na njoj, koji ti do 

tada nisu bile napisale nijednog stiha,

mada si očekivala bar jednu ljubavnu 

pjesmu. … Ležao sam u postelji, kada si

došla nečujno. Poput svjetlosti, koja je

bila u sobi i, kada sam otvorio oči, nije je

bilo više. I svuda je bila tama. Kroz 

otvoren prozor, na kojem je jedva primjetno

vijorila zavjesa, vidjelo se da je još noć.

Ne upalivši svjetlo, pored postelje sam 

napipao olovku i na komadiću papira

napisao ovu pjesmu o tvojoj posjeti i

za tebe, još jedna moja prva Pjesmo.

U jednom od pisama napisao sam ti…

U jednom od pisama napisao sam ti da te

milujem dlanovima od riječi, a sada 

dlanovima milujem samo tvoje tijelo od riječi.

Tvoga kruha ljubavi od riže nema više

Tvoga kruha ljubavi od riže nema više.

Pojeo sam ga do posljednje mrve. Čak njih 

nisam ostavio ni pticama ni mravima.

Sada su moji dlanovi prazna gnijezda

Sada su moji dlanovi prazna gnijezda.

Gdje će se odsada gnijezditi tvoje, meni

drage, male lijepe drhtave dojke?

Nekada sam tvoje lice uspoređivao s lunom

Nekada sam tvoje lice uspoređivao s lunom,

a sada lunu uspoređujem s tvojim licem.

Na još jedno pitanje nemam odgovor

Na još jedno pitanje nemam odgovor:

Je li lakše ili teže biti sam, s tobom

ili s tobom, sam?

U glini na vrtu otisak tvog bosog stopala

U glini na vrtu otisak tvog bosog stopala.

Poslije kiše je u njemu jezero iz kojeg

nekoliko dana piju žedni leptirovi.

I nas dvoje smo, draga, bili Orfej i Euridika

I nas dvoje smo, draga, bili Orfej i 

Euridika. Ne samo tada kada smo

išli goli iz podzemlja, iz prizemlja kuće,

koja je ukopana u zemlju, stepenicama

gore na njen sprat, do spavaće sobe,

u kojoj smo najmanje spavali. Ti si

išla ispred mene, očaranim skladnim

kretnjama tvog tijela, očarana pogledom

na vrt iza kuće. Rajski. U kojem je

sniježio bijeli behar jabuke. Nismo

imali strpljenja čekati da na njoj izrastu

jabuke. Da izaberemo najljepšu i 

zagrizemo je. Počeli smo se odmah

grliti i ljubiti, ne misleći na neizbježni

kraj biblijske priče i toliko puta u životu

ponovljeni izgon iz raja. I kada smo se

vraćali, niz stepenice, išla si ti ispred

mene. Kao što si išla ispred mene i kada

smo s poda pokupili suho lišće naše

odjeće i vratili se u svakodnevni život,

koji više nije bio svakodnevan. I nikada

više neće biti. Ni za mene ni za tebe. 

Ne samo budeš li se, htijući ili ne, 

okrenula i ponovio se tragični kraj

mitološke priče ili ćeš ići svojim putem,

ne osvrnuvši se i ne provjeravajući idem

li za tobom. … I nas dvoje smo, draga,

bili Orfej i Euridika. I to smo ostali.

Ja ću ići za tobom i ne budem li te vidio

i bude li mi se samo činilo da ideš ispred

mene. Čak budem li, u mračnoj noći, 

skrenuo s puta i išao dalje sam kroz 

cjelac crnog snijega.

Jedni mudraci kažu da je u životu sve

gubitak… 

Jedni mudraci kažu da je u životu sve

gubitak, drugi da u njemu nije ništa 

gibitak. Jedni pjesnici da sve vrijeme

treba plakati, drugi da ne treba nikada

plakati. … Ne smatram se mudracem,

a, mada pišem pjesme, ni pjesnikom. 

Mislim da je i da nije sve gubitak te da

za izgubljenim jednom treba, a drugi 

put ne treba plakati. Naime, kada kažu,

da je sve gubitak, sjetim se izgubljenog

prije nego je bilo izgubljeno i veseo

sam. Smijem se. A kada kažu da nije

ništa gubitak, pitam se, gdje je ono što

je bilo, a nema ga više i žalostan sam.

I plačem. Plačem i smijem se, žalostan

sam i veseo tisuću puta u jednom jedinom

danu i bezbroj puta više u jednoj samoj

noći. Bio sam, draga, veseo, kada si bila

sa mnom. Žalostan, kada te više nije bilo.

Veseo sam, kada te se sjećam iz vremena

prije toga. Ne prestajem se smijati  i

plakati. Sve vrijeme plačem sa smiješkom

na ustima i smijem se sa suzama u očima.

Znam da kraj naše ljubavi neće značiti

kraj svijeta

Znam da kraj naše ljubavi neće značiti

kraj svijeta. Ali mene zanimaš ti, a ne svijet.

Ispred prozora je, draga, brajda i na njoj

je dozrio grozd

Ispred prozora je, draga, brajda i na njoj

je dozrio grozd. Kao vrijeme. Jer kraj je

ljeta i već počinje jesen. Donedavno zelena

zrna već imaju boju jantara. Nešto sam ih

ostavio za tebe. Nešto pojeo sam. Nešto 

ih je pozobao vinski drozd. Poslije jeseni

bit će zima. Možda posljednja. Sveopća.

I sve će otići u ništa. Grozd. Ja. I drozd.

Vrata moje kuće bit će i dalje otvorena

Vrata moje kuće bit će i dalje otvorena.

Odsada, kao što su bila i dosada. Mada ti

nije trebalo zvoniti ili kucati, kada sada

netko sred dana ili noći pozvoni ili

pokuca najprije pomislim da si to ti.

Da si se vratila. I trčim da ti otvorim.

Možda ćeš se, prije ili kasnije, vratiti.

Isto kao što si otišla. Bez riječi. I ne

budeš li sama rekla, neću te pitati gdje si

bila i kako ti je bilo. Zagrlit ću te i 

poljubiti isto kao što smo se u naše 

vrijeme grlili i ljubili. I bezbroj naših

pisama završili upravo riječima: Zagrljaj

i poljubac. Isto ću učiniti i dođe li 

prije tebe smrt. Zagrlit ću je i poljubiti.

Volio bih, kada dođe, da bude slična

tebi, ako ne ista. Da ima tvoje lice. 

Tvoje oči, ruke, kosu… Čak u nekoj tvojoj

šarenoj haljini. U jednoj od onih jarkih

boja. Da između vas ne mognem razlikovati

tko je tko. Isto kao ni jesi li se vratila 

ti prije nego nego je ona došla ili je ona 

došla prije nego si se ti vratila.

Napomena

U knjizi Svuda tražim pjesmu je izbor pjesama iz osam mojih pjesničkih zbirki. Iz zbirke Barbara i barbar, koja je izašla u beogradskoj Prosveti, 1990. godine i, zbog več pucanja po šavovima nekadašnje zajedničke države, nije bila dostupna u Sarajevu. Iz knjige Plamen, žar, pepeo i obratno, koju je izdavačka kuća Veselin Maleša iz Sarajeva formalno objavila krajem 1991. godine, kako bi knjiga mogla biti izložena na Sajmu knjiga u Beogradu, a uistinu početkom 1992, kada sam i dobio prve autorske primjerke. Ali ni ta knjiga nije mogla doči u ruke sarajevskih čitatelja, jer je ubrzo po njenom istinskom izlasku otpočela opsada Sarajeva i rat u BiH. Iz Sarajevske knjige mrtvih, koja je izašla dvojezično, u Ljubljani, u Državnoj založbi Slovenije, u vrijeme opsade Sarajeva, 1993. godine. Iz zbirke Salomonov pečat, posljednje knjige koju sam napisao na jeziku koji se dotad, odnosno do rata zvao srpsko-hrvatski, a objavili su je, također dvojezično, 1995. godine, izdavačka kuća Mihelač iz Ljubljane i Društvo slovenskih pisaca u biblioteci dobitnika Medjunarodne književne nagrade Vilenica. Iz zbirke Kraški Narcis, prve koju sam napisao na slovenskom jeziku, a objavila ju je Študentska založba iz Ljubljane, u biblioteci Beletrina, 1999. godine. (Moj prevod Kraškog Narcisa zajedno sa Salomonovim pečatom objavio je Meandar iz Zagreba, 2002., u knjizi s naslovom Rana u srcu – slavuj u rani.) Iz zbirke  Veronikin prt (Veronikin rubac), koju sam, kao i sve svoje knjige pjesama poslije toga napisao na slovenskom jeziku, te potom prevodio na jezik svojih uspomena, kako otada nazivam svoju nekadašnju »kuću bitka«, a koja je objavljena također u Beletrini, 2002. godine. (Moj prevod te knjige objavljen je u Bosanskoj riječi iz Tuzle, 2006. godine.) Iz zbirke Rosa mystica, koju je objavila Litera iz Maribora, 2006., a godinu dana poslije toga i mariborski list Večer u elektronskom izdanju. (Moj prevod te knjige objavljen je u Bosanskoj riječi, 2007.) Te iz knjige Na križu ljubavi, koja je, u mom prevodu izašla u skopskoj izavačkoj kući Blesok krajem 2008. godine,  prije slovenskog izvornik, Na križu ljubezni, koji je u mariborskoj Literi izašao 2009. godine.  U izbor nisam uvrstio pjesme, koje posljednjih godina pišem u klasičnom haiku obliku i dosad su objavljene u pet knjiga na slovenskom jeziku i u četiri knjige u kojima su, pored izvornika i mog prevoda, objavljene na više jezika (na engleskom, makedonskom, češkom i bugarskom).    

                                                                                                          Autor

Svuda tražim pjesmu ………………………………. 
Barbara i barbar (1990)

tužaljka ………………………………………………

bijele perike na našim kriglama. pored nas sunča se

ne znam jesam li razumio ono što je 

promrmljao heraklit mračni ………………………….

gle, isus se smiješi sa raspela ………………………..

sačuvajmo najveću tajnu svijeta …………………….

jesam li rekao da je moja majka, sa stomakom

do zuba, stajala na ulici i brojala bombe

koje su avioni bacali na sarajevo ……………………

dok opišem krošnju procvjetalog kestena 

on već ocvao …………………………………………

cvijeće strasti …………………………………………

držimo se kandžicama jedno za drugo,

kao šišmiši, usred dana, o strop mračne špilje ……….

sunce je novčić koji blista na dnu neba ………………

projezdiše nebom, dušo, gola liriko,

bijeli lipicaneri ……………………………………….

ne govorimo mnogo, jedno drugom čitamo misli ……

kada je djed nestao u ratu, baka se zaljubila

u isusa ……………………………………………….

ljubio sam te u čelo dok smo razgledali izložbu

židovi na tlu jugoslavije …………………………….

poslije izložbe židovi na tlu jugoslavije

otišli smo na ručak …………………………………..

odbačen štiti, slomljen mač …………………………

vatri vatrino, zemlji zemljino ……………………….

jutro augustovsko zatiče me za stolom

pod maslinom. u tebi, još zelenoj, 

budi se mlado sunce …………………………………

 »pri mraku« – klokoće vino, puši se juha,

bijele salvete uzlijeću i slijeću ………………………

ima običnih života, ali sve ljubavi su neobične ………

milovanka i dragoljub …………………………………

s injem po bradi kosi ………………………………….

kada bih hodao na rukama, snijeg mi ne bi 

padao na glavu nego na stopala ………………………

nebeski cvijet …………………………………………

kafka je kriv za okupaciju praga,

kaže naš prijatelj tomaž šalamun …………………….

ne zaboravljajući jana palacha ……………………….

vječno mlad zaručnik smrti …………………………..
kupanje mrtvaca ………………………………………
živa trava ……………………………………………..
zadušnice ……………………………………………..
Plamen žar pepeo i obratno (1991)

Poslije razgovora s dušom ili 11. septembra 

1987. godine u Lipici, dok su, lipicanerima, 

u snu, izrastala krila …………………………………..

Još jedno obično poslijepodne 

u kojem je sve neobično ………………………………

Bezgrešno začeće ili plakali smo od smijeha, 

kad god smo odlazili u cirkusku šatru 

sa smiješnim ogledalima ……………………………….

Lete glave, vjetar odnosi šešire ………………………..

Ljubav vidi ono što nitko ne vidi, a ne vidi 

ono što svi vide ……………………………………….. 

Pisma koja sam ti pisao odlazila su u vjetar, 

a ruže koje sam ti slao slao sam u smrt ………………..

Boli, ali je lijepo ……………………………………….

Od tuge pregoleme smijali smo se glasnije 

nego ikada dotad ili samo na razglednicama 

Ljubljanica je zelena i duboka …………………………

Pjesma je kao i ljubav: ispljunut krvav ugrušak, 

isplažen jezik smrti …………………………………….

S ljubavlju je kao sa vjevericom –  sad je vidiš, 

sad je ne vidiš ………………………………………….

I u staračkom domu se nalaze i gube ljubavi …………..

Možda se moja izjava da ni praznina nije 

što je nekad bila ne dopadne novoj vlasti ili 

svoje pjesme iz zatvora morat ću napisati 

prije nego me zatvore, jer tko zna da li ću se 

u zatvoru domoći olovke i papira ………………………

Ne znam jesam li ovo rekao onome tko mi je to 

davno ispričao ili sam to davno ispričao onome 

tko mi je to sad rekao …………………………………...

Te godine, belgijski pjesnik, čije ime i kada bih znao 

napisati ne bih znao izgovoriti, bio je najnesretniji 

i najsretniji, ali i najuspješni učesnik »Sarajevskih 

dana poezije«, možda baš zato što nije pročitao 

ni jednu jedinu svoju pjesmu ili nismo primijetili

da je to učinio …………………………………………..

Pjesnikov dom u kojem već odavno nikog nema ………

Kuću kućom čine lastavice, govorio je Ćamil Sijarić, 

koji više nema ni kuće ni kućišta ……………………… 

Ne sjećam se dišem li u snu ……………………………

Hoćemo li još jednom ustati iz mrtvih …………………

Čitaš li ponovno istu knjigu, ona nije ista, kao što, 

sretneš li ponovno istog čovjeka, on nije isti …………..

Sarajevska knjiga mrtvih (1993)
Bijela zastava …………………………………………..

Avioni. Probijanje zvučnog zida. Sirene. 

Zračna opasnost ………………………………………..

Zalud neprestano dižem telefonsku slušalicu, 

okrećem brojčanik ……………………………………..

Breskva veća od bivše trospratnice, veća od sunca ……

Ostarjela djeca, podjetinjili starci ……………………...

Svaki zid u Sarajevu je zid plača ………………………

Požar gase i oni koji su ga podmetnuli …………………

Razbijeno ogledalo, razbijena slika svijeta …………….

Gradski duh …………………………………………….

S mrtvima, srećom, ne treba dijeliti posljednji gutljaj 

vode, posdljednji zalogaj hrane ………………………...

Bijeg iz sopstvene kože, iz tijela krhkog i ranljivog ……

Između dobra i zla ………………………………………

André Breton je rekao: André Breton je rekao prođi …..

Sa starim zlatom uspomena i mirisom smrti ……………

Domovi u pamćenju izbjeglica kao gnijezda 

u pamćenju lastavica ……………………………………

Zagrižena od zlata jabuka ………………………………

Što je veći plamen svijeće to manjom postaje 

njena tamna sjenka koja se ocrtava na zidu …………….

I opet će doći proljeće, doći ljeto, jesen, zima ………….

Sarajevo će, i ako ga ne bude, biti ono što je bilo ………

Povratak u grad …………………………………………

Privremeni boravak ……………………………………..

Na koncu, neće se znati ni tko postavlja pitanja, 

ni tko na njih odgovara …………………………………..

Crne zastave ……………………………………………

Salamonov pečat (1995)

Siromaštvo me je obogatilo ..............................……….

Jesi li i ti, ove noći, kao i ja ........................……………

Sretan sam poput slijepca iz Sidranove pjesme .......…..

Ma kuda šetao, šetam sarajevskim ulicama .............…..

U tom gradu živi i umire moja prva ljubav .............……

Moja majka, koja je stalno glancala escajg .............……

Tko je sve čitao moja ljubavna pisma .....................…….

Gdje su sarajevski čudaci ...............................………….

Mnogo čega su te poštedjeli, hladnooka djevojčice .…...

Noćas, mila moja, opet gradom šeta plamen ............……

Knjige - anđeli, kućna božanstva ........................……….

Iste smo pjesme, nekoć, čitali ..........................………….

Jedni pjesnici pišu kao što žive ........................………….

Pjesma je bila, i ostala, tvoj jedini dom, 

Marina Cvetajeva .......................................………………

U tvoj sirotinjski šešir, Ujeviću, padale su zvijezde ...…...

Svako pjesnikovo pismo pismo je mladom pjesniku .........

Širom, ljubavi, otvorimo oči ............................…………..

Nevidljivo, ljubavi, prepuno je smisla ..................……….

Nama više ništa, ljubavi, do ljubavi preostalo nije .....……

Prolaziš mi zvučnim prstima kroz kosu ...................……..

Iznova gradim kuću ......................................……………..

Jesam li ostao bez jezika ...............................…………….

Kraški Narcis (1999)

Kraški Narcis ...........................................………………..

Crni bor u noći bez zvijezda ............................…………..

Vječnost trenutka .......................................………………

Nenapisana pjesma .......................................……………

Noć zaljubljenika .......................................………………

Postelja usred polja ....................................………………

Ponovno je puhnuo snažni ratni vihor ............…………..

Sve je privid samo ......................................….…………..

Jesenje poslijepodne ....................................…………….

Prva pjesma .............................................………………..

Ljubavno pismo starca djevojčici ..................…………..

Plod ljubavi ............................................………………..

Ljetnje podne ...........................................………………

Još jedna ljubavna ......................................…………….

Nasred svijeta ..........................................……………….

Drvo sam koje hoda, trči, leti ........................…………..

Iz smrti probuđen mlad vojnik .........................………..

Labirint ................................................……….………..

Djevojčica među kristalnim čašama .................……….

Arabeska ................................................………………

Upitnik .................................................……………….

Zvijezda-ljubljena ......................................……………

Kako nastaje moja pjesma ..............................…………

Sjena ...................................................…………………

Godinama već živim samo od uspomena .........……….

Poslije kiše ............................................……………….

Proljeće na Krasu .......................................……………

Zalazak sunca ...........................................…………….

Ljubim i za vas .........................................…………….

Antipjesma ..............................................……………..

Zvijer u čovjeku ........................................…………….

Groblje .................................................………………..

Veronikin rubac (2002)

Veronikin rubac ili umjesto predgovora ……………… 

Takav sam, kakav sam   ………………………………

Pogledaj dom svoj, anđele    ………………………….

U džepu još uvijek nosim ključ nekadašnjeg doma  ….

Poslije rata gradimo kuću ……………………………..

Sunce svuda i sve jednako grije   ……………………..

Sunce nad Tomajem   …………………………………

Kap si rose   ……………………………………………

Naš vrt ljubavi, ljubavi, rječnik je i gramatika 

moj pjesničkog jezika ………………………………….

Naš tomajski vrt je vrt ljubavi i uživanja   …………….

Kao što sam nekada želio  ……………………………..

Bezimeno drvo u vrtu ………………………………….

Često sam ponovno dijete ………………………………

Sve u meni i izvan mene je magično i mistično ………..

Zarđalim bajonetom iz prvog svjetskog rata ……………

Često smo uhvaćeni u paučinu šutnje …………………..

Uvijek, kada počnem pisati pjesme, 

mačak mi sjedne u krilo …………………………………

Kafka je pisao pismo i mom ocu  ……………………….

Danilo Kiš u bordelu muza   …………………………….. 

Ponovno cvjetaju perunike na pjesnikovom grobu   …….

Učimo žudjeti od kapnika u kraškim jamama ……………

Od tebe sam, dragi Borges, mnogo naučio ………………

Ne znam kada ću oslijepiti ………………………………

Nisu sve pjesme već napisane, dragi Rózewiczu    ………

Uspinjao sam se i silazio stepenicama tvojih stihova,

ljubavniče smrti, Federico Garcia Lorca    ……………….

Najednom se zablista usred vrta    ………………………..

Kada god se sretnemo, dugo se gledamo   ……………….

Ljubav me je načinila pjesnikom …………………………

Kada nisi sa mnom u vrtu ………………………………..

Nekada sam, u mladosti, pisao pjesme  …………………..

Kada sam uništavao korov u vrtu, mislio sam na tebe, 

Nelly Sachs ……………………………………………….

Uvečer je sve prepuno svjetlosti ………………………

Katkada vidim kraški krajolik Van Goghovim očima  ……

Cijelog se života opraštam od života  …………………….

Neću lovorovo granje spleteno u pobjednički vijenac ……

Rosa mystica (2005)

Pjesnik je otac i, istodobno, majka nerođene djece ……….

Svaki put kada kažem ili napišem riječ ljubav…………….

Pjesnikova riječ nije dijamant …………………………….

Ako je Bog u svemu ………………………………………

Pjesma mora imati ritam …………………………………..

Kad sam s tobom ………………………………………….

Moja mala svjetiljka ………………………………………

Kada je otišao Jure Detela …………………………………

Kolovoska noć u Medani. Pod Gradnikovom murvom ……

Zlato i krv ………………………………………………….

Dijete u meni ………………………………………………

Kao mladog srndaća mali rogovi ………………………….

Ti si suncokret i u mraku ………………………………….

Nisam ni svetac ni grešnik …………………………………

Svaki dan mislim na samoubojstvo ………………………..

Kada pomirišem djevičanski bijelu ružu …………………..

Već tisuću puta je bilo rečeno da je život besmislen ………

Kada mi je preteško breme života …………………………

Budim se kraj tebe …………………………………………

Ne ja u kući, nego kuća u meni budnom spi ………………

Otvorena su vam vrata moga doma, prijatelji ……………..

Kada me tko posjeti ………………………………………..

Sjedim na kamenim stepenicama ispred kuće ……………..

Sve stari ……………………………………………………

Kada se zaustavim usred vrta ………………………………

Milujem lipicanera …………………………………………

Umrla je magnolija …………………………………………

Danas je sivo nebo i nad Tomajem …………………………

Svaki dan je dan mrtvih i tek rođenih ………………………

Na kraju ……………………………………………………..

Pjesma u kojoj, izuzev u naslovu, ne pominjem smrt……….

Na križu ljubavi (2008)

Zajedno smo posljednji put skinuli, umili i

obukli moju ženu, umrlu ljubav ……………………………

Na grob moje žene, kojoj si ti pomagala

umrijeti bez bolova…  ………………………………………

Kao Kolumbo Ameriku, tražeći Indiju,

i ja sam tebe otkrio slučajno …………………………………

Kod nas se i smrt osjećala doma …………………………….

Kako bih se i danas, kada nisi pored mene,

s tobom gledao oči u oči ………………………………………

Znam da je tvoj ljubavnik, draga, vjetar ………………………

Otišla si, draga, svojim putem kroz mračnu

šumu u kojoj nema nijednog puteljka …………………………

Ležao sam u postelji, kada si došla nečujno ………………….

Kako bih se i danas, kada nisi pored mene,

s tobom gledao oči u oči ………………………………………

U jednom od pisama napisao sam ti..  ………………………...

Tvog kruha ljubavi od riže nema viže …………………………
Sada su moji dlanovi prazna gnijezda …………………………
Nekada sam tvoje lice uspoređivao sa lunom …………………

Na još jedno pitanje nemam odgovor …………………………

U glini na vrtu otisak tvog bosog stopala ………………………

I nas dvoje smo, draga, bili Orfej i Euridika ……………………

Jedni mudraci kažu da je u životu sve gubitak… ………………

Znam da kraj naše ljubavi neće značiti

kraj svijeta ………………………………………………………

Ispred prozora je, draga, brajda i na njoj

je dozrio grozd …………………………………………………

Vrata moje kuće bit će i dalje otvorena ………………………..

Napomena autora ………………………………………………

